text:
聽日就係natalie生日, 今日lunch我哋同佢去飲茶預祝佢生日, 先同佢講句happy birthday先. 好啦, 先講返我哋餐飯, 今次去一間新既酒樓飲茶, 呢間酒樓以我麻麻鄉下順德做招牌菜, 如果有機會同親人, joejoe及朋友可以再去食野就好
間餐廳最突出既係玻璃柱, 其他地方睇黎都幾豪華, 但感覺有點"娘"
我哋既座位, 睇黎去都簡單, 乾淨利落
附近仲擺放好多魚, 可以食一條就好
首先黎個曼魚石頭飯, 曼魚都幾好食既往不究
流沙奶皇包就見得多, 流沙香芋包都係第一次見, 仲要係紫色, 都幾別緻
仲有皮簿, 蝦又大隻既蝦餃, 忍唔住食返隻先
仲有多數都會叫既鳳爪, 但也係我永遠唔食既點心
仲有超級好味既金錢肚, 簡直係我毎次飲茶必叫食品
仲有鮑魚燒賣, 都係第一次食, 舊鮑魚幾好味, 但燒賣比較多肥豬肉
呢個咁靚既係叉燒腸粉, 真係第一次見, 而且皮夠簿, 又多叉燒, 唔錯
順德其中一樣出名食品係雙皮奶, 仲要二十元碗, 不過唔好味, 唔知點解咁多油
kumi's new life
2011年6月3日 星期五
預祝natalie生日快樂
聽日就係natalie生日, 今日lunch我哋同佢去飲茶預祝佢生日, 先同佢講句happy birthday先. 好啦, 先講返我哋餐飯, 今次去一間新既酒樓飲茶, 呢間酒樓以我麻麻鄉下順德做招牌菜, 如果有機會同親人, joejoe及朋友可以再去食野就好


c: text/html

text:
個3日兩夜普通話生活營. 頭個一半真係好悶! 會令我覺得好後悔去左!
因為首先搞個D人(書院)根本就無準備過D咩野俾我地
第一日我地就自生自滅 我下午係個未有冷氣開住既體育館都打左好幾粒鐘波
但去到夜晚就體育館壞燈而無得打 個度又無任何棋類野借!
後來我地都係問石Q先有得借電視睇咋...
第2朝晨早就睇沉重既投名狀 不過都算啦. OK gea.
但下午就黎個歌唱比賽... 之後又剩返好多時間
好彩有人要出一出CAMP再返黎 終於有啤排玩下都好!
同埋咁樣真係會同唔止自己組既人熟悉D嘛
食埋晚飯大家仲偷走左出去一陣都好!
同D人熟左 變左大家晚刻都有計傾有野好玩~
我終於覺得入左黎係有D意思 同埋去北京都知大家係點了 =]
外面幾靚. 內裡D房亦都幾好
無聊都真係要四圍行...
望到中大 可惜個天又少少煙霞+污染
偷走&等小巴去沙田市中心買野
之後一出CAMP就去左九龍公園睇CTO KEI & BEAR游水了
無泳衣無得游熱死我了..得個恨字! 我都好想玩水呀!
(其實我都唔知佢地做緊咩...)
晚刻就同肥BEAR食萬豚屋!
唔錯喎~ 咁熱咁多野仲周圍揾係值得既!
豚肉手打烏冬
辣既吉列朱扒手打烏冬
呢個上面個D海鮮醬幾鮮!
炸蠔都OK
仲有大家百忙之中黎左個4人中同聚 =] 下次可能要8月先見到!
個墨魚餅真係OK. 不過我就唔好佢D飯啦
但第2局就大家都無哂力..
@第2局. 大家都好慘烈 而tong + lum仲好勁.
我第一次見連續有7隻蛋出現..
好彩第8局佢有個8分係度..
雖然之後有D眼訓. 又好似無乜野想買想做咁 不過好似去食笑笑先係'戲玉'
我都明白個問題有D嚴重性 不過唔好完全靠我呀
我自己都自身難保 佢地好似唔相信我都會失眠咁

robotstxt: allowed

filter: keep


text:
今日起身,無雨,真係好開心!今日行程係去The Busena Terrace外坐鯨魚外形嘅觀光船出海睇魚.原來有白色同黑色船,黑色當然突出d,靚d,不過我地咁啱輪到坐白色,好彩Ambrose無好失望!
沖繩嘅海水真係清得好緊要,船駛開一陣,其實已經開始見到好多唔同嘅魚,真係好靚!見有魚糧買,就買左一盒俾Ambrose餵魚.一打開個盒,就係一個好似雪糕三文治嘅物體,搖下入面好似有好多粒粒物體,於是叫Ambrose搣吓至掉落海餵食,但原來d魚根本都唔食,無論我地掉個外殼落去,定係入面嘅粒粒,d魚係掂都無掂就游左去,真係令人失望!
坐完船,再行左去海中展望塔睇魚,都幾得意,只要沿樓梯行落去,就已經係海入面喇,不過展望塔入面好細,人相對較多,都幾迫吓!
原本見到The Busena
Terrace外嘅沙灘好靚,水好清,沙好幼,真係好想去玩沙,不過爹爹話已經schedule左下午至去另一沙灘玩沙,所以睇完魚後,直接出發去下一站 -琉球村!
一去到琉球村,又係搵野食時間,食食吓嘅時候,對出嘅台上竟然有表演,哈哈!日本嘅food court真係好正!食完野,入村!其實無咩好睇,有d似海洋公園集古村咁!有d屋入面其實有唔同workshop可以參加,不過要夾啱時間先有,而我地又唔多想太花時間去上workshop,加上湊住Ambrose,workshop都唔係個個啱佢,所以見無咩野做悶悶地,都係行左一圈,到此一遊就走左喇!
提早左走,出發去殘波岬海灘,Ambrose終於可以去玩沙喇!不過呢個海灘,好多細石,沙又好"吉"腳,感覺上無朝早响The Busena
Terrace外嘅沙灘咁靚,真係有d後悔唔玩埋先,仲要走左去悶悶地嘅琉球村先至黎到呢個沙灘,唉!見有人踩水上單車,覺得都幾得意,於是我地又走去租黎踩.但爹爹就超緊張,踩出少少都話怕怕.踩緊水上單車嘅時候,Ambrose見有人玩水上電單車,好刺激好快!佢見到又話要玩,係咁lur爹爹俾佢玩,去到counter問,原來四歲就玩得,見佢幅相show出黎係個小朋友坐前面大人坐後面攬住玩,爹爹之前又响蘇梅玩過,覺得自己都應付到,同埋見Ambrose真係咁想試,終於都同意!原本以為1500 yen親子水上電單車,點知原來小朋友一個價錢,大人一個價錢,都幾貴吓!但已經答應左Ambrose,無得話唔玩啦!
比完錢行去海邊等上車,離遠已經見教練個樣好似唔知點咁,有d黑口黑面,但照計日本人好少會咁,媽咪不以為意!安排左Ambrose上車,正當爹爹想話上車時,教練叫佢行開,都幾愕然!原來教練唔俾爹爹同Ambrose一齊,佢要自己同Ambrose一齊,媽咪諗,可能教練見Ambrose細,所以都唔放心俾架電單車俾爹爹揸.好無奈地,Ambrose就咁就跟左教練出海.好彩見教練都揸得幾慢吓,唔似平時咁飛左出去!但,問題係,我地以為教練只係响近岸處載Ambrose行吓當玩左,點知佢越駛越出,出到好遠,差d影都無埋,擔心死我地!十分鐘後,佢地終於返黎!Ambrose無瞓晏覺明顯呆呆地!問佢好唔好玩?佢話好玩,玩唔玩多一次?佢話唔好,哈哈!事後,再問多Ambrose一次,驚唔驚快?佢竟然答唔驚,但佢就話驚d水彈到面同眼喎,真係俾佢笑死!
離開殘波岬沙灘,打算出發去美國村,上左車嘅Ambrose一陣間已經瞓著左!去到美國村,諗住抱佢落車,點知佢可能發緊夢俾我地整醒左,佢喊哂口話有好多沙好"吉"要撥走,但事實佢根本無沙,哈哈!好唔容易抱左佢落bb車,見佢咁攰就叫佢繼續瞓吓先,諗住佢落左車都唔會真係瞓架喇,點知唔使一分鐘佢就瞓左!最神奇嘅係,當我地推向個摩天輪嘅時候,佢竟然無啦啦又醒一醒,指住話見到摩天輪,叫我地去玩,之後又係唔使一分鐘,佢又暈左,嘩哈哈!
响美國村行左個幾鐘,Ambrose全程都無再醒,到我地再抱佢上車返酒店,佢竟然都無醒,呢場晏覺,佢足足瞓左四個幾鐘,真係好誇張!第一次瞓咁耐晏覺,想必呢幾日嘅行程,佢都好攰,再加上今日玩左水上電單車嘅刺激,可能佢要多d時間去平伏番!
泊番架車返酒店,再步行出國際通行街買手信,明天要回港了,真係好唔捨得呢!


text:
2009年5月31日 星期日
床仔 (二)
前兩日去完Mega Box知道三十一號荷花荃灣分店有張床仔做特價,我哋就唸住佢一開門就入去買喇!不過奶奶就叫我哋早d去,始終都係限量,又平咁多,會有人排隊喎!我哋都唔係好信,排隊?會唔會電視台走黎影架?!我哋唸平時荷花d野出名都貴,都唔係好多人去,重要forum都無咩人講荷花嘅孕婦BB節,咁即係唔太多人有興趣啦!所以就唸住最多早三個字去到就算!後尾奶奶又話佢又去,叫我哋唔好食早餐九點出到去,見到無人排就去食早餐,有人排就排隊輪住去食,咁都好嘅,反正都早,出去食都唔係好遲!就係咁我哋就九點鬆d出到愉景新城.放低左奶奶,我哋去泊車,點知奶奶打黎叫我哋去食早餐先,原來已經有人排緊隊,真係估唔到!咁我哋去左麥記食野,我食完個開心樂園餐竟然都重未覺飽,好得人驚!老公換左去排隊,奶奶黎食早餐,跟手幫我買多個漢堡飽先夠,我都係第一次食咁多野咋!食完上去會合老公,一上去,發現我哋已經係排第十個,我都打左個突,好彩真係早d出黎,原來真係有人會排隊架!我哋就開始擔心前面九個會唔會唔止買一張呢?荷花又好似無限每人買一張喎,會唔會去到我哋就無哂呢?我哋後面都重有好多人,佢哋又係响度數黎數去自己排第幾,氣氛都幾緊張!後尾我哋留意到九點九,十個字嘅時候,已經排到去二十,所以如果我哋真係早三個字先到,真係好大機會買唔成!
十點鐘,荷花開門,d人開始有d混亂咁行入去,因為荷花無staff睇住,我哋都驚行行吓入去俾人打尖架!之後有staff出黎話黎買床嘅就跟住入,買其他野嘅人可以隨便入内購物喎!佢都傻架,咁早又排哂隊咁,唔係黎買果張限量特價床,真係咁神心黎買其他野咩?又唔係平過人!結果咪又係全部人黎買床,混亂中行哂入去排囉!好彩都無俾人打尖!不過,我哋前兩個位有個呀叔呢個時候先打俾屋企人報告果張床仔嘅尺寸顏色,重聽到佢問電話裡面嘅人買唔買,真係俾佢激死!黎得排隊嘅人應該之前都好似我哋咁已經睇中左,知道哂details先會黎架麻,佢唔係咁啱經過見人排隊佢又排埋一份吓嘩?!
我哋一路擔心到我哋嘅時候會無哂,著數嘅野通常都無我哋份!原來話限量二十張,但响倉得七張深木色,七張白色,無哂嘅話就無得即時提貨,之後先有得攞,好好彩,我哋咁啱係第七張白色,可以即日取貨.我哋後面有個女仔好鬼煩,成日响後面大大聲話要買白色,又話深木色好“leung”,好大陸B咁,都唔怕得罪其他人,佢一聽到我哋果張係第七張白色,咁佢哋即係唔可以即刻提貨,佢哋又專程揸左車黎買床仔,個女仔就好大聲講左句SHIT,我心都涼哂,哈哈!
終於都買左床仔,白色有bear bear架!好開心!唔知小b開唔開心呢?!
2009年5月29日 星期五
床仔 (一)
响醫院出黎,抖左一,兩日,都係忍唔住出街.無法啦,都唔係好瞓到,响屋企又無野好做,好悶架!有時候,我覺得自己有左之後成日都好想出街,以前就算响屋企hea都唔覺悶,而家叫我放假响屋企就周身都唔安樂.會唔會係我潛意識覺得生左之後就無咁free可以周圍去,所以而家成日心思思要出街?定還是知道左胎盤低之後,成日驚遲d可能無咩機會出街,而家就去番夠本先?真係唔知!不過今次入院之後,唔知老公係咪意識到我會早產嘅機會幾大,又或者呢次係我入醫院嘅序幕,所以突然間就好有決心去買床仔!
之前去左尖沙咁睇,今日去Mega Box行吓,又順便睇埋床仔.平時星期六,日去Mega Box反而無咩人,今日係平日,唔知係咪近lunch time,幾多人吓,都未見過呢度有咁多人,哈哈!
去左荷花,唸住用張金咭VIP coupon去睇吓有無野買,點知去到佢咁啱做緊孕婦BB節,係人都唔使用VIP咭或coupon都可享金咭會員價,所以去到又係比平日多人少少.之前同老公都睇過呢度嘅床仔,老公都好鐘意,其實床仔張張都係差唔多,分別係大d同細d,平d同貴d,都睇唔出有d貴响邊!老公可能覺得荷花d野信得過,,張床都係千六蚊,standard價,又係佢鍾意嘅深木色,所以成日都念念不忘荷花嘅床仔咁.係我成日唸住等埋一田或者吉之島特價先買,唸住張張床都係千六,七咁上下,一田或者吉之島特價時會有八折,都差幾百蚊,所以老公鍾意荷花嘅床都唔俾買住.今日去到睇床仔,唸吓唸吓都係算啦,唔等喇!如果早產就真係麻煩,都唔知等唔等到八月做BB節嘅時候買.我哋都差唔多決定要買,老公鍾意深木色但我鍾意白色,我哋就唸黎唸去買咩色!唸吓唸吓,無意中睇吓頭先派嘅leaflet,竟然見到有張床仔做特價九百幾,咪多口問吓個sales即係邊張,佢竟然話即係我哋想買果張!原來荷花嘅孕婦BB節係日日响唔同分店都有唔同嘅指定產品限量特價,而我哋唸住買嘅床仔原來會响三十一號荃灣分店做特價,限量二十張!我哋緊係即時唔買住啦,差成六百五蚊喎!好慶幸無啦啦見到張leaflet同埋多口問句咋,如果唔係就白白買貴左!我哋即時決定三十一號去荃灣分店,十點鐘一開門就入去買果張床仔喇!
2009年5月26日 星期二
入醫院
星期日個肚“那”住痛,有少少似M痛咁,無理佢呀,唸住自己唔係呢度痛就果度痛,唔想下下都太緊張.星期一朝早未夠六點就醒左,個肚依然係痛,都開始擔心,事關呢幾日小b大幅郁動得幾多,唔知有無關係.响張床唸黎唸去,睇私家普通科又唔會有咩結果,私家專科又一定book唔到,去急症室會唔會誇左d呢?唸吓又等吓睇吓會唔會好d,終於老公都醒左,發現我重未起身返工,我話個肚重痛緊,我想去睇急症,唔返工嘞!老公一聽“急症”就好大反應,問我係咪痛醒,咁好彩我唔係,只係早醒而又發覺痛囉!本來老公都話睇私家,但係我都一口拒絕,因為我都幾擔心,唔想好似上次咁周圍撲去book私家“攝”位,就係咁,我攤多左一陣就同老公去樓下食埋早餐搭的士入急症室喇!
好天真唸住咁早唔會太多人,起碼d人可以去睇私家,唔似得夜晚咩都無就迫住去急症,點知......勁多人,成個大堂都坐哂人,重多人過夜晚!無辦法啦,都要睇架嘞!登記嘅時候,counter個人問我住址,因為我係用親戚灣仔嘅住址先可以去瑪麗生,所以當佢問我地址嘅時候,我就驚驚哋,唔知有無咩關係同後果,我之前又無醒起會問地址,所以無背到,口窒窒咁講出黎,我老公重同我講果個街號唔同,好彩個人好似聽唔到,嚇死!
登記完好快就叫名做分流,又估唔到佢define我係urgent喎,等左一陣就叫左我入去等睇醫生喇!醫生問我咩事,我話肚痛,佢又問有無穿水見紅,我都無,又問痛左幾耐,我話尋日到依家......呢d問題其實响分流站已經問過兩次,都唔明d人問完寫低左第二個又問返一様嘅野,咁寫黎做咩?個醫生全程嘅態度都好差,如果佢係好cool好冷漠我就唔覺得有咩問題喎,响得急症,係咁架啦,成日都有好多唔同case,冷漠係正常嘅!但係呢個醫生係好似“腳un un”咁,又唔係好耐煩咁,說話又輕佻,簡直就係d死仔咁,一d尊重都無!佢問完就叫我跟住佢去另一間房照,入到去一坐低佢就攞住張表格,一路口up up鬼食泥咁背台詞“解釋”將要照陰超嘅責任問題,一路隻手就响張表格上面tick tick tick,其實我一d都聽唔到佢講咩,我知道佢想做咩係因為上次入急症嘅時候都係咁,所以大概知道個程序,我到最後先至好清楚咁聽到佢講「無問題嘅話响度簽番個名」.好彩我有上次經驗知道發生咩事,唔係就儍吓儍吓簽左!上次就話週數細要照陰超,而家都廿幾週,肚照都睇到啦!唔明點解一定要照陰超,加上我突然醒起巫醫生好似提過我胎盤低易出血,一定唔可以照陰超,同埋記得同醫生講.咁我咪同個衰醫生講話我胎盤低係咪唔照得,佢即刻拍枱,唸都唔使唸,問多一句都無,就話咁你唔使照啦,入醫院啦,個様重好幸災樂禍咁嘅様,好開心唔使佢做咁,真係想扯佢一巴!佢見唔使跟我,就話咁快走左,個姑娘叫我行入去等出牌板入院.老公全程唔可以陪我見醫生,唔知咩事,見我一出黎,又聽到姑娘講咩入院,佢都呆呆吓咁.我哋坐埋一邊,我咪同佢講我唔照得陰超,所以要入院用其他機check囉!不過可能真係唸都無唸過咁大陣像咁,大家都靜哂!
出左牌板入得院,有個呀叔推住架輪椅過黎,都唔知原來佢係要推我上去,咁我見唔使我行,雖然都有d唔好意思,但我都無抗拒照坐!上到婦產科收症處等,見有個太太個肚勁大又話肚痛,我唸佢生得嘞!有個姑娘埋黎幫我帶手帶,又問d同様嘅問題,最尾又問我唸住餵人奶定奶粉,大佬呀,講到我入黎就生咁,心都寒埋!跟住就瞓上床按肚,有d實,再係咁易照肚,跟手個姑娘俾左套病人衫我換,老公全程又係無得參與,得個等字,見到我嘅時候我都已經換哂衫,我唸佢好擔心!姑娘見我換左衫就叫我等一陣俾埋個床號我,重叫老公幫我攞走d貴重野就走得,唔可以入去,探病時間(下午六點至八點)先黎得,好彩都重可以攞埋電話,我拿拿林攞定八達通同少少現錢,in case要買野食都有錢!我重記得响我臨入去病房之前,老公企响counter度望住我入去果個情景,我唸當時大家嘅心情都好複雜,千言萬語都只可以用一個眼神怱怱交代,幾唔願意,都要揮手再見!呢一幕,我唸我呢世都會記得!
入到去上左病床,姑娘要我熄電話,話要同我駁住部機check野,佢又叫我瞓平個人唔好郁,我有左之後不嬲都係側瞓,打平瞓會扯住唔舒服,但姑娘叫到無辦法啦!check左唔知幾耐就有人走埋黎問我痛唔痛,我話痛,佢就話你應該唔係幾痛,後來我至知,果部機應該係check住d宫縮,睇吓你有幾痛,同埋生得未!其實其間都成日有人走黎問我野,我都攪唔清咩人打咩人,醫生定護士,因為有d醫生著白袍,有d係著套藍色衫褲,有男有女,我都幾混亂吓!後尾有個男醫生走黎睇我,問過哂d野,又問我點痛法,其實我都唔知點形容,總之就係痛,咁佢就好認真按我個肚,按到有個位好痛我就叫左出黎,氣都唔敢大力抖,咁佢又响附近按,都痛,但我忍到,後尾佢竟然大力按實我話好痛果個位,按完又大大力敲喎,都唔知係咪得罪左佢,之後佢走左.我一路响床上面唸吓唸吓,又驚又痛又嬲又委屈,俾佢咁大力按完就更加痛,好似扭埋左咁痛,我忍唔住瞓响張床流眼淚,都唔敢大喊,流流吓眼淚又有個女醫生走埋黎,唉,俾佢見到我喊緊,鬼咁尷尬,佢又係問差唔多嘅野,真係煩到爆炸,之後佢話要同我照超聲波,問我自己行唔行到,我啱啱先俾人按到勁痛,我咪話唔得囉,唸住唔係好遠,佢會搵人推輪椅推我過去,點知佢哋係搵左張床過黎,都算,最stupid嘅係唔係姑娘幫我過床,而係自己死過去,好人好姐就話“look”過去都得,我大住過肚點“look”?咪又要起身慢慢“扇”過去再瞓番低囉!推到去照肚,個醫生又無咩講,最尾只係話無咩唔正常,係右腎有少少腫,但懷孕都叫正常,小b都健康無問題,呢様都安心d!無咩發現,又推番我去病房,又係好stupid咁自己過床,真係後悔話自己行唔到,其實過床重麻煩重痛!
返番張床打側瞓吓,開始好d.唔知過左幾耐,原來已經十二點半,開始派餐.果碟唔知咩瓜白色架,又乾又無味,個碟肉碎木耳,正如對面個肥婆所講,好似人哋嘅嘔吐物咁,見到都唔想食!我係咁易食左少少飯飲左d湯,唸住晏d可能走得又或者晏d落去食茶餐廳!响醫院度無野做好悶,早醒同喊完好眼瞓,所以都瞓左一陣,不過可能周圍都係大陸人,佢哋就算唔識都可以講一大餐,好嘈!對面個肥婆一d都唔似大肚,如果响街見到佢,應該唔會想像到佢係大肚囉!佢係咁講係咁講,唔係同呢個講就同果個講,成日都話快d“劏”佢個肚,講到我個心都唔係幾舒服,我隔兩個床位果個大肚婆應該係香港人,聽得出佢都唔太願“搔”個肥婆!
瞓吓瞓吓,又有個男醫生走黎,姑娘叫醒我!男醫生都係問吓d差不多嘅問題,又或者太多人成日走黎問,我都唔太記得問左d咩,醫生問我行唔行到去照肚,我心唸,又照?今次我梗係話行到啦,事實上瞓過吓又真係開始唔太痛,無咩咁,咪自己行過去囉!呢個醫生都好cool咁,但當佢問我睇開邊個私家嘅時候,一聽個名就好緊張問我佢以前响邊間醫院做,我點知喎,跟住又問我佢後唔後生,幾多歲咁,我又點知喎,都係估估吓話佢知咋!一開始照肚一陣,佢就定住左,我以為有咩事,佢問我可唔可以幫佢揸住個scanner,咁我咪揸住囉,見佢行左去我左手邊撥開盞燈,返埋黎佢話佢老花,盞燈“殘”住佢睇唔到喎,我覺得佢幾攪笑.佢都好有心機每part都睇好耐,佢又係話我胎盤低,問我知唔知係點,想唔想睇吓,我話好,佢就撥左個monitor俾我睇,重解釋個程況係點,雖然我望住個monitor都想像唔到邊度打邊度,但係都好appreciate佢嘅態度.佢照照吓突然又同我講,叫我唔好縐埋眉頭,唔使咁緊張,放鬆d,我都唔知自己縐緊眉!照完一輪,佢話所有可以check嘅野都正常,問我有無問題,我咪問佢會唔會係小b踢住左我某個位所以我覺得痛,佢就問番我,我覺得呢?我點知喎,知就唔使問你啦!佢其實都好似好得閒咁,定係佢有耐性呢?佢不斷問我有無野要問佢,其實我真係唔知問咩好?都已經話係正常,咁即係無問題啦,係唔知點解痛,有咩好問喎!佢見我都無咩問,開始主動講我胎盤低嘅情況,佢話好彩我唔係生响古代,如果唔係,會死人!嘩!嚇死人咩!佢又開始解釋點解會咁複雜,胎盤點様同子宫分離,點解胎盤低(即胎盤前置)分娩時會流血不止,做手術又會點,攪到我越聽越驚!佢話我都要知吓d解剖學嘅野,瞭解多d自己嘅情況喎!我心唸,係咪佢覺得我無野問所以以為我唔知自己嘅情形唔係好似其他人咁順利,所以講咁多野黎嚇我?我趁機問佢我嘅胎盤前置係第幾期,佢話一般要响二十八週後先可以certified係胎盤前置,因為始終都有機會升番而無事,所以唔能夠太早下定論.咁我話我而家都二十六週,如果以我現時情況睇,係第幾期,佢就畫埋圖俾我睇四期有咩唔同,以第四期為最嚴重,我係第三期喎!聽到後都幾唔開心,唔怪得上次巫醫生講到我做硬手術咁啦,第三期喎,就算俾我升番,係咪可以升到無事?好似難d咁!俾我升番去第一,二期,都唔係一定可以唔開刀,何況係咪可以升番咁多都唔知,淨番嘅時間就越黎越短!不過由見完巫醫生feel到佢覺得我係要開刀開始,我都叫自己去接受,因為我都無得選擇,只可以慢慢tune番心情.而家唯有慶幸自己唔係第四期咁差,向好嘅方面唸,可能真係突然升得番呢!最後,我問佢我幾時可以出院,佢話你唔係唸住而家走得麻?唉!即係我點都要响度過夜?!!!
返番張床度,開始覺得肚餓,但我知出面門口要密碼先可入番黎,都唔知可唔可以出去,忍唔住捉住姑娘話我好肚餓可唔可以落去買野食,佢話你梗係唔得啦,之後叫左嬸嬸俾左兩包餅乾同一包奶俾我.果兩包餅乾,每包得兩塊,食完都feel唔到有飽嘅感覺,我對奶係有d敏感,但係真係好肚餓,頂硬上都照飲!唉!六點先係探病時間,重有幾個鐘,食得果幾塊餅仔,真係好難捱!唯有瞓吓無咁肚餓!
我發覺隔離床(其實係隔左條巷仔)個女人著左手術袍瞓左响度好耐,我食親野都望住我,我唸佢可能就生得,所以唔俾食野,佢一定好肚餓!佢駁住左d機,其中一部係bb心跳聲,成日响度“伏”“伏”“伏”,好嘈咁!
重以為老公會sharp六點衝入黎探我,點知一路見其他人黎都唔係佢,幾失望呀!到八點咋,重唔黎,好肚餓!五點半派果餐我都忍唔住食左少少飯,等到六點半,老公同奶奶終於都到,重有好豐富嘅晚餐同橙,我竟然食哂,佢哋都好驚訝!佢哋都唔知我餓左幾耐!好彩我叫左老公攞左兩包荳奶同排飽俾我,夜d肚餓都有野食吓!
七點半佢哋就走喇,無辦法啦,佢哋都未食飯!老公買左雜誌俾我睇,都可以打發時間等睇柴九!柴九嘅吸引力都好大,九點半一做嘅時候,好多人都起身睇!睇完個個去刷牙,原來十一點就熄燈!不過我係走廊第一張床,所以好光,就算我拉埋左d布,都係光!同埋周圍都小嘈,最煩係隔離床果部機,“伏”“伏”“伏”都未停過!食完飯之後我至知佢原來痛左好耐都未開到夠數,但佢又開始痛到忍唔到,係咁話要開刀,d姑娘又話佢一時時話要開刀,問佢佢老公係咪同意,佢又話佢老公知,姑娘叫佢call佢老公黎商量左先決定.醫生又黎過同佢講手術嘅風險,隱約聽到原來佢個b得三十二定三十四週,唉!
成晚,隔離床個女人係咁call姑娘問幾時開得刀,好嘈,瞓得唔冧!小b呢幾日都大幅度踢我,响醫院全日都係咁,突然間至唸起小b會唔會都覺得嘈?會唔會驚所以係咁郁呢?我摸住個肚同小b講叫佢唔使驚,媽咪响度,聽日我哋就走得架嘞!忍耐吓啦!好神奇,小b真係靜左,我真係大意,都無唸過小b都會不安!到半夜聽到終於有位俾隔離床個女人開刀,即刻推走左佢,無哂d“伏伏”聲,我先可以瞓到.不過之後四點幾,又開哂燈,見到有醫生同個病人檢查,唉!到唔知幾點,d姑娘交更,開哂燈,叫醒我哋量血壓;唔知幾點,探體溫;唔知幾點,派餐;唔知幾點,聽小b心跳,煩死人!瞓吓瞓吓,又有個荗利叫醒我問我個早餐無食過,要唔要喎!再瞓,又有人叫我,話醫生巡房,要起身!GOD!!!呢個醫生係尋日好有耐性果個,原來佢姓張,張醫生問我個肚重痛唔痛,講真,都有少少,但係又唔係成日,既然都知無咩事,我咪話唔痛囉!因為之前果晚有醫生黎睇我,我話過好頭痛,又check血壓又check眼,check左一大餐都唔肯俾藥我,可能佢有寫落牌板,所以朝早張醫生問我重有無頭痛,我話重痛緊,佢問我係咪瞓得唔好,我都係苦笑點頭!我問佢可唔可以開頭痛藥俾我,佢好爽快咁話可以!佢又講多次我個case好麻煩,其實都唔知有幾嚴重,一時又話唔可以咁早certified,一時成日煞有介事咁話我個case複雜,希望我會好好彩,攪到我都唔知佢係咪想暗示d咩!做咩唔直接d同我講!之後我問佢我幾時出得院,佢都有d縐眉,話我又肚痛又頭痛,我係咪覺得可以.........我心唸,我再唔走留响度嘅話可能重多呢度痛果度痛呀!我話我想返屋企休息,佢唯有俾我出院,寫左五日假俾我.不過佢話我等得黎都要lunch之後先走得,果時都係九點幾,重有成個上午咁耐!我開始幻想lunch出去之後可以食番餐好嘅!
老公呢個禮拜放大假,之前成日都好愁無野做,點知佢放假第一日我就入左醫院,佢重話我令到佢個假期突然變得好充實喎!都唔知好嬲定好笑!Anyway,佢呢個假雖然無啦啦有我陪佢,我唸佢都好悶,因為我又唔出得街,兩個人呆响度,你眼望我眼!
2009年5月24日 星期日
轉變
之前成日都好想寫吓自己懷孕嘅轉變,但可能呢d轉變都係慢慢先浮出黎,所以都好難逐様去記載住幾時發生,等我而家做吓小結先:
1) 復活節後開始見肚同感到胎動,大約係十八至十九週;
2) 同時間,反胃嘅感覺漸散,可以正常進食,但又無特別大左胃口;
3) 肚臍以下條妊娠線响早期都可以見到,去到廿幾週嘅時候越來越深色,肚臍對上去到胸下都有一條似有還無嘅妊娠線;
4) B型身材越來越令人困擾,著嘅底衫成日都好“箍”,尤其是晚飯後越見辛苦;
5) 開始在床上“伸懶腰”嘅時候小腿會有想抽筋嘅感覺;
6) 面圓左,有同事更話我塊面“腫”左;
7) 腳掌响廿一週左右開始變闊而唔係長,事關著開嘅圓頭鞋迫左同“括”腳左;
8) 内腳眼响廿二,三週好似平左好多;外腳眼重係突出,不過都無以前咁突出;
9) 黑色素多左,例如肚臍,頸嘅摺紋深色左,受傷後嘅印唔褪;
10) 肚臍平左;同埋
11) 鼻頭圓左同多斑左.
大雨
今日落大雨,都無心機走出街,所以都係放棄永安之旅喇!留响屋企執吓d洗乾淨左嘅冬天衫,睇吓執唔執到d位擺小b嘅衫仔.但係執完自己嘅衫已經好累,又放棄繼續執喇!今日個肚有d“那”住痛咁,都唔知做咩,怪怪咁!
2009年5月23日 星期六
Shopping日
永安呢幾日大減價,見forum d人話high chair同BB車好抵,所以都想睇吓!星期六上午老公要返工,咁我自己搭車出去深水埗join埋佢揸車過佐敦八卦吓!唸住好快到,所以就算lunch都未食,都無買小食頂吓!
點知兜黎兜去都去唔到永安嘅停車場入口,兜左好耐終於都去到,但係竟然full左,唉!成三點鐘又未食野,又落雨,好無奈地,我哋最終決定直去尖沙咀,第日先搭車去永安行!
去到海港城,好想食pizza,點知pizza hut裝修,無得食,又肚餓,最尾去左KFC,快d麻!好彩海港城咁啱都有baby bazzar,咁我哋都可以睇吓有d咩平野買!上到去都唔係想像中咁多野睇,嚴格d講有d似跳蚤市場咁一檔檔,最尾都俾我買左我好鍾意嘅黃色小鴨嘅包被,winnie the pooh嘅橙色夾衣,紗巾,小背心,小b就好啦,咁多收獲!我哋重去左H&M買左上次我忍住唔買嘅魚仔夾衣,臨走見到有件抓毛jacket仔做半價,忍唔住帶埋返屋企,嘻嘻!
2009年5月22日 星期五
B型人
我最近發覺我真係一個徹頭徹尾嘅B型人!我嘅血型係B型啦,就連我嘅身型都係!
都唔記得係幾時開始嘅事,胸部同腹部都脹左,可能係「漸」,令到我唔覺唔覺,到有一日,忽然間胸嘅底部竟然可以觸及腹嘅頂部,我不由得驚訝,原來胸大嘅感覺係咁嘅,呢種咁奇特嘅感覺好可能係我人生裡面嘅唯一一次!唔,我唸好多人都會覺咁様得都幾好,但係,我就覺得認真麻麻喇!真係好難想像d人可以時時刻刻都feel到自己個胸,某個程度,我覺得好難受!好似夏天好熱嘅時候,B型人會發現汗水都“攝”在那貼在一起嘅兩團肉内,好唔舒服!又好似當你食飽飽嘅時候,個胃自然又再脹d,呢個時候,無論你坐得幾直都好,個胃都好似會摺住左,好似B字俾人壓住左咁,好辛苦!唔知其他大肚婆係咪都同我一様有呢種B型困擾,定還是得我自己有呢d問題,事關我以前應該係I型人,即係柴人,完全無試過肉貼肉嘅感覺,所以一旦貼住左,果種累贅嘅感覺,真係好難會習慣!
有時都會唸我哋大肚婆就無得選擇要做B型人,唔同嘅係個B型嘅程度,但係我見响街度有好多仿B型人或者係疑似B型人,點解佢哋唔潔身自愛d去擺脫呢個B字呢?呢d仿B型人或者係疑似B型人嘅表徴同真正B型人係一様,所唔同嘅係佢哋行路無咁“呀吓呀吓”,因為佢哋根本唔使就住個肚黎行,雙腳可以貼近d,唔似我哋呢d真正B型人,雙腳無可能拍埋一齊!另外,就算佢哋都係“呀吓呀吓”咁,佢哋絕對可以彎低身去執地下嘅野,而真正嘅B型人亦無可能咁做,事關小b會第一個投訴,跟住就係你身邊嘅人,所以真正嘅B型人通常都唔需要自己彎身,佢隔離果個會幫佢架喇!迫不得已,真正嘅B型人只會整個人向下蹲!
可能而家實在有太多仿B型人或者係疑似B型人啦,一般人都慣左,所以我哋呢d真正嘅B型人無論响邊度,都無咩人會禮讓你,甚至乎會遭人白眼,例如有好幾次行得慢,俾後面嘅人爬完頭重要擰轉頭“厲”你!搭地鐡企左响門口個肚頂住行唔到入去,出面嘅人都照“標”上車,眼神中責怪你見佢上車都唔行入d俾佢入!坐村巴嘅三人位最入,中間果個疑似B型人一上車就打開大脾坐迫住哂,又唔係幾好意思話佢唯有忍左佢,點知佢一起身落車果下先發現原來係佢著條裙扮B型人,佢根本上唔係,呃左我嘅容忍力!坐村巴嘅三人位中間果個,最入果個要落車,坐出面果個梗係可以成個身轉出去讓路啦,坐中間果個可以點?就係盡量坐直個人縮埋對腳俾人過,但係B型人對腳縮極有限,咁又無啦啦俾人“啤”完再毫無顧慮下踩住腳面出囉!如此種種,真係層出不窮,雖然話係d人無品,無咩公民意識,但某程度上,如果唔係有太多仿B型人或者係疑似B型人嘅存在,我唸d人都唔會咁麻木!
2009年5月21日 星期四
政府產檢
今日又係政府嘅產檢,都唔記得第幾次嘞!今次好d,係下午,睇完可以走得,唔使一早去咁辛苦.
一點鐘放lunch我就開始行去,唸住上次去無咩人,今次都應該好快,lunch都無食就直接去健康院,去到成個廳都係人,估唔到原來下午係咁嘅,我排十九.又係驗尿同磅重,之後等叫名見姑娘.我重以為今日會有上次結構性超聲波嘅報告,點知姑娘話上次醫生如果check到有問題會同我講,無講即係無問題喎!之後姑娘話我比上次重左3kg,重得快左,叫我自己睇返.我心唸,睇番即係點呀,係咪唔可以重得多?真係奇怪,我都係食咁多野,都無話特別食多左,又會無啦啦重左咁多都有?!有d唔開心啦!希望係重多左落小b度啦!再之後,以為等醫生叫名,點知叫我果個係第二個姑娘,都係係咁易按吓肚,俾我聽左幾秒小b心跳就叫我走,等我重唸住問吓頭痛嘅野都無得問,勁失望!健康院安排左六月十八日朝早返贊育做糖水測試,六月十九日朝早覆診,都唔知點攪嘅,連續兩朝都要返去,做咩唔一日攪哂去?!麻鬼煩!
走左之後,我就去搵野食,咁啱見到有間triumph outlet,泳衣九十九蚊有兩sets,忍唔住買左兩套,唸住影大肚相用!
2009年5月20日 星期三
飯聚
呢排可能個人都無咩唔舒服,係例牌成日瞓唔到,都慣左!所以好似放牢咁約人去街街!今晚約左Gigi同Ball仔,好耐都無見Gigi,佢原來都唔知我有左,哈哈!大家講到生bb,我都有叫佢如果有唸過就不如早d生,唔好成日都有藉口話遲吓先,始終後生d好似好d,起碼都復原得快d,而且我深信陀得無咁辛苦!希望佢會認真唸吓啦!
之前响網上見到有個叫“薑心比心”嘅公司,專賣薑產品,不過就喺台灣,要訂就要經一個女仔,咁啱個女仔話有薑沐浴露+薑洗髮露嘅體驗組賣,一套十五元,每枝有成45ml,都好抵,所以我都訂左三套,唸住留番一套俾Ellen Law,一套而家試用,一套到坐月用.約左成個幾禮拜,終於約到今晚攞埋,個女仔重送多一set俾我,好開心!個體驗組嘅packing都幾靚,樽裝都方便帶入院!
2009年5月15日 星期五
H&M
今日收工約左Ellen Law行尖沙咀,陪佢買護膚品,順便俾埋d薑皂佢.我哋一去到尖沙咀就食晚飯先,無計啦,大肚婆肚餓唔忍得,同埋唸住Faces早關門,早d食可以行耐少少.點知食完野一行出新港中心就見到新開左間H&M,入左去睇先發現好大,有Maternity Wear同埋Kid Wear,因為唸住遲d影大肚相,想買番條one-piece係收腰貼肚d嘅,又俾我搵到喎!見到條大肚牛仔短褲,好吸引,成日都著長褲,鬼咁悶,短褲又型d,係唔知返唔返到工,唔理啦,二百幾,買左先唸啦,唔著拖鞋都ok啩!
再去睇Kid Wear,真係不得了,d衫好cute,睇到我哋目不暇給,不過都係女仔衫多d靚d,我哋仔仔就可以慳d啦!不過我都忍唔住買左跳跳虎嘅夾衣俾小b,重有係“迫”褸開腔嘅低衫仔夾衣!價錢都唔貴喎!以後去尖沙咀又多一個shopping好地方啦!
行完H&M都好晏,開心過頭,即刻去返買護膚品同行Zara,時間啱啱好,行完去食番個甜品,一坐低就好累,食完就搭車返屋企嘞!
2009年5月14日 星期四
薑皂
之前同E llen Law都有留意吓薑皂,雖然唔知成效係點,但唸住用薑水同薑皂黎坐月,雙管齊下,安心d!
Ellen Law七月預產,我就九月,所以都約埋一齊訂薑皂,可以送多一件燕麥皂!星期一終於攞左返黎,我就忍唔住要試吓先.用左兩日,個感覺係同平時用皂液好唔同!皂液就好方便,按兩吓就揸得上身,薑皂就要搓吓有泡先揸得!我訂左兩件bear bear熊形狀嘅,其他都係長方形,都有d後悔唔訂哂長形,因為bear bear個形狀係irregular,搓起泡麻煩d,成日都驚隻bear bear幾時會解體!用皂好似無皂液咁潤,沖完唔知係乾定係爽,皮膚好似緊d,重有係無薑味,亦無沖完慶慶哋嘅感覺,不過薑皂就少泡好多,容易d沖洗乾淨,坐月都應該ok方便!
2009年5月9日 星期六
真相大白
前幾日重唸緊小b點解唔係幾郁,今日都有d結論!因為呢幾晚半夜醒左瞓唔番,我發現原來小b呢排係响半夜勁郁,可能之前我無醒到所以唔知,呢幾晚醒左至發現佢咁跳皮,唔怪得知日頭靜哂啦,原來做左夜鬼!
一知道左小b轉左pattern我就同老公講,費時佢成日都好擔心咁,始終佢又唔係我,feel唔到小b,有時又難怪佢會驚多過我嘅!
2009年5月6日 星期三
胎心機
唔知點解呢幾日小b無咩點郁咁,日日都等佢,佢都唔回應我.自從聽過我買開衫果個sales姐姐講佢個朋友响屯門醫院穿左水生唔到,醫生又唔肯開刀,最後個b都係開刀攞出黎,有心跳但唔識抖氣,我就有d擔心小b,點解郁少左?會唔會响肚裡面窒息?等左幾日,都忍唔住同老公講,老公都有問使唔使睇醫生,都係果句啦,咁突然先book婦產科醫生,通常都無得即刻睇,又要等好耐先有期,睇急症就可以即刻睇到小b,不過我個case都係小b唔係幾郁,睇急症又誇左d,好似好濫用呢個服務咁,所以我都唸住睇多兩日先算啦!
講完第二日,老公返工嘅時候打俾我話不如買部胎心機,咁就可以自己隨時聽到小b嘅心跳,唔使成日都擔心!唔,我唸左幾秒,都係唔買啦!買咁多呢d野,將來又無用,d人通常都係啱啱有嘅時候買,咁就可以用耐少少.其實我都成廿一週幾,有時禁吓個肚都好似feel到小b嘅心跳(唔知係佢定我嘅,因為我都跳得好快),胎心機又好似重令自己緊張d,聽人講有時搵唔到呀b嘅心跳,咁真係自己嚇自己.我唸touchwood有咩事都係去急症重好啦!
老公今次都無堅持,睇多幾日先!
2009年5月4日 星期一
政府超聲波
今日一早去贊育照超聲波,九點二要去到,唉,真係重早過返工!我同小b講,我哋食少少野出發,應該好快照完,照完先去嘆番個熱辣辣嘅早餐,小b好乖,踢左幾吓話好就瞓番嘞!
八點九去到贊育,因為照超聲波要俾錢,所以要先去會計部,點知會計部又未開,成條人龍响度!我約左九點二,咁唯有排住隊先,驚會計開左先排再上三樓照就遲到嘞!唔係企左好耐就累嘞,可能食得少少野啦!同埋我寧願行多過企定定,隻腳掌會企到無力咁!排得隊俾埋錢上到三樓都差唔多夠鐘,個超聲波部又係無人返工咁,reception無人架,全場得我同另一個大肚婆到左,都唔明佢咁早好似無人返工咁,但又約我哋咁早到喎,衰到死!咁咪又係等囉,好彩佢哋好多BB雜誌睇吓,都無咁悶!坐坐吓都開始有人出現,亦都多左d夫婦到左,我戴左口罩,唔知係咪咁,有d夫婦都眼望望,覺得我怪啩!又或者奇怪我自己一個人黎啩!
終於都到我,我唸都成九點半,入到去,有個大肚婆行埋黎話佢係黃醫生,今日黎呢度係睇小b嘅器官結構嘅,不過我哋都係盡量睇架咋,睇得幾多就幾多啦!佢講到咁不負責任,聽完都慶幸之前book私家照左.重有個醫生呀,我响出面坐緊嘅時候,佢先施施然返黎,都唔知佢返幾點嘅!我覺得如果約到我咁早,起碼都真係有人咁早返工囉,如果唔係點解要我咁早到喎!
我對政府檢查不嬲都無咩期望,只係上次巫醫生講到我胎盤低,好大機會升唔到咁,所以都想睇吓政府點講.個醫生雖然係大肚,但係同巫醫生真係差好遠,講bb嘅時候一d感情都無!我不期然唸佢點睇自己個bb嘅呢,,會唔會好職業化咁都係覺得無咩野,成日都見架啦,個個b都差唔多架啦!
今日小b都無咩郁,可能知道醫生要睇佢啩!醫生都好靜,無咩講過野,成間房都靜英英咁,可能係咁,醫生都係耐唔時講呢個係頭仔,腳仔咁,又唔會同你講多一句,正唔正常呀咁....一開始佢都有問我有無去私家照,我話有,佢就問我私家有無話d咩特別野,有無唔正常呀咁,我都唔想理佢,覺得我有照還我有照,你都要睇架啦!我同佢講話大致正常囉!佢照小b手仔腳仔都無同佢數齊唔齊,可能佢一眼睇到齊又無數出黎啦!總之就佢有佢照,我有我瞓响度啦!開頭小b“僕”左响度睇唔到嘴仔鼻仔,佢話返轉頭先睇,後尾佢返轉頭睇,小b都係咁上下姿勢,佢就問我私家有無講嘴仔鼻仔有無問題,嘩!我真係嬲嬲哋架!我如果無睇咁點算呀,你下下都問番我!我覺得佢唔想煩,問左我如果無咩事就好似唔會幫小b睇咁,我梗唔想啦!我咪話上次小b兩隻手伸左上黎遮住,都唔係睇得好清楚,“應該”無事啩!個醫生係咁易震吓我個肚就話睇到嘞!我忍唔住問佢係咩,佢就話,嗱,佢個嘴咪响度妹妹吓囉!唔....我都唔係幾睇到,都唔知係咪嘅!都無法啦,佢係醫生,佢話係就係囉!下次睇巫醫生都係叫佢望多次穩陣d!
去到尾聲,醫生同我講我個胎盤低,我話佢知私家都係咁講,見佢又無咩意思further解釋吓或者講多少少,好odd!講完你知又唔講多少少,咁即係點呀?我又唔醒起問佢有幾低,只係問佢我仲可唔可以順產,佢答我如果以我而家嘅程況去到尾都無變嘅話,我唔可能順產喎!唉!我真係應該問咁差幾多先可以....但係我當時又唔識問,出左黎先唸起!醫生叫我三十二週再返去照,睇吓到時有無髙番先決定開唔開刀!三十二週......有排忐忑嘞!
臨走時重唸住book埋果d產前講座,我都知我遲遲哋,不過都無唸過book唔到,點知放工後嘅堂全部無哂,得d平日早上嘅堂,即係要請假去聽,咁我一堂都無去過,驚驚哋,唯有都報左先算啦,不過佢哋都話有d都full左,有無攪錯架?!
2009年5月2日 星期六
打功夫
呢排小b學識打功夫!之前我feel到佢郁,但都係突然間一個位震吓,有野頂吓,有野撩吓咁,但係今日佢係突然間同一時間三個位一齊“咚”,我唸佢開始打功夫嘞!好得意!
Baby Plus買左都有成個禮拜,除左頭幾日我清晨時間醒左會攞黎俾小b聽,之後我都無嘞!事關就算我醒左都好,果d“咚”“咚”聲都會好清楚,某個程度都disturb到瞓覺,我瞓唔番啫,但係有時都半夢半醒咁,小小聲都會煩架!同埋有時半夢半醒,個人都懶得去攞過黎聽,費時一攞又醒哂,好辛苦架麻!咁我就keep住聽夜晚果轉就算!
訂閱: 文章 (Atom)


text:
( 30-mar-2012 fri )
yohoho 終於 happy friday 喇 好開心呀 ~
等食早餐嘅時候 家姐打黎 嚇得我以為咩事 原來係問我食咩早餐好 如果家姐同我同區番工就好啦 可以一齊食早餐 又可以一齊食 lunch 行下 咁樣真係唔錯 唔駛我一個人咁悶嘛 ~
晏晝食 k + 朱古力奶 但我反而覺得用酸酸咪咪嘅藍莓乳酪送 k 係飽 d 咁架喎 ~
原本里奧大人話 4 點喺九龍灣見客 咁我話唔煮 出去食 pizza 點知佢 5 點打黎 話太多嘢做 所以無去見客 ~
又唔知佢幾點放工 我又唔想煮 所以去媽咪屋企坐下 ~
好餓呀 所以買咗麥樂雞餐番媽咪屋企同工人 share 食 媽咪又比咗碗湯我飲 超飽呀 ~
里奧大人 8 點鐘打黎話放工 咁我都走喇 佢話想食 COCO 咖哩 我話實無位啦 星期五 APM 邊度都要等 所以我話煮埋之前食剩嘅雲吞 叫佢再買煎釀三寶番屋企食仲好 唔駛同人迫 ~
榨菜粒蒸撻沙
大荷蘭豆唐芹炒鮮魷
白切雞
節瓜蠔豉瑤柱排骨湯
( 29-mar-2012 thu )
星期四喇 都好開心 因為星期尾嘛 ~
今日無咁凍 lu 不過都好好太陽 好開心呀 ~
又等咗 25 分鐘車 真係好離譜 番工時間嘛 好在早出門口啫 ~
去到茶餐廳其實已經 9 點 不過好餓呀 所以照食沙爹牛肉腸仔麵餐 飲凍咖啡 如果飲熱就會耐 d 時間 同埋咁急食麵再加杯熱飲 真係會食到出汗 我唔想囉 ~
又係忙咗陣就 hea 如果可以彈性上班都唔錯 早 d 番早 d 放 時間好用好多咁 ~
晏晝食 k + 藍莓乳酪 真係唔錯架 好似好健康咁呢 ~
今晚番媽咪屋企食飯 坐到 9 點就同家姐一齊走 lu 我行路番屋企當做運動 唔錯唔錯 ~
里奧大人 9 點幾仲喺大陸 本來話淥埋尋晚剩嘅雲吞比佢 不過佢番到黎都成 11 點 所以叫佢自己喺大陸食 食完番屋企 咁唔駛餓咁耐 ~
等到差唔多 12 點先番到屋企 再陪佢睇下電視 1 點先瞓 如果聽日唔駛番工就好喇 ~
( 28-mar-2012 wed )
我次次醒一醒都唔會睜開眼睇幾點鐘 不過都 feel 到應該差唔多要起身 因為個天已經光嘛 但我都會繼續瞓 等到鬧鐘響先起身呢 ~
早餐食腿蛋漢堡包 今次試下印尼咖啡 問佢係咪三合一 佢話唔係 係拉啡 第一次聽呢個名 好搞笑 不過都唔熱嘅 飲完之後搞肚痛添呀 以後都唔飲喇 ~
好悶呀 到咗 lunch time 又未餓 所以周圍行下 行咗半個鐘先食嘢 食魚皮餃米 ok 啦 ~
今晚唔駛買餸 所以喺商場行一陣先番屋企 ~
6 點 15 分開始預備晚餐 差唔多 7 點半先搞掂 食完就熨衫 好攰呀 ~
是日懶餐 - 韭菜豬肉雲吞 + 菠菜
韭菜豬肉雲吞 - 尋晚已經醃好咗韭菜豬肉 所以今晚只係買半斤 ( $7.5 ) 上海雲吞皮就搞掂 但其實我一心諗住整水餃架喎 不過我好似同人講話要上海雲吞皮 但我覺得 d 皮好白 唔似之前食開黃色果 d 同埋好薄 我唔鍾意呢 d 口感 ~
菠菜 - 我覺得洗菠菜都好煩 因為次次都好多泥咁 ~
8 點打比里奧大人 我話有 d 頭暈 叫佢快 d 番黎 等我早 d 煮埋比佢食 之後我先沖涼 ~
我淥咗 11 隻雲吞同埋一碗菜比佢 佢食唔哂 d 菜 之後仲話我淥太多雲吞比佢 因為佢話 8 隻已經夠 都痴鬼線 我唔相信多 3 隻就飽成咁 大佬 妳估 size 好似叉燒包咁大個呀 同埋我話無人叫妳食雲吞先架喎 可以食菜先 之後我叫佢自己洗碗洗鑊 我話本來諗住幫妳洗 不過妳食唔哂就自己洗 以後都係食唔哂就自己洗 ~
( 27-mar-2012 tue )
陽光普照 真係心情都好 d 人都精神 d 呀 日日係咁就好 lu 不過就唔好咁乾燥就更好啦 ~
早餐食芝士豬柳漢堡包 + 拉茶 熱辣辣嘅拉茶真係好好飲 好溫暖嘅感覺 ~
忙咗陣就 hea 喇 見咁好陽光 唔好嘥 所以出去食酸辣米線 之後行陣就番菇場 lu ~
食完米線有 d 唔舒服咁 下次都係咪搞喇 ~
放工去街市買餸 之後番屋企 但個人都仲係飽飽滯滯咁 不過都浸定菜 淥定麵先 搞掂哂就拖地 之後再煮晚餐 ~
是日懶餐 - 叉燒炒麵 + 金銀蛋菠菜
叉燒炒麵 - 尋晚食唔哂 d 叉燒 最好就用黎炒麵 夠方便嘛 ~
金銀蛋菠菜 - 諗住買脆肉瓜 不過又唔多見有喎 所以買菠菜算喇 ~
今晚我 8 點先開餐 里奧大人 8 點打黎話喺公司打多個電話就放工 本來想等埋佢一齊食 但又唔知佢傾幾耐 又唔知一陣有無比人捉住 所以我都係自己食咗先 點知佢 8 點 45 分打黎話已經喺九龍灣 我話九龍灣定九龍塘呀 佢話九龍灣呀 嘩 佢好小可以喺 9 點前番到屋企嘛 所以我好開心呀 ~
( 26-mar-2012 mon )
雖然今日係星期一 但今日非常之好天呀 有太陽有風 心情都好好呢 呢 d 天氣真係好想出街 如果留喺屋企呢 就一定狂洗衫 我最鍾意 d 衫比陽光曬乾架 最自然嘅殺菌消毒呢 ~
早餐食腿蛋漢堡包 + 拉茶 呢間無普遍奶茶咖啡 只得拉茶同印尼咖啡 我未試過印尼咖啡 因為我驚係三合一 會好甜咁囉 ~
忙咗陣就 hea 啦 媽咪打黎又話可以出院 超開心呀 咁啱老友 cc 又超勁得閒 所以又可以一齊 m 佢之前日日忙到爆 但呢幾日就非常之得閒 佢得閒就會記得我架喇 因為佢無咩老友好似我咁 成日都咁得閒嘛 ~
lunch 又食 k + 藍莓乳酪 好想快 d 清哂 食完哂呢 呢幾年都未必會再食 k 呀 ~
唔知點解個胃有 d 唔舒服 同埋有 d 頭暈 其實一早已經諗好咗煮咩 不過都係唔好搞咁多嘢 諗住去大家樂買隻雞 點知原來 25/3 係 last 唉 唯有去明星買叉燒囉 ~
6 點番到屋企 6 點半自己開餐 食完即熨 2 機衫 再洗 2 機衫 難得咁好風 之後又好似潮濕 早洗早着呀 熨完衫又忍唔住抹柜抹書房 再抹洗手間 本來諗住拖埋地 但都係聽晚先 大佬 真係有 d 攰呀 ~
是日懶餐 -蜜汁叉燒 ( 外賣 ) + 粟米蛋花湯 + 蝦子麵
蜜汁叉燒 ( 外賣 ) - 喺明星買架 $40/半斤 食唔哂架 食剩就留番聽晚炒麵 ~
粟米蛋花湯 - 超勁想飲呀 我朋友話佢鍾意飲架 因為佢媽咪煲粟米湯會加瘦肉碎同魚肚 嘩 咁多料 我唔會整架 極其量只會加蘑菇同素翅 放工番黎真係好鬼攰架 唔會搞咁多嘢 ~
蝦子麵 - 余均益辣椒醬配蝦子麵真係絕配 不過我覺得食一個蝦子麵其實唔飽 但兩個又太飽 但今晚自己開餐先嘛 唔係就會淥 3 個麵同里奧大人 share 食 咁就啱啱好呢 ~
里奧大人 9 點幾番到屋企 話想食出前一丁多 d 麻煩到暈 不過見佢做嘢咁辛苦 佢鍾意食咩就咩啦 但如果餐餐出前一丁又唔得喎 實在太唔健康嘛 ~
( 25-mar-2012 sun )
今朝瞓到 10 點半 我同里奧大人講話唔想番教會呀 想抖下 ~
去海景食早餐啦 做到月尾咋 之後搬去九龍城 不過我唔會為咗食你份早餐去九龍城囉 食完就番屋企 洗咗一機衫就開始 hea 喇 ~
里奧大人幫家姐 update 咗部電話 所以家姐去探媽咪 之後就同我地去 kfc 食 lunch 喇 因為想試避風塘脆辣雞呀 ~
避風塘脆辣雞餐 - 完全唔掂 唔好話避風塘風味 連一 d 辣都無啦 但家姐話鰂魚涌果間好正 d 雞肉都好入味 但淘大呢間真係 .. ..
食完 tea 各自歸家 ~
差唔多 5 點半就出發買嘢比媽咪 之後家姐就車埋我地去醫院探媽咪 lu ~
坐到 7 點半就走喇 家姐屋企附近爆水管 所以上黎我屋企沖涼 我就落去板長等位 ~
家姐食完就番屋企 我同里奧大人就行陣商場 因為要消化下呀 ~
( 22-mar-2012 thu )
今朝 8 點半起身 瞓多 d 希望個肚唔會痛 番工時無痛架噃 仲買咗腿治 + 咖啡番菇場食 不過其實無咩胃口 買定先咋 但差唔多 11 點就痛啦 好在有暖水袋 不過成日嘔就比較煩 d 囉 ~
媽咪又氣速頭暈入院 令到我又擔心 所以個肚更痛喇 ~
晏晝瞓啦 瞓咗精神小小 不過都係唔舒服囉 ~
今晚唔探媽咪喇 放工即坐巴士番屋企 番到屋企第一時間沖熱水涼 超正呀 之後都係睇電視 不過無胃口食嘢 ~
我叫里奧大人喺大陸食埋嘢先番香港 反正我又唔食 早 d 食好過呢 ~
等到 10 點半 都係覺得瞓床舒服 d 所以番房瞓 lu 不過都係心掛掛 佢差唔多 11 點半先番到屋企 我終於可以安心瞓覺啦 ~
( 23-mar-2012 0.5 S/L )
今朝都係瞓到 8 點半 又係買腿治 + 咖啡番菇場食 不過仍然係唔想食 因為個胃超勁痛呀 ~
忍到 lunch time 就同阿 head 請病假 即搭的士去睇醫生 之後就番屋企即沖涼即食藥即瞓覺喇 一瞓就瞓到 5 點半 但個肚仲有輕微唔舒服 所以又無探媽咪 繼續瞓 瞓到 8 點 ~
家姐部電話又有問題 但里奧大人上咗大陸 今晚都好夜番 唯有放低部電話叫里奧大人 update 所以家姐探完媽咪就買嘢食黎我屋企食喇 ~
里奧大人又係 11 點幾先番到屋企 我都係見咗佢一眼 我就即番入房瞓喇 ~
( 24-mar-2012 sat )
今朝 8 點 15 分起身 所以可以搭巴士 食埋早餐先番菇場 難得有胃口嘛 ~
嘩 忙到丫 搞到個人非常緊張 個肚又黎料啦 ~
仲諗住同里奧大人一齊食 tea 不過我最後都係要瞓覺 又探唔到媽咪喇 瞓到 8 點先起身 ~
之後個肚無痛喇 開始餓 所以叫里奧大人買雲吞麵 + 菜 隔咗個幾鐘 又開始餓 所以又叫里奧大人買魚柳包餐 一路睇電視一路食 真係好鬼嘆呀


text:
好耐都無整過冷盤或涼拌菜喇,今日就用涼瓜嚟整個冷盤,貪佢簡單又快手,功夫少,咁就可以慳啲時間整另一味餸,而且今朝晨咁早 5 點半就要起身,依家都仲係好攰,好眼瞓,真係無乜心機慢慢洗菜呢!
近期好多時都聽到有唔少食肆都推出梅子涼瓜,話梅涼瓜之類嘅嘢,雖然我未食過,但聽見都好吸引,酸酸哋,甘甘哋,食完實好開胃,加上我由細到大都好鍾意食涼瓜,完全唔怕苦,所以今日就整呢個話梅涼瓜做餸.我自己就參考咗 Jacky Yu 個梅子涼瓜食譜嚟整,不過材料有少少唔同,但味道應該唔會差太遠啩!
材料:
涼瓜
話梅粉
鹽
糖
紹酒
- 先加適量話梅粉落滾水度,然後冚蓋將味道焗出,攤凍備用.
- 涼瓜洗乾淨,去頭去尾後對半切開,去瓤後斜切片.
- 話梅水加入紹酒,適量鹽及糖調味,之後倒入涼瓜片內.
- 加入凍滾水直至蓋過涼瓜表面.
- 放入雪櫃,醃約 6 個鐘即可食用.
Notes: 之前媽咪喺台灣買返嚟嘅話梅粉. - 涼瓜洗淨後可用凍滾水過水,咁就更加乾淨衛生. - 涼瓜勿切得太厚,否則醃入味嘅時間就會增長.
- 如果無話梅粉的話,可以用原粒話梅代替,但需要較長時間焗出味.
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!
Notes:
之前媽咪喺台灣買返嚟嘅話梅粉.
- 涼瓜洗淨後可用凍滾水過水,咁就更加乾淨衛生.
- 涼瓜勿切得太厚,否則醃入味嘅時間就會增長.


text:
今朝早出佐去做facial, 間DR SPA(即係果間MP17)都痴痴地, 差唔多次次上去都sell我野, 上次比佢地呃佐做彩光做佐四次都無效果, 我投訴完一輪後佢幫我將剩低既plan轉佐做其他野, 當然其中我都有再補錢啦, 而家轉佐做jet peel既plan. 餐餐上到去都sell我野, 上次去就sell我買什麼凹凸洞精華, 千幾蚊一樽仔, 話收毛孔勁掂, 係咁sell我買package話好抵只係萬幾蚊有唔知幾多set再送facial, 我當然唔買啦. 今次上到去就唔知sell我做咩鬼野新機, 又係話收毛孔勁掂, 一次見效, 原價五千幾一次, 而家買一送一只係二千幾做一次, 痴痴地, 即使我信你真係咁有效, 我廿幾歳人就走去做呢D五千幾蚊既facial, 咁我再老D既時候要做咩facial先得呀?? 再講我根本唔會再信你大話連篇, 當初你地sell我做彩光咪又係講到天上有地下無要幾勁有幾勁, 到最後皮膚咪又係一D改善都無!!! 幾千蚊做次facial我寧願將D錢買晒做燕窩食好過啦, 你都發神經既!!
夜晚就出去飲, 地點係荃灣好彩, 十一點幾飲完入元朗join流沙包佢地, 佢地係Green Box唱K(但點解唔去Neway呢?), 我又唔唱歌又唔飲酒, 於是坐到兩點左右就自己搭的士返屋企先, 返到屋企諗住一路睇錄低佐既電視一路等流沙包返黎, 後尾捱到四點幾頂唔順訓著佐~


text:
今日同細佬一齊去左食飯,佢話如果今日唔去好難就到時間一齊去,因為大家都要返學,返學的日子實在係太辛苦,希望好快可以捱過這個漫長的歲月啦!
佢個衰人自己鬼咁早就放工,係咁起度催催催,仲成日都話都唔明D 會計有咩做,做乜鬼成日都要OT,你估我想家咩,出左糧咪要做囉,除了要做,仲要受氣,又要捱鬧,究竟幾時先至可以退休?做人實在係太矛盾,有野做又覺得太辛苦,放長假又覺得太悶好似浪費緊光陰咁,點先至可以找到個平衡點呢?我好厭倦現在的工作,每日都好似日個機器重重覆覆的工作...好厭倦日日無止境的工作...生命的意莪是甚麼呢?
好在辛辛苦苦的工作都可以換來一餐美味的食物,食完吉野家的Shabu Shabu
,真係可一不可再,以價錢計這個份量加食物質素已經超出水準,我地今日選了蟹之濃湯海鮮火鍋及天婦羅濃湯火鍋再加一客芝心丸.蟹之濃湯海鮮火鍋佢個湯底係蟹湯,我自己就覺得好淡同埋個蟹味好假又唔鮮甜,不過幾十蚊又何來用太高的要求去厘定呢?反而細佬就幾鐘意話個味道淡淡地幾好味,天婦羅濃湯火鍋個湯底我就幾鐘意,可能係我鐘意食濃味的食物,但係細佬就話個湯底太鹹.
唔好睇佢隻帶子好大隻,得個樣睇得下,食入口無帶子味...
蝦係雪藏蝦,好普通...
牛肉都係普通的貨式...
天婦羅濃湯火鍋
蟹之濃湯海鮮火鍋


text:
Wednesday, December 07, 2011
Gel Nail + Shopping
今日最早booking整返d手指,終於都可以整喇,我自己整到好肉酸呀,本來想整得簡單d快d,點知搞搞下畫個花都唔係好快,不過是但啦,今日都預左出黎一日,總之6點前返屋企就得啦.整完手指行左過去風月堂食tea,終於都可以享受一個人既快樂,其實之前帶住肚中既風爽出街,我都好開心架,總之唔同老公一齊,我就開心啦.
食完tea就搭車過去tst,點之都未去到我想去既polo,就已經比city super吸引住,我都唔知咩事,今日全場都有折,好多人都去買食物,不過我真係唔敢睇超市,一睇就大件事架喇,我咪去睇下有咩野可以買黎係火雞大會交換囉,真係話咁快就揀到,揀左一塊毯同一支酒黎交換,買左兩塊毛毛scarf比風爽影相用,仲有買左兩支洗衣液,嘩,原來呢d野都幾重呀.買完之後,由city super行過去polo都想死,我仲要去mothercare買埋揹帶呢,買完揹帶就去換左件polo,跟住行去碼頭個的士站又係想死囉,攰到我呀!
返左屋企拎晒d野出黎影又覺得好開心,總之我一買野比風爽就係開心架喇,哈哈.
No comments:
Subscribe to: Post Comments (Atom)


text:
今早係我哋整個行程唯一一日冇係旅舍整早餐嘅一個朝早.一來係 Dunedin 住呢間旅舍個厨房的確係嘛嘛大伙兒都唔多想再係嗰道煮食,二來都想今朝早少少出車,希望去 Te Anau 之前可以係 Catlins 踩多一兩個景點.一早先去麥記食咗個快嘅,跟住就開車向 Catlins 進發.
係南島有段叫 Southern Scenic Route 嘅觀景路線,路程由 Dunedin 開始,經 Catlins,Invercargill,Te Anau 到 Queenstown.呢段觀景路線中有好幾個主要景點都係 Catlins 道.查實呢一日程路嘅目的地係 Te Anau,出發前已經預訂咗呢晚參觀螢火蟲洞嘅門票;預算好由 Catlins 去到 Te Anau 嘅行車時間後,呢日晏晝兩點前都可以係 Catlins 玩,玩到夠鐘就出車去 Te Anau;基於呢個預算下就一路行一路就住啲時間,睇睇呢半日可以行到幾多個景點.
在較大的地圖上查看紐西蘭南島自駕遊 2014 - Catlins
呢次行 Catlins 嘅第一站係一個叫 Cathedral Caves 嘅山洞;呢個山洞係 Catlins 沿岸其中一個熱門嘅旅遊景點嚟.上面個地圖就記低咗呢個 Cathedral Caves 嘅位置.
同之前去 Moeraki Boulders 一樣,紐西蘭好幾個沿岸景點去之前都要先對一對當地嘅潮汐表;係呢個 Cathedral Caves 嘅專屬網站入面就有個當地全年嘅潮汐表可以睇到每日個退潮時間.預算行程時就要睇住呢個表道列出嗰個退潮時間,盡可能係呢個退潮時間前後兩小時內落去山洞個沙灘道行.
之前係呢篇遊記道都有提過係紐西蘭租車有關行啲 Unsealed Road 嘅保險問題.去到 Cathedral Caves 附近一條叫 Pratt Road 嘅道路,由呢條路上到 Cathedral Caves 個位置之前要先經過一段幾分鐘車程嘅 Unsealed Road;過咗呢段 Unsealed Road 就會去到一個停車場.
我哋係呢個停車場道先泊低架車;停車場有個通往 Cathedral Caves 個沙灘嘅閘門.我嚟之前都唔知道原來去呢個 Cathedral Caves 係要收入場費嘅.停車場進入 Cathedral Caves 個閘門前面有工作人員賣飛,不過我估佢哋除咗賣飛之外,應該都會睇住啲遊客提醒佢哋過咗退潮時間或者天氣唔好陣時唔好落去個沙灘道嘅 .
我哋每位俾咗 5 蚊紐幣買飛入場.我哋從但尼丁食完個早餐後大約 8 點半出車,途中花咗約莫半個鐘去咗間超市借洗手間用順便行吓買咗啲物資,到朝早 11 點先渣車到達 Cathedral Caves.以當日潮退時間 9 點 9 計,問番個工作人員得知落沙灘個閘門就會係 12 點半關閘.有興趣去呢個景點嘅朋友就可以參考以上啲資料嚟預算吓過去啲時間嘞.
入咗個閘門之後要先行一段咁樣嘅山路.以我哋個腳程由呢段山路行到去個沙灘都要成 20 分鐘.
出到個沙灘就可以見到不遠處個山洞嘞.
雖然已經盡早出門起行,但去到陣時已經過咗退潮時間成個幾鐘,行過個沙灘時都有啲路段要澗一澗水先過到去.去紐西蘭行啲海邊景點經常都會碰到啲咁嘅情況,所以去嗰邊旅行最好都係著啲防水嘅爬山鞋穩陣啲 .
呢個 Cathedral Caves 查實係 Catlins 海邊一列經過海蝕形成嘅山洞,其中有兩個主要嘅山洞入面有通道彼此相連.我哋就從其中一個山洞入口行入去.
山洞高度大約 30 米,個山洞以 Cathedral 命名嘅原因,就係因為啲人覺得由個山洞向上望,就好似睇見啲大教堂雄偉嘅天花建築咁.
山洞入面都幾漆黑一片,好彩今次嚟到有隨身帶定支外閃.
山洞入面有通道通往另一邊山洞嘅出口.
行完 Cathedral Caves,跟住出車去呢次 係 Catlins 行程嘅第二站,Purakaunui Fall.上面個地圖亦記低咗呢個瀑布嘅位置係邊.係 Purakaunui Falls Road 個瀑布入口處有個停車場可以泊低架車,瀑布入口處見到呢個指示牌就可以行入去.
去到瀑布個位置之前要先行一段十零分鐘咁樣嘅山路.
過咗條橋仔冇幾遠就會見到呢個瀑布.
呢個瀑布係坐落係 Purakaunui River 上面一個三層結構嘅瀑布,亦係 Catlins 一個標誌性嘅景點嚟;我去到皇后鎮時都見到唔少明信片同街邊擺賣嘅攝影作品都以呢個景點作為背景.
係瀑布前面有個觀景台可以安全舒適咁企係嗰道欣賞瀑布嘅景色;如果唔怕濕腳嘅話,你亦可以由個觀景台走落去瀑布最下面嗰層道同個瀑布嚟個近距離接觸 .
Purakaunui Falls 入口處有洗手間同自來水,係一個唔錯嘅野餐地點嚟.係 Catlins 大部份行程路線都係荒山野嶺,所以起行前已經買定晒嘢食準備係呢道搞掂晏晝嗰餐.食完個午飯已經差唔多晏晝兩點,見已經唔夠時間再去其他景點,於是決定出車直踩去 Te Anau.
原本係預好晒時間,諗住去到 Te Anau 先係旅舍放低啲行理,晚餐食個快嘅之後趕去參加一個之前預訂好,夜晚 8:15 出發嘅螢火蟲洞之旅嘅行程.可惜人算不如天算,去到 Te Anau 竟然落大雨,旅舍主人話我哋知個螢火蟲洞因為大雨有設施倒塌,呢晚嘅行程已經取消咗 .
失望之餘,我哋都打咗個電話去 Real Journeys 道確認嗰晚個行程真係取消咗,同為免日後爭拗,都叫佢哋出番個電郵俾我確認行程取消同佢哋會退番飛錢過我.Real Journeys 嗰邊啲效率又確係唔錯,唔洗幾分鐘我已經收到確認行程取消同退款嘅電郵.出面橫風橫雨除咗煮飯之外實在冇乜其他嘢好做.去咗附近一間 Freshchoice 超市買餸番旅舍煮飯,呢晚結果被迫可以早早休息.不過嗰晚睇天氣預報話場大雨會延續到第二日,同當晚 8 點通往 Milford Sound 嗰段公路已經封咗,第二朝幾時開番亦係未知之數.嗰晚查實都幾擔心第二朝去唔去得成 Milford Sound;因為如果連 Milford Sound 都因為封路去唔成,呢程去 Te Anau 嘅行程就會變成白行一敞,白白浪費咗兩日寶貴嘅行程時間 .
紐西蘭南島自由行 2014 - Day 5 Catlins ~ Cathedral Caves & Purakaunui Fall
今早係我哋整個行程唯一一日冇係旅舍整早餐嘅一個朝早.一來係 Dunedin 住呢間旅舍個厨房的確係嘛嘛大伙兒都唔多想再係嗰道煮食,二來都想今朝早少少出車,希望去 Te Anau 之前可以係 Catlins 踩多一兩個景點.一早先去麥記食咗個快嘅,跟住就開車向 Catlins 進發.
“紐西蘭南島自由行 2014 - Day 5 Catlins ~ Cathedral Caves & Purakaunui Fall”
-
呢度好似少人去D, 比較小見
~:-P
:( :x :R~ :P :-* =(( :-O X( :-w
:~ B-) :-S S:-# ~:v :{( :# :-~
:| :-k =)) O:- :-B =; :-c ~:=p
:-] :-{( :-h :-t I-| 8-| ~):=)
L-) :-@ :-U [-( 8-~ :O) 8-}
(:=| =P~ :=q #-o =D~ :=SS @-)


text:
「唏,你鋼琴幾多級呀?」係某一次既學校場合,我聽到我母校既中一生既對話.
我嗰日應邀番我母校幫手做一啲負責接待來年中一既工作,咁時間又遷就到唔洗工作,咪當係返去睇吓間學校變成點.
殊不知一次既旅程真係令我眼界大開.
「我下個月考八級,唉,上次撞咗屋企去北歐旅行,搞到遲咗.」另一位小朋友咁樣答返佢.
「吓?我都係呀,雖然我有鋼琴演奏級,但係我同你一樣下個月先考Violin既八級,兩個月後考埋個Cello咁囉.」又有一個人咁樣回應.
我當時就係到諗,而家啲細路仔真係十八般武藝,我再望一望自己,我覺得自己係零.
但係我都估唔到對話後面仲有更令我衝擊既內容.
「咁你啦Leo,你學咩樂器啊?幾多級啊?」我同時望住佢地向著既嗰位Leo,只見一言不發既佢同佢一班興高采烈既同學係成咗一個強烈既對比.
得罪講句,我嗰時都好期待聽佢會分享吓自己學緊咩樂器,我仲諗到好奇離例如咩小號,法國號,琵琶,豎琴嗰啲.
「我……我……我冇學樂器.」個人稱Leo既同學好神色靦腆咁答.
佢班同學靜咗一秒.
「吓?乜原來你咁廢架!」正所謂童言無忌,雖然中一生都係童既邊緣,但我相信佢地既呢一句假極有限.
再下一秒,我只見到佢地開始行遠個Leo,而Leo亦冇跟住佢地.
乜原來而家既新一代係咁樣黎分階級架?
我回望番自己細個,童年既時候,學琴學樂器既人一樣有,但絕對唔會佔大多數,一嚟係冇興趣,二嚟你估我地好有米咩?個個月畀成幾千蚊不如攞黎食咗佢或者買幾廿個陀螺好過.更甚既係唔會存在階級觀念,即使我地死黨堆入面有人成績特別差,屋企人勸我地唔好同佢來往,我地都係唔fxxking care,兄弟手足既野可以咁計既咩?
我再望一望班中一,佢地咁既反應就好似係到話唔識樂器既人係啞既咁,八級都已經好基本,識講幾句英文普通話咁啦,演奏級就可能真係稀有品種啲,即係識講幾句法文德文俄文咁啦.
其實,我真係唔知點解而家既細路仔會變成咁,乜細路仔唔係應該充滿活力朝氣,無憂無慮,唔會計較物質,地位既野既咩?我唔知到底係社會,家庭定係其他野使然.原來,冇咩音樂才能既我剩係識得閒打吓機,落街打個波既人到最後只會畀上流同新一代譏笑為「廢青」.
Leo呀Leo,你唔洗擔心架,因為將來唔會只得你一個畀人笑做「廢青」,起碼有我,同我嗰代既人陪你吹下哨子.
原文連結


text:
要大个佐先会明白这首歌的意思.
我念,我好似大个佐滴滴.
开始明白,这个社会.
有几句歌词真似唱到我心里.
歌词:
實際上某日發現你去到某個歲數
實際上你就會話咁快咁快咁老
青春多好 容顏太快變老
原來聽朝一早 起身再冇天天變高
你 唔再係細路
一切會變 變到點
心態會變 冇笑點
哭了兩遍 禿了髮線
跟你過去講句再見
幾時開始發現自己經大個
阿媽再多囉唆你都幫拖佢都捱過
冇道理嘅説話 發爛渣嘅責罵
你都敷愆吓 你會諗鬼叫佢係你阿媽
幾時開始發現自己有啲老態
諗住跑吓街綁完鞋帶都有啲冇態
以前做靚仔通山奔走通山嗌
而家有幾廿年煙癮唔肯戒啲肺泡就快冇晒
幾時先發現自己開始成熟
就係你發現接受到老細嘅凌辱
無論政局 幾動盪 你會選擇退縮
其餘乜都唔驚 你淨係最驚稅局
幾時先發現自己做咗大人
就係做錯啲乜嘢事你第一時間賴人
你冇做到個壞人 但係做咗你細個最唔想成爲嘅
嗰種大人
實際上某日發現你去到某個歲數
實際上你就會話咁快咁快咁老
青春多好 容顏太快變老
原來聽朝一早 起身再冇天天變高
你 唔再係細路
一切會變 變到點
心態會變 冇笑點
哭了兩遍 禿了髮線
跟你過去講句再見
幾時開始發現自己已經大個
球賽你好少參與 主要係買多
仲邊有晨早流流 起身落球場射波
頂隆係第朝返工起唔到身 咁先至射波
幾時先算 成熟嘅一刻 以前你最自豪
隨身一疊閃卡 今日你最羡慕
人地銀包張黑卡 你每日無諗乜嘢淨係諗發達
幾時先發現自己已經老咗 識左好多人
但好多舊朋友都冇咗 聯絡 晚飯直落
日日都咁寂寞 撞返舊同學 你突然 好想返學
總係對某人有說話未曾講 總係想問佢這刹那在何方以前仲係細路
相信將來乜都做到 原來一啲特別都冇 只係 青春倒數
實際上某日發現你去到某個歲數
實際上你就會話咁快咁快咁老
青春多好 容顏太快變老
原來聽朝一早 起身再冇天天變高
你 唔再係細路 (要開始供養父母)
你 難一世不老 (要開始懂得苦惱)
你 唔再係細路
一切會變 變到點
心態會變 冇笑點
哭了兩遍 禿了髮線
跟你過去講句再見
(GoodBye~)
蝦仔你乖乖 快快脆
(長大~)
冇個個讚你乖 歡樂嘅時光過得
(特別快~)
又係時候同大家講
(Bye Bye~)


text:
中華海草
黑椒雞肉比薩
香焗白汁雞肉菠菜
蕃茄煙肉意大利粉
( 8-SEP-2016 THU )
尋晚瞓得完全勁差 真係慘 好在又唔係話好眼瞓囉 ~~~~~~
又無啦啦好想食蛋治 我次次食蛋治 家姐同呀 mi 都覺得好奇怪 因為我本身係唔鍾意食蛋治 覺得好滯嘛 但依家覺得蛋治幾好味 可能有牛油呀 哈哈 ~
菇場忙呀 不過咁都好 時間快過 ~
Lunch time 未餓 本來諗住食尋晚食剩嘅餐包 但菇場真係好鬼凍囉 所以 1 點真係頂唔順 要叮個超米 想暖下個身 但叮完就好鬼唔想食 最後由好熱變到凍哂先食 唉 ~~~~
繼續忙啦 里奧大人 4 點有嘢整 所以我今晚都唔煮飯 我話請佢食飯 預祝聽日結婚週年 之後佢話做咩呢排咁豪 成日請佢食嘢 又咩都比番錢佢 真係煩啦 對佢好 d 都唔得 ~
放工即走 番上屋企放低嘢又出去攞位喇 ~
里奧大人差唔多 6 點半先到 咁叫佢即刻睇食咩喇 我好餓呀 同埋今晚我居然想食羊鞍 但我又驚燥得滯 之後里奧大人都話估我唔到會食羊呀 我覺得自己真係內分泌陰陽失調定喇 哈哈 ~
食到好鬼飽呀 但里奧大人話想食甜嘢 咁去食雪糕啦 食咗幾啖又話不如番上屋企食 個背囊好重喎 真係比佢激死 一早話買番屋企食咪得囉 ~
咁我食咗 2 啖之嘛 咁佢就繼續食 我就諗住擺番好哂 d 嘢再食幾啖 點知佢已經食哂 平時食菜又唔見咁快 哈哈 ~
無啦啦個人好攰 咁即沖熱水涼啦 之後又胃酸倒流喎 痛到背脊都好痛 叫里奧大人幫我 dup 幾嘢 gur 咗啖氣又好似好 d 不過之後都仍然唔舒服 ~
我呢排都主打睇梅長蘇 但會再睇多一次 因為好多時都係睇睇下瞓着咗 之後里奧大人好驚咁話 "我唔會再陪妳睇第 2 次架下" 哈哈 我話由始至終都無諗住叫佢陪囉 ~
咁我次次好唔舒服 就會問里奧大人 如果我死咗你會點 ?! 我話我死咗都唔會比你有好日子過 佢覺得我非常之毒架 呵 之後佢話 "聽日要幫我再加大保額 但次次加大都用唔到 激死" 佢講到幾咁順口呀 哈哈 ~
今晚有 d 攰 11 點都入房瞓喇 咁里奧大人入咗房睇聖經 之後我入房啦 我拎埋自己張被上床 咁一上床就好順手咁揭開里奧大人張被 咁里奧大人笑咗出來 我知道有古怪啦 點知我一瞓上床 諗住冚佢張被 一見就見到呀 bob 呀 勁開心呢 ~
多謝完里奧大人之後 就聞下呀 bob 有無味 哈哈 聞哂全身同眼鏡 我真係好驚有味嘛 之後里奧大人見我聞完又聞 話駛唔駛聞咁耐呀 哈哈 ~
咁佢話之前已經喺淘寶買咗 不過收埋喺另一個背囊 我話無理由唔知架喎 因為我間唔中都會開佢 d 背囊 睇下佢夠唔夠紙巾家嘛 之後佢勁串話唔知幾出奇呀 ?! 間屋咁亂 ~~~~~~~~
又話佢咩都無 真係好慘 我話頭先咪請咗佢食飯囉 同埋我頭先比咗張靚 number 嘅一百蚊比佢架 唔係叫做咩都無囉 ~~~~
其實我無諗過佢會記得結婚週年嘅日子架 所以我好開心呢 ~


text:
越式蒸粉包 - 呢個麻麻地
雜錦拚盤 ( 豬扒 / 春卷 / 蝦餅 / 扎肉蝦片 ) - 我最愛嘅拚盤
生熟牛肉河粉 - 今次份量多咗呀 同埋好食咗呀
雞翼腩片撈檬
家姐同工人最鍾意嘅辣椒
芒果雜飲 / 珍多冰 - 以前嘅珍多冰好好飲架 有埋石榴子同亞荅子 勁鍾意食架 依家得 d 啫喱條 唉
( 9-OCT-2014 THU )
今朝超勁餓呀 唔知係咪因為臨瞓前睇飲食節目有關呢 ~
其實想食米粉餐 不過食完真係超勁飽 我又唔想 因為我想晏晝食酸辣米線呀 哈 ~
丫 菇場都忙忙地 但就可以清哂之前無時間做嘅嘢 實在太好喇 ~
Lunch time 出去買零食比家姐 之後就買酸辣米線番菇場食 終於食到有 d 驚 咁就最好 我唔駛心掛掛再想食 嘩哈哈哈哈 ~
我好耐無買薯片喇 因為我唔想再食薯片 不過上次聽家姐話 759 有隻牛肉味薯片 咁買比佢食啦 之後又買 d 糖同朱古力比佢 Poifull 好難買到架 Double Deck 就每人 1 條 因為我好想食呀 兒時回憶黎架
再見喇 酸辣米線 ~~~~~~~~~~
好嘢 無咩嘢做喇 呢幾個月真係好鬼忙 好想有 d 休息時間 ~
放工即走喇 約咗媽咪同工人喺淘大等 媽咪又拎咗湯都買咗生果比我同家姐 所以要工人幫手拎上屋企先呀 ~
差唔多 6 點半就去越棧 家姐就 6 點 45 分左右到 好感恩佢咁快到 因為佢 6 點 15 分先放工 ~
食到差唔多 8 點 送埋媽咪搭的士 家姐就同我一齊番屋企拎嘢 估唔到佢又話坐陣 我覺得佢好耐無上黎坐咁呀 哈哈 不過同佢又係打機 里奧大人成日話我 2 仔底死跟 咁我都認架 家姐幫我抽新動物 抽到隻唔知咩來 佢大叫 因為佢以為係新動物 咁我又叫埋一份 之後佢睇清楚 d 原來我自己本身已經抽到 但佢自己就無呢隻動物 所以覺得係新嘢 之後佢話人叫我又叫 叫乜鬼 哈哈 咩喎 見佢咁開心大叫 我咪一齊叫囉 ~
同家姐一齊打機 佢都好投入 里奧大人唔理我架 叫佢幫我 spin 咁最高係 5 佢 spin 嘅係 1 仲好開心同我講話 1 都唔錯丫 痴孖巾 得佢 up 得出口 哈 ~
我覺得同家姐間唔中都有心有靈犀嘅感覺 我今日買朱古力比佢 佢今日又買咗麥提莎比我呀 其實我之前想買 不過想特價先買囉 我好衰架 成日買咗又唔即刻食 到想食嘅時候就係咁啱用緊特價 激鬼氣 ~
里奧大人 8 點半先放工 所以我送埋家姐搭巴士 之後再去地鐵站接里奧大人 同佢一齊買 Subway 番屋企食 ~
番到屋企即沖涼喇 佢就差唔多 10 點半先沖涼 之後就瞓 我就 11 點幾先瞓呢 ~
( 8-OCT-2014 WED )
今朝里奧大人話頭痛唔番工呀 丫 最衰我啦 尋晚搞到佢咁夜瞓 ~
為咗彌補我嘅過失 我幫佢打去診所掛號 再叫佢起身睇醫生 算係咁啦 ~
唔知做咩無啦啦勁塞車 8 點 35 分先落車呀 所以食早餐要快呀 ~
菇場忙呀 又要做 report 真係人都顛 ~
今日請 8 卦出去食生日飯呀 之後叫佢陪我買生果 ~
唉 救命呀 差唔多 5 點先做完哂嘢 今日真係好嬲呀 佢地錯到離哂大譜 真係可以講話係 98% 錯囉 我呢個月真係 check 佢地 d 嘢搞到好大壓力 瞓得又唔好 甩咗好多頭髮添呀 好在食力仲喺度咋 嘩哈哈哈 ~
無啦啦老闆請食 cake 咁都好 食 d 甜甜地嘅嘢會開心 d ~
放工即走啦 里奧大人喺屋企等我嘛 ~
6 點半又食嘢喇 勁 因為我食到 ~
番到屋企就沖涼 之後開機洗衫 呢幾晚又打機打到手痛 嗚 ~
里奧大人 10 點半瞓喇 不過我又唔眼瞓 所以 11 點半先瞓呢 ~
鹵水拼盤 - ok 啦 不過最好就抹乾淨個碗先好拎出黎囉 @@
蠔仔肉碎粥 ( 碗 ) - 我自己食哂一碗
細細碗咁食最好 最驚成碗咁食 好似好大食咁
濃湯野菌浸時蔬 - CC 本身話食節瓜蝦米煲 我唔制呀 因為自己都整到 哈哈
我唔記得呢 d 叫咩 但我又幾鍾意食 用黎送粥好好味架
( 7-OCT-2014 TUE )
今朝里奧大人上大陸 咁我都 7 點 40 分起身喇 因為呢期等好耐車 唔想咁趕食早餐呢 ~
好清涼呀 我最愛嘅秋天終於降臨喇 ~
早餐又係食三文治啦 ~
菇場忙呀 我都要幫手做番嘢呀 真係邪囉 我之前寫咗天書比阿齋同花 其實都諗住有 d 係唔會接觸到嘅 可能我唔喺度時先有得做 點知呢 自從佢地接手之後 真係樣樣都有接觸 我喺菇場做咁耐都未試過咁架 ~
今日有 lunch box 唔駛諗食咩都唔錯 哈 ~
準時開工 不過好難專心做到嘢 因為佢地間唔中又問呀問 我又要 check 番佢地做嘅嘢 佢地又成日錯 等佢地改完又要再 double check 其實真係好嘥我時間 因為做完要 check 係基本嘢黎 呢步點都要做家嘛 不論妳係咪暫時幫手做 都係要做呢個 step 囉 依家我幫妳把關 我會好聲好氣同妳講 但其他同事一定唔會啦 錯一次錯兩次錯三次唔係問題 但妳單單都錯 就真係好有問題 ~
最慘就係佢問我嘢 我又要停哂手答佢 之後我都唔記得自己做緊 d 咩喇 丫 連我自己都出錯呀 錯到我自己接受唔到添呀 慘 人生污點 ~
今晚同 CC 食生日飯 佢 8 月頭生日架 本來 8 月同佢食架 之後佢又話驚熱 唔食住喎 到我得佢又唔得 搞搞下到依家先食 同埋我想喺入院前同佢食生日飯呀 ~
Book 咗 6 點半 我同 CC 差唔多時間到 一坐低就係咁傾傾傾 傾到 7 點先一齊叫嘢食 ~
個口好攰呀 唔係食就講 嘩哈哈 不過同 CC 識咗超級耐 所以真係乜鬼都傾到一大餐 可惜佢唔係咁舒服啦 所以 9 點走喇 ~
我搭地鐵番屋企 見到 Mrs.fields 喺 9 點半之後嘅曲奇係買 3 送 3 家姐成日想買黎食 咁即打比佢啦 佢話要喎 咁我就排隊買啦 買完比佢之後再嚇佢 話見佢咁鍾意食 下次我自家焗一盤曲奇比佢慢慢食 嘩哈哈哈哈 佢個樣由 ^__^ 即刻變成 --__--"""" ~~~~
差唔多 10 點先番到屋企 之前同里奧大人講話 9 點半會番到屋企 佢諗住等埋我先沖涼嘛 點知最後又係我沖涼先 唉 累佢遲咗休息添 ~
雖然唔眼瞓 但睇多陣電視都瞓喇 ~
( 6-OCT-2014 MON )
餓呀 所以食腿蛋治 ~
今朝 d 同事見到我番菇場就好愕然 因為個 board 寫我放 S/L 放到 15 號 其實之前 8 卦 whatsapp 比我睇咗 不過佢話等我番黎講好 d 呢 ~
菇場唔忙 因為佢地晏晝先做我 d 嘢 所以基本上依家晏晝就最忙囉 ~
Lunch time 又未餓 咁出去行下 之後又勁想食酸辣米線 所以就買番菇場食喇 差唔多 1 點 10 分先番到去 食得好趕 哈哈 ~
忙喇 好快就放工咁呢 今晚去街市買餸 番到屋企先醒起要幫里奧大人買麵包 又要落番去買 嗚 ~
所以番到屋企就要即刻預備晚餐 抖陣就煮喇 ~
里奧大人 7 點半放工 咁我自己食先呀 因為我想 8 點前食飯呀 ~
是日晚餐 - 梅菜炒豬肉 + 蒜蓉炒菜心
梅菜炒豬肉 - 其實我都好耐無整呢個餸 估唔到今次整得好好食 真係好難得 因為我求求其其嘛 哈 ~
蒜蓉炒菜心 - 我淥熟 d 菜 之後再加蒜蓉炒 其實蒜蓉炒菜真係好食 不過我難 因為炒菜要用好多時間慢慢炒 呢期攰 唔想郁咁多 ~
搞掂哂就拖地 之後即沖涼休息喇 ~
( 5-OCT-2014 SUN )
尋晚瞓得麻麻地 所以今朝瞓到 10 點幾呀 所以無番主日學同崇拜 ~
好感恩食完早餐都好精神 想出去行下 不過旺角銅鑼灣唔駛諗啦 所以去 Mega Box 喇 ~
柴魚花生粥
高力豆沙
鮑魚菇鴨掌
安蝦鹹水角
金菇牛肉腸粉
12 點出發 又唔多人喎 勁正 ~
行到 1 點幾 里奧大人話想飲茶 咁等多 15 分鐘就下午茶時間 咁梗係等啦 ~
好耐無食薯片蝦片喇 所以博命食 哈哈 要好好珍惜呢 d 機會
鮑魚菇鴨掌
金菇牛肉腸粉
柴魚花生粥 - 唔熱嘅
安蝦鹹水角
高力豆沙
食完就周圍行 其實今次主要係去 Aeon 同 Ikea 買肉丸 今次我又勁樣衰啦 同里奧大人去 Ikea 買肉丸 因為包裝唔知寫咩文 我就懶醒指住話呢包係經典肉丸囉 唔好買錯 因為有雞肉丸 佢以為我真係咁勁認得 d 咩文 之後佢睇價錢牌 搵極都搵唔到 "經典肉丸" 之後佢同我講話係咪呢隻呀 ?! 人地係叫 "瑞典肉丸" 呀 嘩哈哈哈哈 是鬼但啦 ~
好感恩買到廁所水龍頭用嘅濾水器呀 因為想買好耐呢 ~
5 點坐 shuttle bus 走人 番到屋企就休息喇 太耐無郁 突然覺得今日出咗成日街咁 好攰 ~
今晚去大快活食嘢 行陣商場就番屋企喇 ~
沖埋涼 睇陣電視 11 點幾就瞓 lu ~
( 4-OCT-2014 SAT )
今朝 10 點醒咗喇 難得有胃口食早餐呢 感恩感恩 ~
雖然身體都 ok 但都係唔想周圍去 想喺屋企抖下 咁里奧大人就做公司嘢 咁聽日佢就可以抖下喇 ~
3 點幾去食 tea 食完就番屋企 咁身體都 ok 抖到 5 點幾就打的去大姑奶屋企整嘢喇 ~
里奧大人整嘢 咁我個肚又小小扯住痛喎 好在 7 點搞掂哂咋 ~
我勁想食車仔麵 所以去官塘廣場喇 ~
番到屋企即沖涼 hea 到 11 點幾都瞓 lu ~
( 1-OCT-2014 WED )
今朝同里奧大人 10 點幾醒咗 lu 咁就落去食早餐啦 ~
( 我覺得塊豬潤 好似隻豬嘅外型咁呀 豬仔月餅果d 呢 佢仲要瞓埋喺條芝士腸度添 )
食完要番屋企喇 因為媽咪同家姐黎淘大食嘢 約咗佢地 12 點半喺越棧 點知又話要人齊 我話其中 1 個泊緊車 佢地都唔比入 麻鬼煩 所以里奧大人去和民睇下有無位 感恩有位呀 即轉場 ~
雪蟹肉鮭魚子卷 - 我覺得色彩繽紛好靚呀
海鮮沙律 - 海鮮 "多" 到呢 ~~~~
天婦羅盛合 - 居然有炸蛋 唉
和風比薩 ( 叉燒 / 照燒雞 ) - 好味呀
廣島風鐵板炒麵 - 齋炒油麵 唔好食囉 又無料 哈哈
食到 2 點半 里奧大人就番屋企做公司嘢 我就同家姐行新都城 家姐好鬼鍾意細細聲叫我名 咁我咁啱同家姐分開行 行行下聽到有人細細聲叫我名 仲以為係家姐 點知原來係舊公司同事 差唔多 10 年無見喇 最搞笑佢話我個樣無變 反而家姐個樣就變咗 好奇怪囉 原來佢見過我家姐 我真係唔記得喇 太耐嘛 ~
同家姐一路行呀行 我一路口 up up 話唔好再見到我同事 哈哈 家姐問我做咩咁驚 我話大佬 肥咗咁多 所以唔想比人知 嘩哈 好在今日唔係街坊裝打扮咋 唔係仲肉酸囉 ~
之後去街市買嘢 再去 Panash 買包 最後去埋廣良興買嘢就去家姐屋企拎湯 之後家姐就車我番屋企 爽 ~
今晚 7 點去食嘢喇 我要食牛呀 所以去金加利 估唔到淘大好多食肆都有位 好難得架 可能 d 人去咗 xx ~~~~
食完行陣就番屋企 lu 里奧大人去徑步 我就番屋企沖涼休息 ~
個肚谷住谷住唔舒服 都係 11 點就瞓喇 ~
( 2-OCT-2014 THU )
終於每月一到喇 我就係咁瞓係咁瞓 都唔知里奧大人幾點起身 食咗 d 咩 哈哈 ~
瞓到 4 點 出廳 hea 下囉 但其實個肚都有小小唔舒服 ~
真係無胃口 所以叫里奧大人自己買嘢番屋企食 ~
11 點幾食粒勁嘢 希望聽日番到工啦 ~
( 3-OCT-2014 FRI )
感恩個肚唔痛 不過個人好攰 所以都係打番菇場請假 ~
媽咪 11 點打黎 咁我都醒喇 掛號要 12 點 15 分先有得睇 咁食埋早餐先去睇醫生 lu ~
丫 4 點幾又有 d 痛 所以又瞓下咁囉 ~
里奧大人特登 7 點放工 諗住買嘢比我食 可惜我真係食唔落 叫佢買 Subway 因為想用埋最後 1 張 coupon 呀 ~
聽日每月一 off 原來我即係連放 5 日 oh ~
仍然勉攰 所以都係 11 點幾瞓呀 ~


text:
呢個玩意都興左好耐, 每年 5 月開始已經周圍聽到人地話出海釣墨魚, 我同秋秋都參加過幾次, 第一次最開心, 成船人釣左超過 20 斤, 每人至少有 10 條以上, 釣到攰唔想釣拉番條魚絲上黎時都可以勾到一條, 多成咁!! 仲要 d 墨魚超大隻, 有成個水樽咁肥呢, 真係超開心!! 不過呢次係唯一最多既一次, 最低紀錄係成船人得 5 條炒埋都唔夠咁多人食.... 食白果, 仲要成晚重複做拉線既動作當舉左一晚啞鈴, 係船上面做健身
舊年都有釣, 成績麻麻不過當同老朋友聚舊冇所謂, 今年 Frankie 又落力組團, 本來諗住全家出席, 但個心就好忐忑不安, 一來小慈未試過出海唔知佢會唔會暈船浪, 不過前年帶佢去沙巴坐大飛就冇事, 今次成晚係船上面又唔同, 二來掙扎左好耐唔知帶唔帶小明好?! 佢真係太細, 成日橫衝直撞好怕佢跌落海, 唔帶佢去又怕佢扭計喊, 佢試過夜晚唔肯訓等我地門又投訴我地唔返屋企...... 考慮左好耐, 基於安全理由都係決定帶小慈一個啦
奇蹟地, 小明今晚超乖!!! 我同佢講佢太細個會跌落海危險, 等佢大個 d 好似小慈家姐咁 5 歲先去釣墨魚, 小明又非常明白, 連聲 "知道" "好" 仲非常愉快非常順灘咁同我地 bye bye!! 實在太太太太太乖喇!! 我地即刻去得好安樂
舅父 & 彤彤姐姐都有參加, 佢地第一次釣墨魚呀 (呢張相係小慈影既)
小慈知道自己有份釣墨魚開心到不得了, 今日差 d 唔肯訓晏覺要快 d 出發!
點解隻船咁耐都唔黎架?
見小慈咁愁, 咀佢一大啖等佢開心番
YEAH!!! 我地隻船出現喇~~~~~
開船了
望著海一遍
我地停係橋咀島對開海面既牛尾海, 小慈手執魚排開始釣, 都似模似樣架!
Junie 姐姐先拔頭籌釣到第一條墨魚, 叻叻
我都中呀! 拉上黎先知係雞泡魚, 識 "嘰嘰" 叫架佢!
小慈好興奮, 不過要鼓勵佢好耐先肯渣住雞泡魚影相, 估唔到佢有 d 驚
發脹與未發脹既雞泡魚
應該已經脹到極限, 勁 cute! 玩左一陣就放番落海, 希望佢大難不死必有後福
連續釣左兩條雞泡魚之後, 終於都有墨魚上釣喇
Frankie 叔叔離奇地係海中心釣到一塊樹皮!!! 仲有不知明魚一條
全船 29 人既收穫 -- 墨魚 12 條, 雞泡魚 8 條, 不知明魚 1 條, 樹皮 1 塊
由於海面突然有大浪, 成隻船一高一低好似玩海盜船咁刺激!!!
就係最刺激既時候, 原來 d 浪整濕左船既發電機仲燒埋, 成隻船即刻漆黑一遍, 船長打開船艙維修之際又有一個大浪, 我地其中一桶墨魚仲跌左落船艙沾染左 d 機油唔食得, 所以今晚冇得食避風塘炒墨魚仲要早 d 回程, 好在隻船有後備發電機可以捱到返碼頭, 如果唔係今晚就要係船上面過夜.....
大人頂得住, 小慈已經眼訓, 10:xx 係佢既極限, 回程時係爸爸懷中


text:
Day 2
今日事工:配眼鏡,遊覽北京路,萬菱廣場一帶,福臨門豆撈火鍋
訓到都唔知時候,甚至忘記左自己o係廣州,忘記左側邊有人訓響度.
訓醒之後先去7-11食了一隻茶葉蛋,然後就去 路附近配眼境,又係qq團購的杰作,$79的眼鏡.佢果間野好似香港一d直銷眼鏡店咁,係有好多鏡框,不過是cheapcheap的,而且bu面型特別d,結果搵唔到適合的款,唯有放棄啦﹗不過在地鐵附近見到樂購(係超市黎啊﹗),所以又立即入去樂購一下.
結果我地買左2支優比特o既芝麻沙律醬,仲有3包小肥羊火鍋湯底,仲有蕃石榴,1件pizza,1件雞肶同埋一個bra.
暢快呀﹗我地o係樂購門外就已經要食左件pizza同雞肶啦﹗好味呀﹗好入味呀﹗
然後又因為時間不夠,6點前要回去芳村吃福臨門豆撈,去唔切婚紗街了,所以就去北京路走走.
呢d都係我地去緊北京路途中食的東西,仲有一餐m記在中間的﹗
街邊雞蛋仔 $2 半底
相信係廣州最好味的雞蛋仔,外脆內軟
街邊的正宗香港碗仔翅 $3
百花甜品店
其實都已經飽頂架啦,不過難得經過冇可能唔食呢間人人都讚好的店.入面一共有4百幾5百款糖水,你想點配搭都可以.
$5.5 芝麻糊配花生湯丸 滑,香,濃
$7.5 紅豆雙皮奶 encore之選,真係好滑嘟嘟
漫步北京路,bubu o係老爺車買左2條件仔褲,而我就乜都冇買,只係在街邊見到我想要的貓咪利是封,好想買,但係個店主呢?唔知去左邊﹗
然後輕輕的在萬菱廣場附近的批發場睇下賀年物品同埋結婚要用的東西,先格價一下.呢個批發場真係比起婚紗街平些少呀,不過就冇乜價講.咩都冇買,講明格價,然後我地又興奮地去福臨門豆撈吃火鍋﹗
牛肉片,羊肉片和其他一切任食,不過冇我喜歡吃的白色魚旦.結果我食左好多金菇,拍黃瓜,魚旦,菜等等.
最開心係有豬腳姜蛋,之前在第十浦路已經好想食架啦﹗食隻蛋蛋先﹗
把衰口話唔好食,最後都係飽都行唔郁.返到酒店要休息一陣至沖涼,順便update下明天購物的check list.


text:
六月二十八日
香港有雨 札榥清涼無雨
早晨呀 媽咪!!! 其實我仲好眼訓....
今朝媽咪一早整醒我 要我食奶奶 嗰陣好似五點幾咋 可憐嘅談titi
好彩佢地琴晚同我提起今朝要早起 所以我都早有準備 琴晚九點幾就訓覺喇 嘻嘻 都有幾個鐘訓到
食完奶奶 媽咪同嗲吔就執埋d野 我地出發咯!!! 呢次係我第二次去旅行 好開心呀! 多謝嗲吔媽咪
六點鐘約左嫲嫲同姑姐 佢地見我拖住喼落嚟讚我可愛 我好開心呀 仲扮怕醜喺度笑....
同管理員say byebye 就上車車向機場出發咯
今朝香港局部地區落雨 由港島到新界都有微微雨 唔知"晒菠蘿" (札榥)會唔會落雨呢?
去到機場停車場 哇 咁full嘅 嗲吔放低我地 之後搵左一陣先有位泊車呀 快d啦 嗲吔 我仲記得上次去東京好趕呀 今次我唔想再陪你地跑喇!!!
好彩 泊好車 搵左一陣就去到terminal one嘅zone A.... 媽咪例牌一馬當先 我係咁大叫 " 喂! 媽咪 喂! 等埋" 點知我叫 d人一路都望住我 嘻嘻 連媽咪都擰轉頭笑我呢!
嗲吔同媽咪去到旅行團集合地點 我見到姑丈同姑媽喇! 嫲嫲同姑姐係咁叫我同佢地講早晨 我唔想叫呀 老實講 我有d驚姑丈 可能佢戴眼鏡啦...喺佢地係咁威迫下 我好唔開心 落左地下攬實姑姐隻腳 姑姐姑姐 titi真係唔想叫呀...後嚟媽咪話要影相 我先鬆一口氣咋..
寄完倉 我地同領隊交代一聲 就諗住過關食早餐咯 媽咪又搵我笨喇 成個機場都冇人戴mask 佢點都要我戴呀!!! 話買左唔戴好嘥野 話時話喇 個個都唔戴mask嘅 唔係話好驚H1N1架咩? 等媽咪仲買左paper mask同呢個cutie mask比我 不過算啦媽咪 我都唔鐘意戴嘅 後尾旅行社仲整多七大pack防疫用品比我地 哈哈 我地一d都冇用過!
北海道 我嚟喇!!!
繼上次同海關哥哥握手後 今次過關都有笑料呀!
當我擺左麵飽超人拖喼上x-ray輸送帶 再拎住張行李認領膠咭自己行過x-ray 好多海關哥哥姐姐同我笑仲讚我可愛 當中有個海關嬸嬸係咁問我問題 " 你幾歲呀? 哇好叻喎....你去邊度旅行呀?....個喼裡面係咩嚟架?" 我全部都有答佢呀 哄得嬸嬸好開心 媽咪話覺得好搞笑 海關嬸嬸好似唔洗做咁阻住後面d人過關.....byebye喇 海關嬸嬸!
過左關 我地去食早餐 媽咪食左一陣就陪我去玩揸飛機 佢讚我今次玩得好叻 梗係啦 我依家識得做埋landing動作 仲有板有眼喺度press button 好好玩架 可惜玩一陣就要走喇 臨走有個姐姐入左嚟同我玩 最後仲要求同我影相 我二話不說擺pose挨住姐姐... 媽咪睇住我地喺度暗暗笑 梗係啦 佢一向都鐘意我同陌生人傾計架 所以佢揀跟旅行團 比我同多d人玩 同多d人接觸 練大個膽呀!
今次冇去兒童候機室喇 一來唔太多野玩 二來嗲吔催我地去閘口 咁唯有下次先去啦 我地一行七人去坐無人駕駛到閘口準備上機lu 臨上機前媽咪都唔放過我 點都要影幾張相 唉...
登機喇 為左令媽咪讚我叻 我自自然然同空姐姐姐say hi 同空中少爺哥哥講早晨 今次嗲吔都讚我叻 嘻嘻 好開心!
呢次係我第二次坐飛機 但同嫲嫲姑姐去旅行就係第一次呀 希望"合作愉快"啦!
呢程飛機都係嫲嫲抱我訓左大半程 頭半程我冇訓到呀 所以見到架飛機起飛!!!!! 我唔敢相信呀 點解我地真係飛左上去 我望住個天望到呆晒 之後笑得好開心!!! 媽咪同嗲吔望住我都覺得好滿足好開心
食完餐就覺豬咯 而佢地好似睇自選影院 依家cx嘅機靚左好多 可以有好多自選movie同音樂 隨時睇到得 唔洗限時間 真係唔錯...可惜d食物仲係好唔掂 仲有呀 佢地大意到冇比紀念品我 媽咪見同上次東京個袋一樣 就算喇 冇問佢地攞lu
同機有好多小朋友好多bb架 佢地都係有d有紀念品 有d冇呢....媽咪覺得機組人員有d大意呢!
畫畫畫 我好心機咁畫 好快就landing喇 今次我隻耳仔有d唔舒服 我見媽咪好緊張咁望住我 放心喎 titi冇事 我都冇喊到 呢次坐到五個鐘飛機 佢地都讚我叻 希望下次可以試下再坐長程d嘅飛機啦!
好快就到"晒菠蘿"嘅機場喇 呢度就算d媽媽們抱住bb都冇另一個lane排隊架 唔似得羽田機場有媽媽權可以唔洗排隊!
到左札榥 我地準備向第一個行程點出發 ~ 定山溪 喺嗰度 我第一次見到河童呀!


text:
八月一日
二十三個月至二十四個月閒記
哈哈哈 酷熱警告之下
我地一家大細勇闖南丫島
點解咁熱仲去? 因為大家都好珍惜一齊放假嘅機會
難得個個星期六都全day-off 點都要出去行下架喇
約左yee ee 婆婆佢地喺ifc 一於食個靚m記先出發
公公冒住比tima鬧 靜靜雞買左杯二十幾蚊嘅strawberry tea比阿ti
真係錫個孫錫到燶呀!!! 結果都係比tima鬧 哈哈
坐船去南丫島 好似快過坐船去長洲
唔洗一陣就到喇 我地慢遊洪聖爺灣嗰邊
榕樹灣嗰邊始終多野睇過索罟灣
喺嗰度買左d飾物好啱阿ti去旅行用 好開心啊!
另外 我地仲食埋好好味嘅豆腐花呢!
本來帶埋泳衣喺洪聖爺灣游水架 但後嚟都冇帶到
唯有聰少陪阿ti去海灘玩下水水
點知衰豬驚驚呀 哈哈 之前唔驚依家驚
玩左一陣就拍拍沙離開lu
去左洪聖爺附近嘅香草原影下相 都未算好熱...
離開沙灘同香草原 我地唔識死向索罟灣進發 (tima要求的...)
人地寫50分鐘嘅路程 我地最後用左兩個鐘先行完
太熱喇 太攰喇 tima好後悔唔行返去榕樹灣
對唔住呀 大家 係我害左你地 原來條路咁難行嘅
tima行得好辛苦 公公仲抱阿ti行 阿ti最舒服呀
全程有人抱 有人遮住佢嚟行 所以佢一d都唔攰
tiba都好可憐 "咩"住一大袋野 好彩最後都冇嬲tima啫
係tima錯 so so sorry!!! 愈近索罟灣 就愈多觀景台
我地喺d觀景台度休息好耐呀 嘻嘻 大家都唔想行
呢張相見到阿ti對腳比例上都算長架! 哈哈哈
>
兩個鐘之後 到左索罟灣 大家都唔想再郁
淨係坐喺冇冷氣嘅茶餐廳食野....
就連tima都冇心機影相 但眼見索罟灣好多好玩嘅野
就下定決心 下次淨係行索罟灣 逛漁民文化村 同埋去游水!!!
不過 呢d活動都係等冇咁熱先做啦 嘻嘻
暫別喇 南丫島!!!


text:
提示:以下名字仅为在你起名时提供参考,请勿在未做分析的前提下直接使用.
章嘉丽 章茹芯 章燕鹏 章嘉洁 章君婷 章银娥 章怡文 章敏艳 章卓怡 章琳欣 章月婵 章雅媛 章紫婧 章婧一 章爱芳 章语洁 章钰蓉 章笑妍 章泽洁 章云洁 章秋玲 章早红 章慎莉 章妍钰 章凤霞 章殷冉 章童琳 章悦歌 章郯洁 章昕婷 章恣倩 章恣颖 章恣婷 章露蓉 章俐怡 章恣怡 章少文 章恣洁 章呈洁 章希玲 章希悦 章星怡 章坤婷 章婷坤 章梦洁 章婧浠 章悦芯 章梦倩 章佳琴 章水红 章赛红 章瀚悦 章根妹 章齐玲 章龙霞 章芳英 章素霞 章嗣芳 章栩怡 章栩倩 章栩莹 章姣娜 章柳娜 章娇娜 章程玉 章志红 章悦清 章爱娜 章悦君 章翠芳 章斤琼 章斤英 章斤美 章月丽 章月文 章玲芳 章惠琴 章雪婷 章援嫣 章月梅 章玲敏 章齐琴 章燕丽 章学怡 章志琳 章芷娅 章玲莉 章黎红 章思红 章佳婧 章胜娟 章释文 章秋悦 章冰妍 章冰燕 章小莹 章雪秀 章冰秀 章梓怡 章心秀 章玲嘉 章铧文 章鉴文 章妍婷 章凤娟 章倩姗 章毓娟 章馨娜 章钰茹 章云倩 章莉瑜 章士娥 章士娟 章芬芬 章中文 章毓琼 章倩锦 章倩菲 章倩银 章倩颖 章琴连 章曼文 章蔓文 章倚梅 章婧旖 章馨琼 章建艳 章美芳 章莲红 章超怡 章冬妹 章元文 章貂琼 章琴姗 章钰琴 章卓红 章协丽 章作文 章宜婷 章雯妍 章嘉娟 章嘉玲 章懿倩 章钰霞 章瑜芳 章钰萍 章倩茹 章瑜芬 章悦颜 章静莹 章嫱茹 章悦弈 章静颖 章瑶欣 章之颖 章婵矫 章芬芳 章页玉 章瑶仙 章慧琳 章珠玲 章媛瑗 章紫燕 章生丽 章春丽 章怡鑫 章铁妍 章婷秀 章逸媛 章悦轶 章砚媛 章慧媛 章瑶涵 章轶瑶 章媛砚 章琳砚 章琳涵 章允妍 章景燕 章琳媛 章凌雪 章怡笑 章佳悦 章俪玲 章钰悦 章立燕 章永娜 章怡媛 章纯媛 章诗玉 章家梅 章钰瑛 章玮琳 章明艳 章冬芬 章芝倩 章盛婷 章憬瑶 章晨瑶 章妍琰 章茵嫣 章嫣茵 章硕娅 章琳芳 章璇嫣 章云嫣 章子嫣 章梓燕 章梓瑛 章凡琼 章凡玉 章方琼 章方玉 章滟玉 章韩雪 章芯莹 章征妹 章锴文 章登文 章宸文 章智怡 章茹澜 章欣瑶 章沛裴 章妍淋 章怡津 章娴倩 章恺悦 章历丽 章闽文 章民文 章允文 章闵文 章向颖 章珠花 章旦红 章铭倩 章茂花 章涵婧 章瑛澜 章澜倩 章卓文 章茂萍 章秦文 章成梅 章玲春 章添怡 章宝玉 章泓婧 章婧泓 章尾琴 章灵红 章平萍 章变玉 章了怡 章变莹 章变琼 章欢琼 章欢莹 章欢玉 章澜琼 章澜莹 章怀琼 章怀莹 章滢琼 章滢玉 章泞琼 章泞莹 章泞玉 章霞兰 章霞苏 章霞茧 章霞琼 章霞薛 章霞肖 章霞岳 章霞蓓 章霞莹 章霞语 章霞义 章霞雅 章霞梓 章霞桑 章霞柏 章霞竺 章霞岑 章霞朵 章霞玉 章洁琼 章洁莹 章洁玉 章慧琼 章慧莹 章慧玉 章萍兰 章萍苏 章萍茧 章萍琼 章萍薛 章萍肖


text:
放屁呢樣野,有時真係忍唔到.不過如果係唔熟既人面前,點都會死忍爛忍,直至佢靜靜地咁堅係化為空氣為止.但假如你身邊個位係絕世好友,你最多只會同佢預報下你想放屁,然後就放出黎.而衰衰地個隻就係直接放完再同你講:「我個屁香唔香?」
嘔吐物唔係指肚唔舒服而引致個隻,而係飲到爛醉嘔出黎個隻.其實正常人係知自己大概去到咩位就堅醉,所以好多時係唔多熟既人面前都會控制下自己,因怕失禮加安全問題.可惜係最親既朋友面前,你唔會記得咩叫儀態,亦好明對方會幫你執手尾睇住自己.所以自己會好放心同放任咁飲,來一次不醉無歸!
當你對住位朋友已經無任何顧忌時,你更加唔會介意俾佢睇到自己既肌膚啦.小則試衫時一齊入去試幫下眼,中則去廁所都可以一齊入去,一個去完直接到下一個,大則一齊沖涼都無有怕.
如果朋友之間真係好熟既話,你可能會唔記得佢電址係咩,但絕對識得點樣自己衝上去對方屋企.所以呢,好友既家長分分鐘都完全知道自己既仔女有你呢個豬朋狗友既存在.有時甚至有野要係朋友屋企拎,咁岩佢唔係度,你都係可以照上去,不過係搵佢屋企人炸嘛.一樣得架!
就係因為大家既父母都知自己既存在,但有需要時就俾撻位絕世好友既名出黎過橋.出夜街呀,唔返屋企訓呀,呢樣個樣呀,總之有用武之地既時候,佢個名就會出現.有時有時,甚至會被出現係男女朋友或者其他朋友既身上.唔,你明我講咩既.
呢個顯而易見啦!最親既好朋友已經唔會太分你定我,有時出街小數目既可能一個人俾左就算,唔會特意去夾返錢,因為大家都唔太知邊個俾左幾多.另外就係好多野都會share一齊用,衫褲鞋襪借黎借去著,野食互分享大家口水.
無錯!絕世好朋友都會知自己最糗既事,佢地唔會安慰你之餘,事後不時都會扲返出黎笑下你,甚至會係其他人面前講起!但衰就衰在當佢講起個時,你又會笑埋一份既喎!
我諗除左家人同枕邊人之外,個位絕世好朋友應該不知不覺成為你生命中不可或缺既一部份.好多時有天馬行空既想法時,你會覺得只有佢先會同自己一齊癲.同佢一齊時你唔怕自己會講錯咩野而得失佢,因為你知自己對方唔會為左雞毛蒜皮既小事而離開你.仲有太多,就只有自己同對方先會明白既事.


text:
February 1, 2014, Saturday, 年初二
今日無預定節目,本來諗著响屋企隨便食的野, 跟著預備明天聚會的食物. 從加拿大回來的姊姊姊夫, 今日有空檔, 不如晚上一齊出去食. 咁又好啫, 佢的加拿大朋友叫佢地去順德公試吓的魚唇. 我地就去訂位啦.
型爸話人多好叫餸, 叫埋林老闆, 六七個人. 哈哈, 二公子有食神, 本來同朋友去街唔返嚟食, 結果我地預備出門口時佢就返嚟,
訂咗偉晴街順德公漁村, 型爸嚟食過, 但我未嚟過
順德公好似有幾間分店
坐落先叫兩個小食
煎尖椒
米通鯪魚球
要了天麻魚頭湯, HK$330
睇吓的湯渣就知好足料, 的湯好甜
要了扣魚卜
椒鹽鮮魷
煎魚腸
我地打電話訂位時留了魚唇, 哈, 原來魚唇(魚咀)即係半邊魚頭
要了兩份, 要HK$478..真係搶錢
梅菜心蒸菜心
要了花錦鱔,HK$35一兩, 呢鍋HK$832, 我地都知花錦鱔好貴, 不過咁嘅價錢, 真係唔值.
佢地剛劏了一條大啜魚
個頭仲長過隻手掌
講真, 呢道的野真係麻麻, 好重味, 碟碟都用砂鍋上, 樣樣都差唔多味.
後而我地最後叫嘅大良雙皮奶唔錯.
滑得嚟震震吓, 唔甜, 好味呀!
八個大人加一個小朋友, 埋單HK$2918.
食完同家姊姊夫一齊返屋企, 佢地响我屋企住一晚, 因為明天家人團拜, 佢地唔使再入嚟啦.


text:
龍蝦包大家都唔陌生啦,有睇之前杜如風介紹嘅都知.而家教下大家點樣搵路
其實位置好易搵,係表參道Lawson斜對面就見到有個路口啱啱喺Kiddy Land隔離轉入去第一個街口右手邊就見到架啦
黑色招牌好易睇到,咁啱本人去到唔使點排隊仲有位坐添.
叫咗兩款分別係龍蝦包(1580yen)同埋蟹肉包(1380yen)我自己覺得龍蝦包其實冇乜龍蝦味,勝在真係好足料,反而佢個蟹肉包就真係啖啖肉好新鮮,正
Luke's Lobster
竹下通
呢個脆脆棒都好正出邊脆卜卜入邊有好creamy的吉士忌廉,啱晒胃口細但係又想試多啲嘅朋友.
有個小貼士就係唔好星期六日同日本人一齊去排隊食pancake呀,因為條隊真係長到你唔信.

星期六諗住入去食龍蝦包嘅時候見到呢間cafe條隊排到上地面就冇食到,結果第二日你食就洗點排.
坐低見到周邊每一張枱都係叫呢份pancakes 我哋都叫咗同一份share.
講真呢個pancake唔會食到你wa一聲,但係幾個朋友開心share係值得推介嘅(2300yen)

Kiddy Land 隔離路口落樓梯地庫
Instagram :moneymollyxx
Blog : mollystravelbook.blogspot.com
Facebook : Molly's Travel Book
Emai : moneymolly65@gmail.com


text:
餐廳內都好有特色設計得好靚,天花板吊落嚟嘅酒櫃,每張枱的梳化及櫈都係唔同
終於都人齊,我點咗幾款唔同食物,有沙律,主菜,意粉同薄餅
先嚟咗Set Dinner跟的餐清餐包
招牌烤雞沙律 $85
同一般沙律差唔多,賣相都冇咩特別,不過亮點係D烤雞,好香好Juicy,仲有配埋好爽脆嘅松子,真係好夾!
佢哋兩個最鍾意就係飲忌廉湯同埋食蒜蓉法包
主菜出場啦!美國牛柳拼薯菜 $148
七成熟,但係呢碟扒真係扣哂分....肉質好差,咬落去唔好講層次,根本就唔似食緊牛肉...又唔淋又冇牛味,好似食緊D煲咗好耐湯嘅乾淨淨嘅肉咁!
好在之後嚟番呢碟意粉又加番分!香草茄汁田園野菜意大利粉 $78
好重蕃茄味,唔係全部茄醬!雖然冇肉全係蔬菜,但係都唔會太齋
最後壓軸登場就係呢個成米長嘅Pizza!1米薄餅(3式風味) $268
其實二百幾蚊食個Pizza好似好貴咁,但係真係足夠6-8個成人分量!
Pizza總共有3款味道,包括羅勒蕃茄Pizza, 黑松露野菌Pizza, 仲有水牛芝士Pizza
加埋我哋頭先食嘅嘢!呢個Pizza我哋真係食唔落囉,最後只好打包番屋企做宵夜
交通
港鐵天水圍站 D 出口, 步行約6分鐘
營業時間
星期一至日: 07:00-23:00


text:
藝人胡杏兒與丈夫李乘德婚後各有各忙.李乘德日前為了出席朋友婚宴到了台灣,而胡杏兒則在內地宣傳舞台劇.二人雖然分隔兩地,不過搞鬼嘅杏兒,就趁做完嘢之後靜靜雞去咗台灣送驚喜,仲直踩李乘德朋友嘅婚宴向老公送吻,不過就因為咁嚇親老公,搞到李乘德嚇到面都紅晒.
唔知係老婆仍一面冧樣
觀乎李乘德上載IG嘅短片,杏兒「突襲」李乘德前,李乘德喺酒席度談笑風生,身邊仲坐咗名靚女,然後胡杏兒就突然出現,仲慢慢行去老公身後兼二話不說咀落老公度.雖然杏兒「出手」之前,李乘德身邊嘅朋友已經起哄,但杏兒初初錫落去嗰時,喺夜場見慣風浪嘅李乘德雖然未為意呢個係自己老婆,但仍露出一副冧樣,仲側起個頭,好似想人哋錫多佢一啖咁.
嚇到成個彈起
不過過咗幾秒之後,李乘德驚覺送吻嗰個係老婆,佢即刻好大反應,嚇到成個彈起,但仍不忘伸手攬攬愛妻.而杏兒呢個時候亦都笑晒咁,同老公又攬又錫,而在場嘅人士當然就係起哄
瘋狂玩自摑
同老婆纏綿完一輪後,塊面紅晒嘅李乘德突然起勢玩自摑,仲話:「我應該叫佢唔好錫我,因為我結咗婚.」呢個時候,李乘德唔單止面紅,仲連頸都紅埋,感覺上有啲激動.然後再上前同杏兒攬攬,而呢一刻,佢哋嘅朋友除咗笑呢對夫婦好可愛,仲笑李乘德塊面
紅晒添.條片最後亦都以李乘德嘅深情一吻作結.
雖然畀老婆突襲嚇一大跳,但李乘德事後依然將條片開心些牙去社交網,仲留言:「李太提早完成工作之後,飛咗去台北兼送咗一個意外驚喜畀我;雖然估唔到,但真係好開心,因為我都一段時間冇見佢.」
2016年5月20日 星期五
胡杏兒:杏兒突襲送吻 李乘德嚇窒面都紅晒 杏兒,,李乘德,胡杏兒
藝人胡杏兒與丈夫李乘德婚後各有各忙.李乘德日前為了出席朋友婚宴到了台灣,而胡杏兒則在內地宣傳舞台劇.二人雖然分隔兩地,不過搞鬼嘅杏兒,就趁做完嘢之後靜靜雞去咗台灣送驚喜,仲直踩李乘德朋友嘅婚宴向老公送吻,不過就因為咁嚇親老公,搞到李乘德嚇到面都紅晒.


text:
相信各位金手指嘅fan屎都同我孫柏文一樣,覺得結婚係一件好神聖嘅事,不過,喺早幾日,香港政府「成功」歧視中港婚姻,控告一名內地漢子「假結婚」.
大家可能會問:「佢哋認喎,告佢有咩唔啱?」咁我要問大家,點先係假結婚?
政府又用咩去衡量假結婚,然後開始調查?而且,點樣先叫做真結婚?有冇一齊住?見面嘅時間?冇愛情就唔算真結婚?但係愛唔愛,外人根本唔可能知道.好明顯,呢條假結婚罪,好似裁決乜嘢係不雅,叛國,公平競爭一樣,係一條要人估估吓嘅法例.
其實,呢次告一個中港通婚例子嘅時候,官僚有冇諗過,政府做咗好多政策,利誘香港人去結婚,去註冊得到金錢上嘅利益,搞cheap晒神聖嘅婚姻.
好 似現有嘅結婚免入息稅,令結婚有咗金錢誘惑,本來兩個人嘅終身大事,加入咗經濟考慮.又例如公屋政策,利誘港人結婚去換取更快或者更大嘅單位,當中申請個 案中,有幾多係真,幾多係假,我唔敢講,但係原先純潔嘅婚姻,因為呢的威迫利誘政策,就算有情侶係兩情相悅而結合,有咗免入息稅或者申請咗公屋,都好難同 人講佢哋結婚係好神聖.
何不放寬移民政策喺 以前仲有首次置業貸款嘅時候,我識得好多朋友,本來完全冇動機去結婚,但係為咗拎貸款,所以去結婚.最後貸款到手,佢哋亦離婚收場,如果要查假結婚,應該 首先睇吓兩個都係100%港人嘅註冊,而唔係戴住有色眼鏡咁去查中港結婚夫婦.
政府提供大量金錢利誘,搞cheap咗神聖嘅婚姻.如果政府覺得內地人同港 人結婚係為咗福利或者工作機會,所以要查,咁點解唔索性收緊綜援同放寬移民政策,令到本身想嚟香港工作嘅人,唔需要透過結婚先可以嚟香港?
最後可以令到結 婚變番神聖嘅方法就係,取消晒呢的政策帶來嘅金錢利誘,令到本來想結婚嘅人,唔需要再為咗其他經濟考慮.到時,就算真係有人無端端「假結婚」,但係佢哋又 影響唔到人,攞唔到其他人着數,咁又關其他人咩事呢?


text:
點解山長水遠去到深圳西站而唔係深圳站?就係呢道有正野搭,可以坐到傳說中綠皮火車,趁佢仲未被完全淘汰之前坐返次;今日藍天白雲,有個好開始
第一次去深圳西站,一個比較舊既車站,人唔多買票唔洗排隊
綠皮火車唔好睇佢望落殘殘地,真係平靚正架,去廣州只係¥34.5(而家已經冇左呢班車啦);如果想更平去廣州仲有另一個選擇,深圳東站開去廣州東站既K1208價錢只係¥24.5,更加平而且係冷氣車,1小時21分鐘到廣州只係慢和諧號少少,下次要試下呢班車先
好多車箱都係冇人既,唔洗同人迫,自己一個人霸一個車箱都得
夏天天氣雖然熱,但火車一路行一路吹住吹風,咩熱都吹走晒啦;差唔多廿年前曾經坐過呢種火車上廣州,如果遲少少就想坐都冇得坐啦
個個都話食在廣州,去到廣州就緊係要食下野啦
每次到廣州一定會食最鐘意既腸粉(廣州又叫拉腸),搵左間算係有名氣既銀記腸粉,味道都唔錯好岩我口味,不過始終唔及以前一個廣州朋友帶我去食既一間路邊小小腸粉店咁好味,但又搵唔返係邊道;話時話佐敦都有一間好出名既腸粉店,講左好耐都未去試過,搵日一定要去試下
去到荔灣就自然諗起荔灣艇仔粥,今次去左又係比較有名氣既陳添記,都ok好食既但冇咩驚喜;都係上次夜晚坐係芳村馬路邊食好feel好多,芳村個間食完之後先知佢以前真係係艇仔上賣艇仔粥,上左岸係芳村繼續經營,個道有驚喜好多
朋友話呢個魚皮好好食,不過我唔食魚所以冇試啦
仲有個好滑既豬油腸粉
再去有百年歷史既餃子店,鮮肉餃粟米餃味道唔錯,不過都係冇特別驚喜,可以廣州香港飲食文化太接近,或者跟本就一樣,呢D野平時都食唔少所以唔覺得特別
食唔飽再加多兩碗雲吞
夜既去到好多人排隊既明記甜品,真係好多人,多人到連所有奶類甜品都賣晒......唯有過對面是但搵間食啦......
對面呢間D甜品就真係好一般啦,唔係咁食得落......
有時候食野又唔洗刻意去搵,可能隨意係街邊都搵到好野食;路邊幾蚊一碗既麵都可以食到好滿足
好多時去到廣州都會搵個廣州朋友,次次都好好客帶我地去食一D廣州人先識得搵既好野,今次都唔例外,廣州朋友知到我到廣州,收左工即刻係惠州趕返廣州,食完又要返惠州,真係好好客;今次就帶左我地去一個不知名既地方,食左一餐好豐富既晚餐,有D餸菜好有特色見都未見過;我同呢位廣州朋友相識過程都好特別,係某年會展一個展覽上面,我去到佢負責既攤位買野,就係咁認識左
臨離開廣州之前,貪方便去左巴士站旁邊既「澳門街」食晚餐,呢道以前廣州朋友都帶過我去食,估唔到間野咁貴,是但叫幾樣野食都食左成舊水一個人... 唉...食完之後心都痛,就係咁衰係最尾一餐手上,知咁貴拎D錢去Hello Kitty Cafe飲多杯野好過...不過呢間澳門街勁多人,明明間野已經好大間,坐到全full不特只仲要有勁多人等位,有冇咁好食丫......
係廣州另一樣好想食既野就係呢個啦,自從香港有左21蚊餐之後就冇再食過脆辣雞腿包,終於等到係廣州食到啦,而且比香港辣好多,只係15蚊咋~
廣州都冇咩特別地方想去,行行下行左去有百幾年歷史,由法國興建既石室聖心大教堂,歌德復興式風格教堂望落去好宏偉,但除左外表之外,教堂內所有野都曾經係幾十年前完全被破壞...任你再用幾多錢去重建都冇可能回復到原本既價值,唉...可惜......有個有趣既地方係原來興建教堂用既花崗石係由牛頭角同 茶果嶺開採,真係山長水遠運上去
又行左去越秀公園,夏天四圍行熱到出煙
晚上的廣州塔,到此一遊
今次住係呢間7月新開既Lazy GaGa Hostel,Hostel係由一個香港年青人開,佢仲係我朋友既朋友既朋友,咁當然要去支持一下啦,地點係北京路&上下九路之間,又近地鐵站都 算方便;近排呢間Hostel越做越出名,咁快就可以係Hostel排行塝排係中國Hostel頭十名之內,其實真係好勁
所有野都係全新,張床又好大張
偷影到傳說中既香港老細
最正既係有好大個common area,好多野玩,當然有我最like既三國殺啦,玩到好夜先訓
三日無無聊聊就係咁過,不過我覺得廣州真係好好好好好悶,都係唔好去咁多,留係香港行下山仲好

↓ Hello Kitty Cafe & Canton ↓
http://arho25.blogspot.hk/2013/11/hello-kitty-cafe-canton-2013.html


text:
肥仔K愛食拉麵,以前喺東京已揸住本東京拉麵全攻略到處行,返港後,若知道邊度有靚拉麵嘅話,就去排隊,以前佐敦站恒豐中心地庫有條拉麵街,不少麵舖打正日本招牌經營,肥仔K話有幾家幾好食,點知不知何故,條「拉麵街」食店好快就改成香港招牌,水準亦由日本式改為港式.在香港想搞起一個概念,成行成市嘅話,因鋪租貴,工人難請難留,港人口味多變,又真係有困難嘅.譬如同一招牌嘅拉麵,同埋老闆,肥仔K去威靈頓街嗰間排隊,食完就話有日本風味,唔怪得每日由十一時半至二時,晚上六時起,呢間拉麵店門口就排晒隊,但另外兩間分店呢?一般啫,肥仔K食完新城市廣場嗰間,就話以後可以慳番.
以前銅鑼灣有間MIST ,肥仔K話係百分百日本風味,值得推薦,不過呢,唔知係唔係日本食材貴,銅鑼灣鋪租貴之故,呢間曾經叫好叫座嘅高級拉麵店,已經結業,對一啲高端食客嚟講,未免可惜.
與MIST 同系嘅rasupermen為求多元經營,除堂食之外仲推出無味精(日本食物無味精,都幾新奇)外賣拉麵,希望可以增加收入.公關大姐大試食之後,順手送兩包俾左丁山,於是在上星期日上午,當作早餐食,叫埋肥仔K夫婦,小YY夫婦過嚟試味,要肥仔K呢位半個拉麵專家品評.一包有機半熟雞蛋撈麵,一包叉燒拉麵,六個人食,係咁意試吓,各人同時讚好,肥仔K點頭話好唔錯,值得當午餐食.
大姐大話8月30日至9月8日,將軍澳廣場有一個「同樂迎中秋」節目,rasupermen訂咗一個E1攤位,現場發售五款口味嘅拉麵盒,盒內就有烹調說明.將軍澳離左家甚遠,點去趁墟呀,原來亦可以打電話去訂貨嘅.
肥仔K食完外賣拉麵,叫好之餘,提議去鴨巴甸街(即《蘋果日報》出埋肥佬黎相片推介嗰間)食天婦羅,嘩大熱天時,行上鴨巴甸街,身水身汗,冇位嘅話,咪好冇癮?叫肥仔K打電話去問吓先,一問,就唔駛去啦,午食要訂到個幾月之後至有位,晚餐更加要等到12月!呢間天婦羅店一開業就有城中名人捧場,唐英年林建岳兩位著名食家立即幫襯,店內晚晚坐滿城中知名人士(滿晒都係12位)晚市平均消費$1,200(一人前),肥仔K話咁就冇資格去食咯,得個望字!
HH


text:
自從決定去 東京迪士尼渡假區,我都不斷上網睇一啲有關商品嘅資訊,剩係睇下都覺得開心!但係由今日開始,當我再見到呢啲商品圖片嘅時候,我將會由開心變成痛心...
今日得知一個既震撼,又可悲嘅消息:喜羊羊與灰太郎 系列商品經已登陸 香港迪士尼樂園... 但係好抱歉,我冇相片,亦唔會影相放上黎 Tho's Dreams,起碼我唔想連自己個Blog都受污染...
作為一個 迪士尼 Fans,當知道佢地收購咗一個我認為係完全唔夠班嘅動畫,我已經好無奈... 不過我依然慶幸全球各個 迪士尼主題公園 嘅奇妙世界並未受到污染,咁我都仲可以當隻羊冇到... 黎到今日,呢一日終於都出現咗,仲要係出現響我所愛嘅 香港迪士尼樂園,我無話可說... 然而,呢件事又再次令我回想,我愛呢個樂園,但係呢個樂園又有冇愛過我地,理會過我地?
為咗少少嘅商品利潤,園方甘願破壞自己嘅品牌,令一眾樂園Fans失望,咁樣真係值得嗎?香港迪士尼樂園 嘅商品設計一直都唔算出色,我亦從來冇期望過佢地能夠做到好似東京咁出眾;但最可笑嘅係,原本 迪士尼 經已創作過幾百個 迪士尼朋友,佢地唔用,反而係都要用呢隻羊... 我只想講,我決定留返啲錢去東京係冇錯嘅... 香港迪士尼樂園,多謝你一次又一次令我地失望...
歡迎各位響呢篇文章留低你嘅感受,讓所有人,包括園方,都可以知道一班樂園Fans嘅心底話.


text:
2012年7月23日
雨下依然夜幕彩輝, 彩色燈光仍舊閃耀...
雖然煙花就冇香港咁正,但 東京迪士尼樂園 嘅晚上都仲有另一樣非常吸引嘅表演... 就係香港暫時未有嘅夜光巡遊!佢地嘅夜光巡遊叫做 夢之光 Dreamlights,每晚都會上演.但因為到訪當日落雨,應該係唔想燈飾濕水嘅關係,所以就取消咗... 同復活節巡遊一樣,就算原先嘅夜光巡遊取消咗都會有野睇嘅;不過就唔係出部份嘅花車,而係出一個完全唔同嘅小型夜光巡遊 夜幕彩輝 Nightfall Glow.
第一架花車有三位黎自電影 睡公主 嘅仙女.佢地好似飛起咗咁!
啲服飾都特別設計到會閃爍架!好靚!
之後就到 米奇,米妮,唐老鴨 同埋黛絲.啲衫又係好靚!
佢地四個分別企響車上各處,同大家揮手!
第三架花車就輪到公主們出場啦!
有 貝兒 同埋 灰姑娘,兩位成日都會見到嘅公主響花車上.
仲有最後一位公主,就係來自電影 阿拉丁 嘅 茉莉公主!
呢個小巡遊只係得四架花車,好快就黎到最後一架啦.
呢架花車就有剩餘嘅 米奇家族 成員:高飛,布魯托,奇奇,帝帝.再一次有女松鼠 Clarice 出場,不過我就影唔切.睇黎佢響東京呢到都幾受歡迎喎!
呢個小型夜間巡遊係就係好快就完,但期間播住優美嘅音樂,再配上柔和嘅燈飾,都幾浪漫架!但我始終都好想睇到原本嘅 夢之光 夜間巡遊,因為真係多好多 迪士尼朋友 出場!希望下次有機會再到訪 東京迪士尼樂園 嘅時候,能夠睇到啦!
於 22:22
標籤: 東京迪士尼之旅2012 [樂園], 迪士尼朋友
訂閱: 張貼留言 (Atom)


text:
前兩日答應小公主去睇佢學校既Spring concert, 影左D相,
就post上黎比大家睇下佢十下十下個樣.
去片!
木童笛表演
跟住有小堤琴演奏
再黎個合唱團
好lor, 終於輪到阿女隊band出場
搵唔搵到小公主係邊樹呀? 望左邊啦! 佢個矇樣好易搵.
DA DA.... 左邊第三位就係我位小公主啦!
你睇佢幾落力咁吹.
噢! 比佢發現我影緊佢添!
係咪發覺點解九成表演既小朋友都係華人呢! New York?????
我冇呃你地, 我真係住New York, 只不過我住得近華人聚居既區, 讀既呢間小學, 85%係華人, 而中國人普遍成續比較好, 所以天才班內95%係中國人, 隊band入面既學生天才班既又佔大多數.
有人問我對仔女間學校咁多中國人, 怕唔怕英文水平唔掂, 我答佢未驚過, 係呢邊長大既小朋友點會唔識講英文, 你怕佢地大D唔講中文就差唔多.
我對仔女係4歲入學前係唔識講英文(我專登只跟佢地講廣東話), 最多識A-Z及一些簡單既英文單字, 但返左學兩年左右, 就講得好流利, 其實佢地同其他中國人同學仔都係全英語對話, 有時係屋企半中半英就會比我鬧, 我同老公都要佢地係屋企講廣東話, 因為我知如果我地就佢地講英文, 佢地好快就唔會再講中文, 我見過太多親戚朋友既仔女係咁, 我唔想小公主同小王子變成咁lor.
我仲安排禮拜六要佢地去上國話班, 今年巳經係第四年, 初時佢地梗係唔多願, 但慢慢習慣左, 加埋去年返HK時帶佢地去番禺長隆玩, 又返鄉下幾日, 佢地就發覺國語係好有用既, 再加上而家國話班入面有外國小朋友學國語, 佢地又點好意思話唔學呀.


text:
十月都已經過咗幾日啦,要趕緊喺燒腩仔生日前講埋今年嘅中秋節先...
一如往年嘅中秋節,燒腩仔婆婆一早已經話要買燈籠同螢光棒畀燒腩仔同BB豆豬玩,但通通都畀艾菲拒絕,皆因三年中秋過後燒腩仔床尾長期掛住三個膠燈籠,玩又玩唔爛丟又太浪費,至於螢光棒就係環保問題,而且我哋連上年筒螢光棒玩到今年都仲未玩完(唉...搞到每次玩都好自責,但唔玩就咁丟咗佢都一樣污染環境呀) ,結果艾菲成功遊說到燒腩仔婆婆唔買,偏偏就係無預到燒腩仔姑姐竟然好有心,忽然買個巴斯光年飛機燈籠畀燒腩仔,咁小朋友有新燈籠當然好高興啦,日玩夜玩玩足成個中秋假期咁滯.
至於BB豆豬,太細個根本唔識拎燈籠, 買燈籠畀佢係無乜意思嘅,不過為咗應節艾菲都一早整咗條中秋headband畀佢,簡簡單單兔仔加頭花已經夠晒搶鏡,點都叫做應吓節啦(艾菲呢期沈迷緊呢D手作仔,遲D有機會再開post分享,嘻...)﹗
正當一切準備就緒,一心諗住中秋節正日,燒腩仔返學校開提燈會,米高放下午可以同艾菲一齊拍拖接放學,再去婆婆到做節食飯,偏偏就遇著中秋節可能打大風嘅消息,學校為咗小朋友唔好失望,好貼心咁將提燈會改前一日,點知燒腩仔就喺出發參加提燈會前忽然發高燒(成朝都無事好精神㗎喎,出門口前先突然同艾菲講好凍),提燈會參加唔到第二日亦同佢請咗日病假,好彩嘅係佢及時退燒,艾菲可以帶埋佢返婆婆到做節同表妹一齊玩.
中秋節當日,喺婆婆屋企食完飯,只係同表妹一齊拎住燈籠沿林村河行咗陣,到第二日追月,我哋就決定去維園綵燈會湊吓熱鬧,但可能因為天氣幾悶熱,又無帶飛機燈籠同行,燒腩仔表現無前一晚咁興奮,而BB豆豬更加係全晚呆呆咁,只係見到姨媽送畀佢枝花花螢光棒時手多多想自己拎.
今年綵燈會D花燈無預期中咁靚,我哋都係求其行一圈,影吓代表BB豆豬嘅馬騮,同叫燒腩仔喺青馬大橋前隻小兔到影張相就閃人,希望下年BB豆豬識行識走,艾菲唔使揹住佢可以影返多D靚相啦﹗


text:
我終於都擁有左Pekkle 啦!大家唔好誤會唔係我幸運抽中左佢,而係我用錢買佢返嚟的!因為我呢個計數人,左計右計,點都係覺得左買右買,左抽右抽抽中個機會率好低,為便費時失事,我最後選擇了買一個現貨.
由於之前要籌備考試,所以我無時間出街買,於是用最快的方法就係去yahoo bid,我一直都昅住個市,見到頭個幾日無乜人抽中Pekkle,所以Pekkle的售價一直都好高企最貴要$90,而且交收地點偏遠,所以我一直忍手,直到我見到呢個個賣家買$55,佢話只係九龍灣/官塘交收,咁我唸住考完試個日可以起九龍灣交收啦,點知個賣家話要夜晚十點之後,我邊有可能可以起九龍灣逗留咁耐,最後都係選擇了郵寄仲要加多$6郵費.
由於賣家遲遲到未寄貨,所以到我收到個公仔後見到市面的售價已經回落,唉!又係衰一時心急,個人太想早D擁有,所以咪變左買貴左囉!
收到貨品好唔開心,因為個賣家無登張相出嚟,所以我唔知個公仔係有少少缺陷,大家都知我係一個完美主義者
,每次我見到唔完美的物件,我個心都會好唔舒服,人大了但仍然無法接受唔完美...
點解,點解呀個蘋果會有個窿...想點先?係咪會有條毛蟲爬出嚟先?
不過算啦,既然都已經唔覺意地買左返嚟,咁唯有好好地咁善待佢啦!


text:
都到第三季度中後段, 其實相機同手機廠都應該開始發佈新一輪「機海」! 再唔放料, 大家都唔知今個聖誕買乜好囉! 首先發招係Canon, 新機連珠發, 當中最搶眼係PowerShot G16, 強玩f/1.8大光圈搭Wi-Fi無線傳送, 我覺得如果話跑網上新聞, 又或喜歡社交網站日日Update, 唔上NEWS唔巿安樂嘅 ,佢會係一部好機!
初睇1/1.7” 1,210萬像素背照式CMOS配DIGIC 6, 數字唔高, 不過呢部機主攻係網上Share, 其實像素係有找囉! 高像素單反,無反, 大家手上都有幾部啦, 買部輕便強拍會係一個唔錯選擇!
機身內置Wi-Fi, 除一般Print相,備份資料之外, 最正係仲可以預設社交網站路徑, 即影即傳! 仲要係相片同短片雙對應, 真係好方便! 另一樣我覺佢好細心嘅, 就係短片上強化功能, 首先係加入追蹤自動對焦同人臉對焦, 令G16喺拍片時嘅追焦能力大大加強, 再加埋細粒感光元件嘅「景深較長」特性, 我覺得效果隨時拍得住一般DV;
另一樣好醒嘅, 入係一個叫「短片壓縮」功能, 即係例如你有條片, 原本校咗做高清拍, 但FB又對應唔到咁高MB數同解像喎, 咁你話點算好, 呢個時候,呢個新功能就幫到你, 你話係咪好User Friendly先? 不過當然啦! 佢始終本位係DC, 相信為咗符合外國入口條例, 短片長度應該都唔會過30分鐘!
另一樣至愛, 係佢搭快卡有12.2fps高速連拍能力, 其他如GPS,HDR等都樣樣有齊, 新加功能仲有星空拍攝模式 (簡易拍攝星空,星軌相片和Time-Lapse短片),模糊背景模式 (輕易突出主體)等, 不過我覺得最無謂嘅反而係佢個全新峰值(Peaking)功能,Canon話可以令手動對焦拍攝更快更準, 頂! 你又唔似無反咁乜鏡都換到落去, 我無端端手動嚟把鬼咩! 買你就係貪你細部,方便又簡單……個峰值對焦, 留返俾無反啦! 至於機價同發售日期, 有待進一步公佈.


text:
目標節目都係行街加hightea, 但係又唔想好似上次hightea 大排長龍沒有位,所以想搵間有得book位!
無意間到係尖沙咀既Marco polo hong kong hotel內既Cucina 有hightea仲可以book 位,咁就試試呢間啦!食之前上過openrice睇,原來之前經佢個website online book位仲有八五折,舒舒服服行完街就可以有位,唔駛等餐C!
Hightea 係3pm開始,個位安排係窗邊window seat,正呀!
莎拉就要咗個earl grey tea謝菲就capaccino!
3層既hightea set 到啦,長長既碟分3層,呢款hightea plate 好似比較少見!
最上層有6款咸點,三款sandwich包括egg salad,roast beef 及 cheese with cucumber, 另外就有3款wrap, 一款係蟹肉卷 , 另一個係tuna卷, 最後就係三文魚芝士卷, 呢三款咸點比起三文治好食及出色好多, 但係美中不足係呢三個wrap, 每款只得一舊, 食既時候如想樣樣都試就要自己切開嚟share啦.
至於個scone都唔錯, 食起上嚟都好鬆軟, 不過就唔係好似半島既scone暖暖地. 但係配上既個lemon curd真係好食, 酸酸地好清新呀, 連平時唔多鍾意食甜品既謝菲都因為個lemon custard食晒2個scone!
甜品方面就有5款, 味道及款式都係一般, 比較特別及深印象既就係個chocolate crispy bar, 一啖食落起, "pop pop"聲既?!!! 原來個mousse餅底加咗爆炸糖, 真係好食又得意呀, 呢個莎拉最like!!!
最後, 就係另外上既strawberry及棉花糖, 一支支插在架上, 好靚呀!!! 不過莎拉就無試到個棉花糖, 因為謝菲話麻麻地, 味道好甜但就帶有酸味.
最後埋單$298, 但用"渣兜"信用卡有8拆, 所以最後2個人埋單都係$267, 好抵呢, 雖然佢既高茶食物質素普通, 但有一個靚絕window seat維港景, 加上可以book位方便, Cucina真係一個唔錯既選擇. 下次如果係尖沙咀行街行到攰攰地, 真係可以去Cucina嚟個平平地既高茶抖一抖.


text:
Monday, June 29, 2009
Day 80 29 June
好耐好耐冇寫blog.唔係我唔想, 我好想架! 咁多日有好多野想去記低, 但日日都忙都不得了, 連帶番屋企應該要做既野都冇時間做, 點有時間去打blog呢?
Midby已經80日大喇, 等我update 下佢既發展先:
1) 一星期前左右, 開始將佢趴o係度, 等佢可以exercise 條頸, 聽媽咪講, 咁樣對 newborn babies 有好處, 到去esdlife gathering時聽jojo 講, 先知道咁樣train bb 對佢既brain development 有好處, 而Midby仔o係我地幫佢趴o係度幾次之後, 能夠將頭向上一兩秒, 之後就跌番落來
2) 已經識得笑出聲...仲令到我感動到喊, 好在我有record 到佢第一個笑出聲既片段
3) 經常發出um...er......um...er 好長好長既聲音, 對眼望住人, 好似有好多野想講咁, 唔係一下一下EE 呀呀, 而係一連串既聲音
4) 條頸唔再好需要我地去扶住, 可以自由向左向右轉, 仲好經常咁做
5) 識得睇tv, 會好留心睇電視, 食完奶一個hour 之內, 都可以同我坐定定睇下tv
6) 食奶食120ml - 150ml.一日5餐, 早上6點幾會醒, 我地會比150ml佢食, 因為夜晚咁多個鐘冇食到奶, 已經好餓了.之後每隔4個鐘就比120-130ml佢, 兩點幾會沖涼, 之後食奶, 之後到dinner time 就大件事了...訓唔到, 又肚餓, 又眼訓....次次都要同佢搏鬥, 等到10點幾食埋150ml最後一餐就um佢訓了
7) 唔比人掃風, 因為想一口氣食哂成枝奶.但係我次次都會同佢掃3次風, 次次law 番枝奶出來時, 佢就喊, 喊得好厲害, 但一放番條紗巾比佢胸前, 佢就知道我地比番枝奶佢, 佢又會靜番, 好期待咁張大個口, 我好sure 佢已經認得枝奶個樣了
8) 成日將對手放入個口度, 我地冇比奶咀佢, 有時候會唔比手套仔佢, 佢就會將隻手放入去口度, 唔係太多時候食手指, 大多數都係做d 好似 "咬"既動作
9) 而家多左向左訓, 唔似頭一兩個月時, 成日向右訓
我唔知其他babies 係唔係咁, 我呢個Midby係幾有規律既bb.食完奶會玩1個hour, 會笑, 會好多野講, 但一個鐘頭之後, 佢就會get angry esaily, 想訓覺, 要人抱佢訓, 呢個情況last 兩個幾hours 之後又到飲奶, 又係一個鐘玩, 之後又會累, 想人用揹帶um佢訓.而每到早上around 6點幾就會起身....唔知係唔係我地為佢set 左regular 飲奶時間同埋bathing 時間, 令到佢變得有規律呢? 有時間佢連poo poo既pattern 都好似tim!
過左80日既我, 雖然EQ 唔高, Midby 喊得厲害時, 我都會失控, 但我越來越愛Midby, 識得去欣賞佢, 成日都會去kiss 佢, 抱佢同佢玩 (當然係佢安靜食飽左時) 唔捨得放手.呢段時間令我覺得, 只要付出, 比多d 時間陪佢, 佢始終都會跟我既!!
Thursday, June 4, 2009
45W 產後檢查@Dr Wong's clinic
生左Midby仔之後成個月都冇見過Dr Wong.o係我去睇梁淑芬醫生o個日, 亦即係我本來約左番Dr Wong去做產後檢查既一日 (不過最後我cancel左個appointment, 因為谷奶既問題有fever, 想番屋企休息), 我o係的士上面同我媽咪講, 都唔知幾時再可以見Dr Wong, 我仲講笑話唔通我生第二胎時先會見到? 媽咪即刻話:唔該你唔好喇!
哈哈, 緊係啦, 媽咪驚左我d 情緒同埋怕我辛苦, 都係生Midby仔一個夠喇.
之後就約左o係今日星期四去見Dr Wong.
自從唔知幾多週開始, 我打去Clinic make appointment時, 都會比大眼姑娘認到我把聲.好多時我講完個number 比佢知, 佢都即刻會話: 李xx嘛!
頭o個幾次我話比Midby爸知, 姑娘姐姐認得我, Midby爸仲話因為我多咀, 成個clinic 邊有人講咁多野, 所以人地會記得我, 佢咁講搞到我都有d 驚, 係唔係我太煩, 成日問東問西, 煩到人呢?
不過好窩心既係, 原來我唔係咁黑人憎架!!! o係我上個星期打去make appointment做產後檢查時, 大眼姑娘聽電話, 哈哈, 佢話佢地等緊我打去book 做產後檢查, 仲話好掛住我 --- 其實, 我真係好唔捨得.成10個月喇, 10個月既時間裡, 都on regular basis 去Dr Wong度, 我知道以後唔會再有機會去婦健 (touchwood, 除非搵Dr Wong醫婦女病啦), 所以唔好話佢地掛住我, 我都好心急想去見佢地.
去到clinic見到大眼姑娘同埋好細心既高高姑娘坐o係出面.原來高高姑娘就快走放工喇, 所以佢已經換左衫, 而另一位大眼姑娘 (wa! 又轉左髮型) 就入左去房幫手.同佢地chit chat 左一陣先知道原來我咩秘密都冇架 --- 哈哈! 我既Midby仔食咩奶粉啦, 係唔係 Dr Wong 同我接生啦, 我心裡諗咩啦...所有佢地都知道哂架!
我講比Midby爸知, 佢都嚇左一跳, 唔怪之得我呢個blog 間唔中都有人visit, 原來姑娘姐姐都o係呢度留低幾條腳毛架.
不過今次見完Dr Wong, 有d 唔係幾開心呀! 我既惡露係深紅色既, 唔係Dr Wong所講應該有既啡色.我問佢係唔係period, 因為呢幾日突然量多左, 同埋深紅左好多, 佢照完ultrasound 又話唔似period, 加上我又有breastfeed, 唔應該咁快會來m.佢叫我食antibiotics - 我insist 唔食!!!!!!!! Dr Wong 當然好understanding咁....propose 另外一個方案比我啦, 就係叫我observe, 睇下下個week d 所謂m 既物體會唔會停.佢只係worry 我子宮裡有d 發炎, 所以食antibiotics 令到內裡發炎既問題解決.不過我對西藥係極度抗拒, 仲要係我最驚既antibiotics, 我好唔想食呀!!!!!!!
同大眼姑娘同埋細心既高高姑娘傾計...知道佢地就快走喇.原來大眼姑娘係做summer job, 等緊大學收生結果.呢位姑娘姐姐係高材生來架! 係未來既心理學家/ 心理醫生, 就係佢囉, 上網搵有關Dr Wong既posts時見到我呢個blog 囉! 真係唔可以小看而家既大學生research既能力呀! 我要替Midby仔同呢個姑娘講聲多謝, 因為佢送左罐A+比我地.我地尋日都開左呢罐A+奶粉喇!
我都要替Midby仔同另一位大眼姑娘講多謝.唔係呢個姑娘, 可能我根本冇機會搵Dr Wong同我接生.
10個月前, 即係2008年既8月某一日, Midby仔仲係得5w0d.我番番下學, feel 到有d discharge, 去toilet check 時見到係流啡, 當時既心情係驚到不得了.
o係有左Midby之後, 我o係babykingdom睇左好多post, shortlist左兩位出名既婦產科醫生, 打去make appointment, 希望佢地幫我接生, 同埋照顧我成個pregnancy.
兩位都係要等好耐先有得睇.當時既我緊係想快d 見醫生, confirm 見到隻蛋先安心, 但有好多人話可以等到既, 就等到有心跳時, 即係aruond 7-8 周先好睇, 所以o係我見完GP之後, law左封信, 我就一直等到7-8周先去見我一早預約左既醫生.
但原來由bingo o個日開始, 等到7-8周呢段時間係好痛苦架! 因為5w0d o個日有流啡, 仲係幾多下, 好驚好驚....喊住打電話比我一早make 左appointment既醫生, 佢地冇位比我插隊睇佢...好驚, 去網搵醫生, 搵到婦健, 初時以為係一間好大型既clinic, 裡面有好多醫生, 我當時心想: 咁大間clinic, 應該易d 比我插到隊去睇既, 我唔理你係咩醫生啦, 總之有ultrasound 照, 幫我照照個肚咩事就得啦!
當時真係忍住眼淚咁打電話, 細細聲打去make appointment.聽電話o個位就係做左比較耐既四眼大眼姑娘姐姐.初時佢叫我好似第二日先去睇, 但我同佢講, 好urgent, 因為我有流啡, 叫佢比我儘快睇, 佢睇左一陣, 就話叫我唔知幾多點去睇 (係唔係4點幾呢?) ...
我即刻鬆一口氣, 同學校講我唔舒服, 即時走, David見到我咁既面色, 仲問我冇咩事嘛...其實我當時真係好擔心, 一路行出去搵車, 一路打比Midby爸, 一路喊, 喊得好緊要.
對於呢位姑娘姐姐來講, 佢只係儘佢本份同一個病人made左個appointment, 但對於當時咁anxious既我, 可以即日有醫生睇我, 呢姑娘姐姐既大忙, 我真係好感激.
由於當日見完Dr Wong之後, Midby爸話覺得Dr Wong 係我地既lucky star, 因為咁好彩o係5W0D 呢日見到Midby仔既心跳, 所以我地就繼續搵Dr Wong去跟我既pregnancy.
老實講, Dr Wong 唔係我朋友既referral, 對於一個咁小心, 咁謹慎既我來講, 起初都有d 擔心, 因為冇任何朋友係搵佢接生, 唔知口啤係點, 我好感恩既係我遇到佢, o係我成個pregnancy 中既ups and downs, 都有佢既幫忙.
而家時不時都會好懷念pregnant時既一點一滴, 特別係每次期待已久既check up, 每次都會見到好好笑容, 好靚女既兩位大眼姑娘, 同佢地傾下計, 入到去, 次次又會有高高姑娘扶我起身 (真係好窩心架), 呢d 一點一滴令到我好懷念.
各位靚靚姑娘呀...等我呀! 我會o係你地走之前去探多次你地, 等我呀!!
Day 42 22 May
Sonia話Ollie aged 2喇, 要工人um佢先訓, 死啦...我好驚, 而家Midby唔會自己一個人o係床仔上面訓著, 佢最多只係床上面玩一陣.我同Midby爸講呢個問題, 佢話佢都知, 佢睇衛生署既單張, 話頭3個月仲未洗train bb去自己入睡, 但過左3個月就要喇.唔知到3個月先train佢遲唔遲呢?
我而家都變得skillful d 喇, 可以抱到Midby唔喊.因為我學左姐姐o個招, 一路dance, 一路唱歌.不過都係o個句, 又會唔會令Midby習慣左咁既抱法, 會變得好依賴呢?
Day 30 10 May
我地決定左擺99日宴, 所以30日既滿月只係番去麻麻度食下午飯.
o係番去大埔之前, 我同Midby爸去左見改名師傅, law左幾個名...有待決定用邊個, 同埋用唔用.之後就好快手番去屋企, 接我地個Midby仔番大埔喇.
本來我地想叫架的士番大埔, 但亞麗好好呀, 佢地去我地度接哂姐姐, Midby爸, Midby仔同我番去.
幾日前我已經同兒姐揀左套衫比Midby仔今日著 - 就係Midby爸老細Raymond送o個套白色紅花既裙仔喇.我叫左姐姐將呢套衫熨好佢, 而我o個套都係一樣 -- 麻麻話做媽媽既都要著新衫, 所以麻麻同我去左奧海城度買左件粉紅色上身衫, 麻麻就買左條leggings 比我, 加埋新既內衣褲.
番到去大埔, 麻麻好好好開心, 除左我同Midby爸結婚之外, 呢次係我第二次見佢咁開心, 我覺得佢仲開心過我同Midby爸當日結婚呀! Midby仔都唔知點解咁好訓...真係訓足全程, 已經咁多人講野, 咁多人去抱佢, 佢訓到根本點整都唔醒...真係服左佢!
雖然係Midby仔既大喜日子, 做媽媽既今日就唔係好掂喇, 個左胸谷谷地, o係Midby爸間房搞左好耐, pump左4安出來, 都仲係唔係好清, 點解會無端端谷奶呢?
Day 29 9 May
Day 20 30 Apr
Day 17 27 April
夜晚11點幾佢差不多要食奶時, 抱佢去分隔床度, 同Midby爸一齊同佢傾計, 好開心,希望佢大個d 時, 會跟我地入房訓啦.
今日Midby仔既皮膚透出白白既顏色喇, 佢著上白色既外套仔, 好可愛.由於天氣涼左, 佢亦訓多左.佢肚臍o個條血管仔透血呀! 我會等多兩日, 帶佢去健康院.
Day 16 26 April
今日星期日, 開始pump奶pump密左喇.今日姐姐放假, 得番我地一家三口, 我有機會煮午飯比Midby爸, 有小小興奮tim, 好似番番去以前我地兩口子既生活, 但去到day 16既今日, 我都對住Midby仔仲未識得去欣賞佢
Midby 下午成日訓, 爺爺麻麻o係度, 佢就訓, 到麻麻同佢沖涼喇, 佢可能唔習慣啦, 佢都喊.到晚上 10點幾, 佢又開始唔訓喇, 佢喊時, Midby爸就同佢唱歌, 傾計, 做咩都令到佢唔肯收聱, 喊左成兩個鐘, Midby爸仲將佢推入去姐姐房, 黑蚊蚊, Midby仔仲喊得大聲, 最後我叫Midby爸由姐姐抱啦, 當然姐姐抱就冇事.其實係Midby爸開始覺得...唔可以剩係得姐姐一個抱得掂Midby, 佢想佢都可以, 所以佢去試...試唔同既方法去抱, 令Midby收聲.可能今日既我仲未習慣, 聽到佢喊, 個心好唔安寧...我o係度諗, 不如搵姐姐啦 - 一個可以即刻令佢收聲既人, why not?
但Midby爸warn 我, 第時Midby仔只係認得姐姐, 唔認得我就死喇...我心靈當然好驚, 但係我冇呢個skills or patience 去令到Midby仔收聲, 所以day 16既今日, 我會選擇姐姐去搞掂Midby.
Midby o係姐姐挽左之後就收左聲, 佢慢慢就訓著覺喇. 佢今日開始會訓訓下覺叫, 或者喊, 之後又會訓番.o係下午麻麻抱佢時, 佢就係咁, 無端端喊左聲好大既, 嚇到麻麻一跳, 我見到麻麻咁, 我都好心痛....唔想Midby仔既一舉一動太牽動佢兩老既情緒.麻麻仲同Midby爸講, 佢唔可以24小時幫Midby爸去照顧Midby, 因為Midby一喊, 佢個心就跳到好快...聽到咁, 我同Midby爸點會放心.
Midby爸話: hey, 我地邊有叫你湊o者, 叫你出黎同佢玩乍麻!
我見到麻麻個樣, 好心痛, 麻麻走左之後, 我叫Midby爸打比麻麻, 我擔心麻麻為左今日既事又訓唔著...同時間, 我都打左比媽咪, 希望佢同開麻麻傾計時, 開解下佢.媽咪就覺得, 不如由兒姐去開解佢仲好...我聽日會同兒姐講, 搵佢幫下手.


text:
Nico Vong Photography
服務詳情
評語 提交評語
其實搵佢影咗一輯大肚相同埋一輯BB相,當時揀佢都係因為朋友影過都話佢好,咁就call佢.一同佢傾佢就會俾advice你要點做,佢會先問你要乜既style,雖然佢有俾意見但絕對唔會迫你要接受佢嘅style.其實決定個stlye係好重要,因為如果要影啲stylish啲既,或者要artistic既,同要影啲cute既要求都好唔同,建議大家預先諗定個主題唔好到時先至諗.決定好style佢亦會話你聽需要啲乜嘢.佢無衫俾,亦都只有小量道具俾BB,但佢會教你去淘寶買,又會建議你買乜嘢.
影當日約咗下晝影相,兩點鐘開始影到五點幾, 因為要預時間換衫整哩整路.環境乾淨正常Studio一個,我老婆帶咗D衫同BB道具,影嘅時候佢會就你,佢鏡頭會好自然咁捕捉到你哋,你係唔需要去就佢個鏡頭,而過程影得好自然.
整體嚟講係好pay attention to detail 既,例如話我頭髮亂左少少佢都會幫我執埋.最細心嘅就係,當BB差不唔多要換衫嘅時候,佢就會叫我地預先做好準備,以免BB凍親,其實佢好多嘢都係會為咗BB儘快做好,有晒鋪排,好小心,好細心.
影完即刻係佢部Mac到揀相,我就揀咗五十幅相,之後佢就會send排版俾你睇,然後先至做相簿.排版就一個禮拜就有得睇,但係個相簿就有少少耐,來要一個月左右,因為佢真係太忙喇.


text:
親愛的乜太,呀唔係,老母︰
Come on,你哋係咪玩野呀?之前 Daddy 迫我陪你哋去 HydePark 影相,又要同妳換鞋又要強顏歡笑又盛(隻鞋好多汗呀妳又唔著襪),你估我唔踢爆就冇人知嗰啲係 PR stunt?今時今日仲夠膽死講話係應傳媒要求,話係為咗叫啲人唔好擔心我先至影.你哋唔好當人白痴啦.That’s so lame you know? 畀啲 friend 見到笑到面都黃呀大佬!
唉,我都算喇,I am a good person and I know that. 我大人有大量,諗住由得件事丟淡.反正呢排咁多事發生,又玻璃杯又五十一萬人上街又佔領中環咁,都冇乜人會記得我架啦.呀妳又無啦啦做乜拿返出嚟講呀?又話畀空間我?係呀我真係需要一個寧靜嘅環境呀,但係最唔寧靜嗰個咪係妳囉.本來好多人都唔知蔡子強有篇咁嘅文,而我更加不知道蔡子強是誰,我淨係聽過啲人成日話佢講埋哂啲「阿媽係女人」嘅野,廢過唔廢.啲廢人講廢話妳咪由得佢囉,妳走去鬧佢做乜呀?妳無啦啦走去鬧佢,咪盞啲人又拿返我啲野嚟講!我真係保妳大.唔識 PR stunt 你問下 Daddy 呀嘛!呀sorry,Daddy 好似都唔係好識……Forget it…
妳話妳從來都係從心而發,直話直說,妳講嗰啲係真話,咁而家即係屈我講大話啦?恕我直言,妳呢啲行為不單只顯露出妳嘅淺薄,無知,而且冷血,涼薄,我真係不禁倒抽一口梁氣(其實咩係「梁氣」?係咪即係 Daddy 嘅口氣?Oh! So臭!Well, sorry 我啲中文麻麻,鬼叫 Daddy 送我去讀番書咩,又話唔送又送).我實在為我自己,有一位咁樣嘅,所謂(舉手做引號手勢)「老母」覺得擔憂.
老母,為我著想,我勸妳都係唔好再講多錯多喇.我前排喺 Facebook 日見夜見李偲嫣啲改圖我已經唔係好頂得順喇,我唔想再見到妳啲改圖呀.早抖.
昕昕上
(頭盔:本文純屬虛構,讀者勿做真心膠~)
(有線新聞截圖)
原文連結


text:
呵呵呵~~ 好事接踵而來, 新曆同舊曆差一日, 大家都應該估到慈明爸幾多歲啦
我大顯身手整幾味拿手小菜宴請郭氏家族, 老公生日, 最應該孝敬既係老公既媽媽 -- 嫲嫲!! 俾 d 掌聲佢, 冇嫲嫲就冇老公架喇
今晚既菜色包括: 清湯腩 (原 Staub 上 ), 香茅胡椒炒羔蟹, 冬蔭蝦湯, 香葉包, 蒜蓉炒通菜~~ 味味菜都好岩大家食呀, 姑媽讚不絕口, 爺爺仲食到唔得閒講野由頭帶到尾, 連影相都咬住件蟹, 非常俾面, 近來好少見佢食咁多野架
姑媽送左個芒果蛋糕俾秋秋, 好驚喜
Happy Birthday to 爸爸~~~~
3 個小朋友爭住吹蠟燭
最後梗係要一人吹一次先開心啦
仲有飯後甜品 -- 芒果椰汁西米露, 有芒果真係好味好多! 大家飽到行唔郁
整完有人捧場就最開心啦! 吹蠟燭係小朋友最鍾意玩嘅遊戲! 口快有,口慢無!
味味菜都岩食真係唔容易架! 諗起爺爺個樣就想笑 今次成功令佢地回味無窮飽到行唔郁真係幾開心
學完又可以自己煮到真係好滿足. 妳老公一家人好似樣
我地一家都好鍾意食泰國野, 自己煮到仲好味過出街食都幾自豪架! 仲要跟你地學多 d 野呀, 我下一個 target 係煲仔飯


text:
見到d屋仔應該知道呢到係邊到啦:-)
我真係好鍾意去大澳行的,有山,有水,有食有得shopping!
呢日賣甩大少,同兩個舊同事去行下食下
呢到俾我感覺好寧靜好舒服!
次次同大少都想試既舖頭,但得兩個人未能嘗試,今次有兩個食家,梗係要試下啦!
魚肚蒸雞,主角係魚肚,膠質好重,好正!
咸鮮蝦乾籠仔蒸飯,用蝦醬,土尤,蝦乾,豬肉同埋咸魚仔,唔太咸好香,我唔好飯既都食左兩碗!
鹽焗掩仔蟹,略嫌細隻d
最右邊那一籠係客家籠仔蒸菜芯,用甜梅菜的,幾得意!
三個女人掃清夠厲害呢?
食完就開始運動啦!呢間蝦醬舖成日都咁多人,唔知係咪好正呢?
行行下聞到好香既味道,又有得食hehehe
砂爆魚肚聽得多,鹽爆真係未聽過,而且係用敏魚膠,好有膠質,好綿好粘口!好好味,一串$35都抵!
我地都買左一人一包,返屋企照跟! 大少同小姐都話好食,下次再去要入多d貨先!
諸事八掛既我地見到兩抽花膠,又多口咁問呀事頭媽係咩嚟,佢話係白花膠,好少有咁大隻,留俾個客既,仲即刻想收埋添,我地三個當然唔執輸,嘈到佢肯每人賣兩隻俾我地!
打算用嚟燉鮮奶俾小姐補補
繼續行,行,行,呢個屋前花園一向都好吸引的,屋主種左好多不同種類既植物
呢棵結晒果既柏樹,同事話好難得喎,有邊個家有喜喜事,可以去試下屋主賣唔賣!
屋主好識做生意,門口擺滿花茶,佢既自家醃檸檬好好味,糖精少,食完唔會口乾
花茶全部有得試飲,仲即時係我地面前沖,保證無加工
我地買左d花茶,檸檬,菜干,滿載而歸!
滿足的一天!


text:
唔知lee排係咪得罪咗啲星洲人,今日好邪!今朝晨早流流就比星洲人老屈話我無啦啦喺個system度submit咗個唔應該submit嘅job, 好彩師奶仔幫我澄清咗啫!原來嗰個user同我同姓,個星洲人見到 'LAU' lee幾隻英文字就二話不說咁隊咗我出嚟....吹漲!
咁都算啦,之但係今日連update program都有阻滯,話說尋日叫咗星洲人幫手update之前改個program,但係嗰邊啲人又好似冇乜反應咁,今朝就諗住問吓乜情況.....點知比嗰邊嗰位亞姐反問我個program 要行幾耐 ,又質疑個proram 唔夠快......重叫我再tune吓個program(查實個program祗run咗幾秒咋)....大佬,你用個慢吞吞嘅test enviroment嚟試,冇LIVE咁快就話我個program慢,根本兩個enviroment完全唔同冇得compare,事實上LIVE行個program亦都快過佢advice嘅時間好多,好彩我之前又真係tune咗個program,performance應該會再好啲,可以大到佢!跟住好唔忿氣咁send 番個mail還擊,佢已經冇聲出啦...
lee排星洲嗰邊嗰個亞姐好似食錯藥咁吓吓都捉得好緊,佢咁攪法整到個個都唔想改program,明明ok都諸多挑剔,最乞人憎係星洲啲人寫嘅program居然係要run幾日,但係又冇人出聲,我哋嗰啲稍為行多幾分鐘就即刻比人串....真係超唔公平!


text:
( 炭火燒鰻魚壽司 )
( 素魚翅海蜇壽司 )
( 象拔蚌壽司 )
( 蠔情卷 )
( 鮮貝柱薄脆餃子 )
( 蟹子沙律 )
為咗拎銀行嘅禮品 迷你雪柜仔一個 所以要去油麻地一趟 最憎搭地鐵 仲要正值放工時間添 但唔搭地鐵又唔知有咩車去到喎
好在等咗 15 分鐘就可以拎禮品 因為一個人等會巧寂寞呢
之後再行去旺角幫朱朱拎藥同營養糊仔 有 5 包藥同 15 包糊仔 所以又係一大包 巧重呀
左一包右一包咁慢慢行去搭小巴番屋企 又熱又攰呀
本來之前已經雪定好 d 冷飯 諗住整炒飯 但實在太攰 同埋里奧大人同我差唔多時間番到屋企 所以唔煮喇 去元綠食壽司算喇 橫掂有 78 折
次次食壽司都唔會食得太多 可能因為一路飲水一路食 所以飽哂
本來想食完跑步 但唔夠瞓 腰酸背痛巧辛苦 所以放棄 lu
之前成日想隔晚食芝麻糊 仲特登買兩罐 點知成個月都唔知有無食一次 所以呢 一記得就即訂整黎食 因為擺得太耐會一舊舊架
我覺得 d 芝麻糊無咩味 所以加咗 2 粒湯丸 甜 d 好味 d
今朝拎一袋二袋坐巴士 所以要坐樓下 熱到呢
咁熱唔想飲熱嘢同食鹹嘢 所以食芝腿菠蘿包 + 凍央 ($17) 食到一半時覺得好滯 所以食埋今次唔想再食住喇
一番到菇場就諗起聽日 off 就無心機做嘢 好想快 d 放工呢
其實我真係好感恩 因為我間公司對我真係好好 點解無啦啦咁講呢 係因為我家姐話佢公司亞 head 好衰 上次有個同事唔舒服 將個頭伏落張枱到一下 亞 head 就叫佢唔舒服就走啦 唔好伏喺張枱到咁肉酸喎
晏晝同里奧大人食車仔麵 出面熱到丫 食完番到公司全身汗呀


text:
TUESDAY
JAYDEN is 25 months and 3 days old today
今朝晨早起身 心情唔多好 可能因為一起身, 見到成屋係野 加上, 見到昨晚待垃圾未掉 我即刻面都黑埋 真係好唔明點解一唔叫K baba去掉垃圾 佢就可以當見唔到 乜都唔理 男人, 就是這樣!! 又當我係工人嗎? 真係癡鬼線, 袋垃圾o係廚房放過夜 !! 真係覺得冇問題嗎? 我真係好嬲, 好嬲 點解乜都要我理?
今朝晨早起身
心情唔多好
可能因為一起身, 見到成屋係野
加上, 見到昨晚待垃圾未掉
我即刻面都黑埋
真係好唔明點解一唔叫K baba去掉垃圾
佢就可以當見唔到
乜都唔理
男人, 就是這樣!!
又當我係工人嗎?
真係癡鬼線, 袋垃圾o係廚房放過夜 !!
真係覺得冇問題嗎?
我真係好嬲, 好嬲
點解乜都要我理?
我乜都唔理, 陪Jayden返學
傻更更的Jayden應該唔知我心情唔靚
笑笑口, 蹦蹦跳咁行出門口
之後, 陪玩, 陪食, 陪
下晝, Jayden訓左
冷靜過後
睇一睇書, 心情好返少少
唔知係唔係見到Jayden訓著左個樣
好sweet咁
我即刻冇咁燥
又諗d低B野自我安慰一番
又諗下去旅行d野
…
冷靜, 冷靜
…
下火了
真係唔想自己發脾氣, 唔想黑面
因為覺得唔多唔少會影響到Jayden
媽媽唔開心, 小朋友都會感受到
盡量, 盡量o係Jayden面前唔發脾氣
因為我相信怎樣的父母, 怎樣的孩子
如果我黑面發脾氣
可能Jayden的情緒不知不覺間受我影響
仲有, 心情唔好會影響hormone
皮膚唔靚啊, 哈
keep 住, keep住
本身唔係靚, 生BB後, 要Keep住, 唔可以做黃面婆
yeah
o^_^o
(心情好返d啦)


text:
好想寫 d野去發洩下個種失望, 無奈, 憤怒, 氣餒. 但真係唔知點樣寫好. 寫 blog就係為左去屌鳩人,我實在唔係好想做. 而將所有野寫出黎其實就係變相屌鳩人. 所以都係費事寫.
一年裏面, 花左好多心機, 金錢, 時間. 最想得到既唔係一個冠軍, 而係一隊有自己既目標, 同時會為自己目標去奮鬥既球隊. 參賽隊伍眾多, 冠軍得一個, 能者居之. 不為自己目標奮鬥既球隊絕對唔係能者. 冇目標但只懂搏盡既亦都唔可能係能者, 因為佢只係一隻牛. 有能力但冇自覺, 鍾意點就點個d, 不如落下街場打波算吧啦. 唔好係到浪費隊友既青春.
既然哩度係一個舍堂理念至上既地方, 咁為咩要有球隊呢? 既然大家覺得體育精神係落到球場打場波, 點個頭 say hello, 比賽第二友誼第一既, 咁洗乜有個教練幫你練勁 d? 既然大家覺得出interhall目的都只不過係為左舍堂爭光既, 咁不如每樣比賽都增設多十幾個冠軍寶座, 咁間間 hall都得到佢地想要既野, 唔洗爭. 大家亦都唔須要再為練波而煩惱. sport sec book 唔到場呀?? 冇所謂啦, 都唔洗練波. 冇人練波呀?? 唔緊要啦, 為舍堂爭光, 出下比賽就得架啦. 而大家亦都可以繼續專心搞自己既活動. 最緊要係要練好 d cheers, dem 比其他人睇個陣可以齊 d, 咁人地就會覺得我地好鬼團結.
老細講過要將眼光放遠 d, 唔好睇得 interhall咁大. 佢講得好o岩. 事實上大家都唔係當 interhall係一個奮鬥既目標, 大家只不過係想贏 interhall之嘛. 本來無一物, 何處惹塵埃. 大家唔將 interhall當一回事既話, 咁咪冇煩惱囉.
講到尾, 個結論就係我好喜歡壘球. 因為哩個喜歡, 我做過好多野, 教人打波係其中一樣. 而當中我因為張宗揚同盧裕健既球技同出名而感到自豪. 其他既事, 控制到, 控制唔到, 都冇乜所謂.


text:
到左拉薩已經一個星期,係拉薩既生活節奏好慢, 好舒服, 好hea,呢幾日都係四圍逛,我亦同旅館既老板混熟左, 老板好好人! 煮飯又預埋我,平時又介紹o的藏族朋友比我認識~ 有時成個下晝就同佢係到飲啤酒,傾計. 夜晚就同佢o的朋友飲藏族青稞酒,青稞酒好似益力多咁既味.唔似係酒,你唔覺唔覺就會飲左幾桶.所以好易飲醉酒.呢幾日我一路係到痴飲痴食~哈哈
老板以前都係踩單車黎拉薩架,但佢到左之後就唔想走, o個時佢手上只係得返2千蚊人仔, 之後左借右借,攪黎攪去, 卒知就係到開左間旅館~~到而家黎左五年,分店都已經開左兩間.我同老板好岩傾 ,我發覺夠薑一條友出黎流浪既人既性格同諗法都係差唔多~!
拉薩市同我想像中真係太大出入喇
購物點,門釘超勁!三百蚊既野比佢講到得十蚊成交!
我地間旅館就係到!極方便!只係八十蚊一間雙人房!有wifi! 老板太好人!我誠意推介比大家! 要訂房搵我!我幫大家訂!
大昭寺
老占因為影左呢張相,而被解放軍捉左去問話
我Team 人今日走啦, 呢次旅行最大既收獲就係認識到門釘!我真係會認門釘係我大佬!係路上我真係受過佢太多照顧喇......
而最感動既係金龍尋晚同我講,話一開始出發既時候, 就知道同我一隊一定可以走完川藏線! 記唔記得有一晚我地要趕路去阿斯瑪村, 成九點都仲未到目的地, 而且又係上緊山, 大家都崩潰了,個個都接近放棄,成隊全部都推車! 只有我一個人死都唔肯落黎推車, 一路係到踩, 當時我同大家講, 我係香港黎到呢到係要踩單車, 唔係黎推車, 我死都唔推車, 死都唔搭車!
我係呢到一次都無丟過香港人面!比內地同胞知道我地香港人有幾堅! 大家都話我呢個第一日包尾既香港仔已經成為呢隊入面最牛B既人.
呢一個月大家一齊走過好多難關,共患難! 擁有好多呢一世都唔會忘記既回憶.
第一日出發,隻腳痛到郁唔到,上唔到樓梯;比狗追;累到訓馬路;差o的跌落山.......經歷過太多事.我地亙相扶持!一直走左二千一百公里!而家要分開喇.我唔敢去火車站送佢地走,我最怕分手戲.但大家走既時候都攬住我!令到我覺得好溫暖.
一路上我們八個人誰也不放棄誰.同歌同泣,同受苦難
尋晚有件突發既事令到我個plan 亂哂,本來同我一齊踩去珠峰同尼泊爾既老鷹突然決定唔踩, 要坐車去尼泊爾! 令到我好嬲,嬲既唔係佢唔去.嬲既係因為聽日出發,但而家已經係夜晚十一點,仲有八個鐘就出發!點解要咁遲先同我講話唔去!如果一早決定左,早幾日到拉薩時就應該話比我知!
而家得返我一個人,究竟要坐車去定踩單車去? 其他隊友知道左老鷹唔踩,得返我一個.都唔比我一個人踩去, 因為太危險! 門釘直情幫我打電話搵車.大家未黎到拉薩既時候已經千叮萬囑, 叫我去尼泊爾要小心, 唔得就搭車, 唔好死頂! 因為大家都知道我超級固執!
但我係到諗, 我一路上都堅持過黎, 唔通我呢一刻要坐車去?唔通我要放棄當初既計劃?雖然我當初係好兒戲咁係地圖畫幾個叉就決定黎呢到.但咁唔代表我做人兒戲,咩都玩玩下!我係男人黎!唔可以咁!我唔想放棄我當初既計劃!我唔要半途而廢!我唔要講得出,做唔到!
係阿斯瑪因為同隊友鬧分歧,加埋身體支持唔到而搭車搭左一百公里.已經令到我好後悔.
當時我有上網搵朋友傾,我同阿mo講呢件事,阿mo叫我踩埋落去!我諗左成晚, 諗左好多野, 本來我地由媽媽個肚入面就係一個人降臨到呢個世界!人本來就係孤單!人本來就係一個個體!點解我而家會有依賴既諗法?
本來我就係打算自己一個人踩, 我怕乜野? 而且我相信我呢一世人只有呢一次機會踩單車上去珠峰!踩上珠峰有幾多人做到?我好想係珠峰上面舉起架單車影相!因為真係好有型!(好難理解既理由,但我當時真係咁諗)
男子漢大丈夫! 頂天立地!!說了便要做到! 現在太多人只光說不做! 我說了要做!便一定會做得到!
我都係決定踩單車去!我同老板講,老板好支持同埋欣賞我咁做,老板話: Stephen,好難得你可以做一個咁既決定,而家好小人可以一直堅持自己既想法.
當時CC係我地附近住,佢知道左我要一個人踩去尼泊爾之後,即係過黎我地到,仲比左張紙我,話佢住間旅館有人搵同伴一齊踩去尼泊爾.咁我就即刻跟CC去佢間旅館搵o個幾個人.
我要堅持自己既想法! 唔可以放棄!無論如何都要堅持自己既想法!
路就係咁走出黎.只要堅持,堅持!再堅持!我唔知道前面有咩等緊我,但我當時只係知道,我要跟住自己個心而行動!
冒險之旅要再開始了!


text:
今次要講既係MC, 之前有提過搵Alvin既經過, 其實我都冇太大期望, 因為佢真係收好平, 而我地亦出過黎兩次, 都幾好傾, 佢亦幾幫手, 會幫我睇rundown, 俾下意見, 提下我野咁!!
到big day當日, 我忙到爆炸, 基本上冇乜同Alvin講過野, 剩係記得我好炆親戚飲茶慢吞吞既時候佢有黎安慰過我, 而飲宴上佢做MC做成點我真係唔知, 所以只係可以問返朋友!!
而幾位朋友都覺得麻麻, 因為佢有點over了, 最多人投訴係播成長片段時, 正路係大家細心睇, 或者會感動下, 但係Alvin竟然係度笑, 話xxx細個咁得意既, 哈哈哈, 好多人都O左咀, 亦有人話佢搞到當晚似"歡樂滿東華", 不過都有人讚佢喎, 有人讚佢可以係靜局下帶動氣氛, 同埋引到大家注意佢!
總括黎講, Alvin係好有heart既, 只係over左少少, 呢個價錢黎講我覺得叫值架, 因為我本身係冇人做先要請人, 求其有個人係台上講下野, 冇乜悶場就ok, 好多貴幾倍都未必係好, 正如之前所講, 搵個平d, 衰左冇咁肉痛, 老公都好滿意佢, 而我就覺得一般啦, 哈哈, 如果你要求高, 就唔好搵佢喇!!
p.s.仲有一件嚴重既事, 係之後伴娘同返我講, 就係Alvin竟然講錯左我地一齊幾耐, 我同老公係識左9年先一齊, 佢竟然講左我地一齊左9年, 錯晒, 不過好似冇乜人留意到, 只有伴娘同我講返!


text:
Espuma中環店唔喺第一次嚟,但對上一次已經喺大半年前嘅事,當時一時興起為試佢個全日高茶.今次就無話特別要試啲乜,只喺朋友想搵個靜局好迤啲嘅地方食飯吹水,大家同喺中上環工友,所以,小弟就建議嚟依度慢慢坐,慢慢嘆!
環境舒適有氣氛,上文都講過想同老友靜靜局吹吓水,所以,刻意挑餐廳最尾嘅位置.而是夜果真旺場,全餐廳都擠得滿滿,好在揀個死角靜局位,望出去喺中環商廈景,下面喺藝穗會街景,最緊要唔太嘈,服務都好到位,無話客多而有咩甩漏.
對照番自己對上一次食評,餐牌唔同咗,做得比以前精緻,好多菜式都加入照片參照,亦有啲新菜式,不過,我哋點菜都喺隨心意,並無專登揀新款式.
西班牙火腿菠菜奄列 $68
喺Espuma嘅特色前菜,所以,介紹俾朋友試試,不過,今次嘅奄列顯然有少少過熟,但又未至於太老,口感嘅軟滑度稍遜,蛋內有薯仔,火腿及菠菜蓉,但後兩者唔喺好多,所以,食味又未夠突出.
蕃茄芝士意大利飯球 $68
初次接觸依一種意大利飯球,感覺幾新鮮,一客有6球,配自家製沙律醬及沙律菜.飯球炸得金黃,脆口感雖然有,但咬落有啲乾,口感有少許硬,但內裡嘅芝士及蔬菜粒,令個味道又幾滋味.
西班牙薄餅 $98
薄餅有兩款選擇,用得店家名字起名嘅Pizza Espuma(西班牙薄餅)應該會特色啲.的確,個薄餅意外地咁好食,除咗啲黑毛豬火腿令個薄餅鹹香惹味之外,撒上大量巴馬臣芝士亦居功不少,加埋西班牙辣香腸,亞枝竹,真喺用料豐富;而個餅底嘅厚度喺薄身軟底,唔會太厚好似食麵包咁.
酥皮香蕉朱古力蛋糕 $68
酥皮,香蕉朱,古力蛋糕就算唔喺咩甜品組合無敵鐵三角,3樣都喺小弟喜歡嘅食材,拼埋一齊,效果絕對輸唔得去邊.朱古力蛋糕有啲似班尼士,好香濃,只喺無合桃嘅版本,面面在咗一層香蕉蓉,不讓朱古力味獨領風騷,一樣咁有「蕉」氣,而包裹外層嘅酥皮,做到酥脆已達到應有效果,所以,本道甜品既有口感,味道又有個性.
西班牙油條 $48
可選配朱古力醬,煉奶或咖啡醬,額外加醬汁每款俾多+$6.不過,啲「油條」比預期稍遜,因為造型似乎做得參疵,賣相較為巖巉,其次,雖然咬落柔韌卻唔夠熱脆,比之前食有啲失準,拉低咗甜品一環個分數,還好嘅喺輕輕一層沙糖,玉桂,唔過甜.
鮮奶咖啡 $36
Espuma嘅咖啡一向喺另一賣點,老友話佢杯鮮奶咖啡入口醇香細滑,只喺拉花唔夠細繳,伴一小件燕麥曲奇,多添半分寫意.
朱古力榛子瑪奇朵 $42
我本身都喺鮮奶咖啡嘅愛好者,不過,今回就試咗杯瑪奇朵,即喺意式濃縮咖啡加奶,而依杯更加入朱古力榛子醬,記得要攪勻先好飲,因為啲朱古力榛子醬沉晌底,入口充滿榛子香味.
今晚菜式嘅水準算得上保持到,薄餅及酥皮香蕉朱古力兩道菜頗有驚喜,後者誇張啲講,食完之後更有種朝思暮想嘅感覺.不過,Espuma初初開業喺以西班牙菜嘅Tapas及優質咖啡為賣點,但似乎幾經轉變後Tapas嘅形象越嚟越淡化,取而代之所有菜式都顯得「國際化」,然而,咖啡則依然出品高質.
個人評分
味道:7/10
環境:8/10
服務:8/10
抵食:7/10
平均每人消費:HK$235
餐廳資料:
Espuma
中環威靈頓街2-8號威靈頓廣場M88 17樓
2973 6088


text:
喺 2013 年,所以所有網站都應該用 responsive layout 去做到 mobile-friendly;換句說話其實係解決上網設傋嘅兼容性問題.同時亦喺 2013,IE6 同 7依舊款 broswer 所帶黎嘅兼容問題唔需要再理會,所以 custom font face 依類只可以喺 IE8 以上先用到嘅設計就可以放心採用,英文字款唔需要局限於 Times 或者 Arial 咁沈悶.做設計前,首先要懂得解決好似 Cross-browser 同 Cross-device 依類 technical constraints,先能夠比人做得更好.
為左加快開發速度同與時並進,應該要對 web 界不斷出現嘅 framework 有所了解避免由零開始,加以善用去解決一啲經常會遇倒嘅問題.例如 bootstrap 同 foundation 兩大 frameworks 已經簡化左 responsive layout 同 Cross-browser 問題,佢地分別建基於 LESS 同 SASS,都係以簡化 CSS 為目標.如果以 WordPress 作為 platform,有啲starter theme 例如 roots 同 required+ 唔單只分別內建 bootstrap 同 foundation,而且有灑最基本嘅 style 同 responsive layout,節省左唔少基本工序.
自 WordPress 2.9 開始出現 child theme 嘅概念之後,所有 theme 都可以作為 parent theme 或者 framework,而當中比較多人用嘅有 Genesis,內置左唔少優秀嘅功能,帶有 bootstrap 同HTML5 layout,但係 responsive layout 依然要喺 child theme 做工夫,另外某啲 plugin,例如 woocommerce 嘅 shop page,都需要用 child theme template 去 override,令佢嘅版面變面 responsive layout.要再進一步節省工序,可以用一個好嘅 responsive layout theme 作為 framework,唔少都內置左兼容 plugin 嘅 responsive layout template 同一啲基本功能.因為所有 customization 同 override 都放灑喺獨立嘅 child theme,parent theme 同 plugin 都可以繼續 update 應付未來出現嘅改變.
Reference:


text:
iPhone 同 iPad 嘅冒起令 Flash 間接走向淘汰邊緣,同時多左好多人用細屏幕去睇網頁.雖然手機裏面嘅 browser 已經特別設計,可以睇倒一般喺 desktop 大 mon 睇得舒舒服服嘅網頁,但喺個細左幾倍,得四五寸嘅 mon 上面睇,成日要拉大縮細好唔方便.流動上網成為潮流,同時亦係網頁設計係惡夢開始;一個網頁要同時兼顧由四寸至廿寸以上嘅 mon,又要考慮遇著細 mon 時流量要盡量減低,遷就網速較慢流動網絡因素.
HTML5 成為主流,主要係因為 mobile 方面嘅運用.要分辨 mon 嘅大細,主要靠 device-width 嘅 parameter.2012 年成為 web 界熱門話題嘅 responsive layout,或者叫 Responsive Web Design (RWD).原理係因應唔同 device-width,輸出唔同 style,就咁隨手改變 browser 嘅闊度已經會睇倒.但 responsive layout 惹黎大量爭論嘅地方係佢無減低 data flow,喺 mobile 上面嘅反應比喺 desktop 更慢;於是有人會改用 apps 嘅方案.Apps速度一定快得多,因為絶大部份 data 都預先裝喺 mobile 嘅 OS 上面,但又惹黎另外一啲問題,包括需要 install,需要 update,而最嚴重嘅係 device 同 OS 嘅多樣性問題.相反用 responsive layout 嘅話,因為 broswer 跟從 W3C 以 HTML5 方向發展,有一定一致性,唔需要理會 hardware 嘅問題,方便簡單得多.
Reference:
- the ultimate responsive wordpress themes collection for 2012


text:
之前講咗點解揀 lvmcache, 今次寫返點樣享 debian 8 (jessie) 上面用 lvmcache.
首先要了解 lvmcache 其實都幾新, 如果就咁用 debian jessie 入面個 kernel + lvmtools, 冇錯係一樣起到 lvmcache, 但會只可以用到 mq cache policy. 而新版 kernel + lvmtools 支援嘅 smq cache policy 比起舊版嘅 mq cache policy 無論喺 memory usage 或者效能上都好好多. 應該咁講, 如果冇 smq policy 的話我會揀 bcache, 因為 smq policy 個 performance benefits 先追到 bcache.
要享 debian jessie 用到 smq policy, 要比 stock installation 做多少少嘢:
- 用 jessie-backports, 裝 jessie-backports 裡面個 linux-image-4.6.0.bpo.1-amd64 kernel package
- 要 update lvmtools. 當然自己 download source 係一個方法, 但我係盡量有現成 deb 用現成. 非當可惜 debian unstable 裡面啲 library dependencies 己經用唔返享 debian jessie, 所以唯有向 ubuntu 埋手. 對返 ubuntu 的話 ubuntu wily 個 libc 係同 debian jessie 夾到而個 lvmtools 又叫做緊緊夠新, 所以自己搵 ubuntu wily (15.10) 入面以下 package 黎裝 (後面3個係第1個嘅 dependency):
- lvm2_2.02.122-1ubuntu1_amd64.deb
- libdevmapper1.02.1_1.02.99-1ubuntu1_amd64.deb
- dmsetup_1.02.99-1ubuntu1_amd64.deb
- watershed_7_amd64.deb
裝完跟住就可以跟返出面其他 lvmcache 嘅 tutorial 咁 setup. 簡單講:
- 要有一個橫誇 hdd 同 ssd 嘅 volume group (當 sda1 係 hdd 入面一個 partition, sdb1 係 ssd 入面一個 partition)
或者如果本身已經有 vg0 係用緊 hdd, 只需要 extend 用緊個 volume group 加埋 ssd
- datalv 個 logical volume 放慢嗰邊 (放咗喺 ssd 就唔駛用 lvmcache 啦. lvcreate 最後可以加個 parameter 可以指定放個 volume group 入面邊個 pv)
- 跟住 create 多兩個 logical volume 放享 ssd 嗰邊, 一個係 cache data 本身, 一個係放 cache metadata
- 最後用一句 lvconvert command 就可以將啱啱 create 嗰兩個 partition 當 cache 用, 呢度我會指明用 write-through mode 咁就算隻 ssd 死咗都唔會有 data loss. 當然如果用 write-back mode 的話 performance 會更好
注: 呢句 command 要上面講裝咗 ubuntu wily 個 lvmtools 先 work, debian jessie 本身個 lvmtools 太舊唔 support 一句做晒
如果本身 datalv 已經用緊其實只係做第1步 vgextend 同埋第3,4步就夠.


text:
新鮮的無花果, 一直都好想試,
但又唔知邊個產地先係最好味
咁啱早幾日喺人哋個 blog 度見到, 話南非無花果好甜,
咁就梗係要留意吓, 睇吓有冇得賣啦,
估唔到噚日逛吉記超市時比我發現到有得賣呀,
再睇清楚, 係南非架, yeah!!! 決定買嚟試試
望落都 ok 啦, 得返一盒, 冇得揀
2012年4月7日 星期六
新鮮無花果
新鮮的無花果, 一直都好想試,
2012年4月2日 星期一
行山樂
個山喺我屋企後面, 好方便
但我哋琴日好勇, 決定行埋呢段
我同姨甥女就行到鬼咁慢, 真係慌死碌咗落山咁, 但喺我哋側邊行 ge 人就個個都好輕鬆, 連行後面 ge 人都過埋我哋頭, 睇嚟應該都係我哋弱雞囉
2012年3月27日 星期二
製成品 - Part II
真係太耐冇做 lu, 學過 ge 嘢都還返哂畀老師 tim,
就連買邊隻黏土都忘記埋,
結果第一隻買返嚟 ge 唔啱心水, 要再搵過,
好彩又比畀我喺屋企附近搵到以前用開嗰隻,
唔使山長水遠走到去紅磡買啫
今次做咗一種花, 只係顏色唔同; 呢盤送咗比貓姐
呢盤就係田田姐 ge
呢兩盤就送比 TOMA & JOJO ge
小小心意, 不成敬意
2012年3月16日 星期五
魚爸魚媽 ~ I LOVE U
魚媽 : 「點解你仲未落樓梯架???」
魚魚 : 「我過緊馬路喇喎!!!!」
事緣每朝返工, 我都會行樓梯落樓,
魚媽一定會睇住個閉路電視, 見我離開咗幢大廈先安心 ge,
一來驚我喺樓梯 PK 拗柴冇人理 (因為有前科),
二來應該係驚佢咁標緻 ge 女兒比色魔小偷睇中
(就嚟連個醜字都唔識寫喇)
魚媽負責早更, 魚爸就負責夜更,
每次我去街夜返, 一過 10 點, 佢就要落樓接我,
有時我唔想佢走來走去, 佢打電話比我時我都會呃佢啱啱先上車,
點知一落車, 佢已經喺車站等緊我,
自此之後, 我就唔敢再呃佢, 不過就叫佢唔使行咁遠, 喺樓下等就得喇
佢哋話呢 d 就叫做「養兒一百歲, 長憂九十九」喎,
咁我都明 ge , 不過你哋唔使咁擔心啦,
你哋個女我識得保護自己架喇
又嚟簡易醉雞翼, 我平時用開醉雞汁,
最近聽人講香糟露仲好味, 咁我又試吓啦
I like it
魚媽 : 「點解你仲未落樓梯架???」
2012年3月1日 星期四
傻咗 ~~~
呢幾晚硬係覺得屋企 d 燈眨吓眨咁, 唔知係咪唔明顯呢,
屋企人竟然反應喎, 我又冇出聲,
驚佢哋以為我有病, 嚇親佢哋就唔好啦
正盤算緊係咪要去 check 吓 ge 時候, 魚爸從廚房行出嚟,
跟住講咗句 : 「乜盞燈眨吓眨吓呀???」
我即時好似學生咁, 舉手同魚爸講 :
「乜你都覺呀!!?? 我仲以為我自己有病咋!!!!!」
呢 d 咁 ge 瘀事梗係要同我 d honey 分享吓啦, 除咗比佢地笑之餘,
仲要比佢哋話我真係有病, 要睇精神科醫生喎
呢個係早前試整 ge 生炒糯米飯, 真係生炒架, 原來好易整架咋
呢幾晚硬係覺得屋企 d 燈眨吓眨咁, 唔知係咪唔明顯呢,


text:
噚日喺街市見到有龍躉買即刻諗起喺八姨屋企試過佢嗰味蒜蓉蒸龍躉一於二仔底死跟,出嚟效果超好味車爸爸都食到停唔到口,車爸爸仲買咗D刺身返嚟加餸炒個椰菜攪掂
25 3月, 2013
蒜蓉蒸龍躉
噚日喺街市見到有龍躉買即刻諗起喺八姨屋企試過佢嗰味蒜蓉蒸龍躉一於二仔底死跟,出嚟效果超好味車爸爸都食到停唔到口,車爸爸仲買咗D刺身返嚟加餸炒個椰菜攪掂
22 3月, 2013
好好瞓
今日車媽媽開咗吹住瞓晏覺勁冧呀瞓到伸晒脷都唔知仲要比車媽媽影低咗真樣衰
19 3月, 2013
好誘惑
車爸爸個衰佬噚晚斬料返嚟引到我流晒口水嘩有鴨下巴,乳豬仔燒排骨再加埋車媽媽嘅美味檸檬蒸烏頭哼有得睇無得食慘無人道呀
18 3月, 2013
媽媽生日宴
噚日係媽媽嘅生日宴車爸爸好識做送上美味蛋糕比外母大人媽媽好開心呢,夜晚去酒樓食飯稻香D餸菜都幾飄忽吓好似龍蝦伊麵同兩碟時菜&湯翅都做得唔錯但係個海鮮卷同蒸魚就mama哋嘞,但總括嚟講都ok啦最緊要大家食得Happy,最後因為份量太大仲要打包咗三盒走haha我專登留番一隻壽包比車車食添等佢痴吓婆婆D褔氣,祝媽媽身體健康,福壽雙全
16 3月, 2013
羅太手撕雞
早兩日食唔晒D雞噚日將佢碎屍萬段整咗碟羅太手撕雞,買多兩隻大肉蟹甘又一餐,個蟹拑大隻到呢超鮮甜呀仲食到個蟹夾爛埋hahaha
訂閱: 文章 (Atom)


text:
27 個人坐兩枱 每枱叫 16 個餸 好在 d 後生有食力 真係清得哂架 勁
琵琶豆腐 x 2
生炒排骨 x 2
椒鹽白飯魚 x 2
粟米斑塊 x 2
釀豆腐 x 2
鐵板馬拉盞炒通菜 x 2
蒜蓉炒菠菜 x 2
東江雞 ( 半隻 ) x 2
蒜蓉炒菜心 x 2
秘制手指骨 x 2
燒鵝 ( 例 ) x 2
鐵板炒肉片 x 2
啫啫雞 x 2
梅菜扣肉 x 2
京都肉排 x 2
涼瓜炒牛肉 x 2
母親節蛋糕 x 2
兒生女比母親節利是我呀 佢好多時都好花心思買禮物比我地 d 長輩架 哈哈
( 10-MAY-2015 SUN )
今朝無番教會呀 因為下個星期又開始番主日學 又要好早起身 所以想今個星期日比自己抖抖呢 ~
10 點幾就自然醒喇 沖埋涼就落去食早餐 等咗成 20 分鐘 之後好彩追佢地咋 原來我地張單唔見咗 唔怪得啦 無理由隔離枱遲過我地黎 但反而佢地有得食先家嘛 ~
食完都差唔多 12 點 講明食完去扭蛋 哈哈 估唔到有新 chopper 仲要係 $5 隻 咁尋日扭 係 $10 家嘛 有 d 心痛 嗚嗚 所以要再扭 仲爭 1 隻綠色就有全套 所以一陣會再比自己扭 $20 有就有 無就算數 $5一隻唔係咁捨得 嘩哈哈哈 ~
Hello Kitty 毛巾仔都係 $1 其實我想扭個袋仔 估唔到里奧大人話鍾意 因為可以裝幾隻公仔出去影相 我話無問題 最緊要啱用 不過到時你唔好驚人望住你就得喇 嘩哈哈
真係無諗過咁平 我想買嘅最平都要 $90 不過就係大隻 d 嘅 同埋唔係鎖匙扣囉 我覺得佢好似朱仔 所以好鍾意佢 不過里奧大人話根本唔似 咩都話似朱仔 哈哈
扭咗咁多 真係扭夠喇
1 點幾出門口 即去扭蛋 實在太感恩 終於比我扭到綠色 chopper 仲要係兩隻添 ~
~ 成個環保袋都係蛋殼
今日約咗里奧大人屋企人 3 點去掃墓 所以我地坐 619 去上環 無諗過會塞車囉 所以要即去食嘢喇 唔係會遲到 不過去到佢地都未齊人 差唔多 3 點半先出發呢 ~
如果 chopper 唔係鎖匙扣就更好 可以剪咗條繩 但仲有個扣都係唔好睇 要認真 d 再搵 公仔先
干炒牛河
鹹牛肉蛋治烘底
坐的士上去 掃完墓又坐番的士去港澳碼頭 跟姑奶車去大埔 之後我同里奧大人去咗大埔廣場行咗陣 6 點半就到客家村喇 ~
食到 8 點幾就走喇 我同里奧大人坐 74X 番九龍灣 今晚落雨 所以要半個鐘先出到九龍灣 唔係就仲快呢 ~
9 點半就番到屋企 即沖涼喇 因為好攰 ~
睇下電視睇下雜誌 11 點都瞓到 所以即瞓喇 ~


text:
2014年1月4日 星期六
傷心酸辣粉 @ 深水埗 ( 4-JAN-2014 )
精選 2 人套餐
傷心酸辣粉 - 我叫中辣 因為上次小辣唔辣嘛 點知今次辣到爆炸 @@
皇牌口水雞 ( 下例 ) - 好味 但食咗酸辣粉之後 辣到好辛苦 所以我將 d 雞點滷水汁呀 哈哈
滷水拚盤 - 細細碟 樣樣都薄切切 切功好勁呀 @@
紅油蒜蓉青瓜 - 酸酸辣辣咁囉 我都係鍾意食蒜泥多 d
柑桔話梅雪碧 / 凍菜蜜
( 4-JAN-2014 SAT )
呵呵呵 今日 off 呀 不過都係 10 點起身呢 ~
家姐今朝會去星展搞嘢 我起身就即 whatsapp 佢搞掂未 估唔到佢已經搞掂哂 所以叫佢去太興搵位 我地梳洗完之後就即飛落樓喇 哈哈 ~
辣肉碎扎肉米粉 - 呢個好味呀 下次再食
雞扒腸仔配牛油多士
頂級午餐肉滑蛋公仔麵
家姐轉飲泡沫咖啡 侍應話特登整到咁喎 無嘢好講 -.-
食完就一齊番屋企 等我沖埋涼就一齊出門口架喇 ~
同家姐一齊行去巴士站 之後我地就搭地鐵去尖沙咀拎藥 咁我同家姐手分之後 隔無耐就會 whatsapp 問佢喺邊 直到佢番到屋企為止 我就唔 whatsapp 佢架喇 ~
咁佢覆我話要去搵媽咪朋友呀 因為電話打極唔通 無理由會咁喎 驚佢有事呀 嘩 嚇瓜我啦 所以我狂打電話 但打極都係留言 屋企電話又無人聽 之後我話可能佢無交電話費呢 我要比番 d 正能量比自己呀 ~
但其實聽完之後我心都離埋 因為我地當媽咪呢個朋友係親戚黎架喇 買咩都會預埋佢 不過我就好小探佢 家姐就有啦 好多時有新年曆呀 新銀紙都會拎比佢 又會年年排隊都買蛋卷比佢架 我就衰啦 無去探人 計落都起碼有 10 年無見添呀 我真係好衰好衰呢 ~
之後我仍然狂打比佢啦 隻手真係不停咁打電話 個口就不停咁祈禱 咁拎完藥就再打比家姐 睇下駛唔駛一齊去佢屋企 但家姐話唔駛 咁我就同里奧大人行下先 不過其實我都無心機行架喇 因為我真係好驚 唯有一路行一路打電話一路祈禱 ~
因為我之前團購咗個12合1多功能切菜百寶箱同埋張特大矽膠墊 所以要出旺角 咁順便行埋女人街 之後先去換嘢 咁家姐仍都到咗親戚屋企 但無人認門呀 所以家姐就再問管理處 再打去醫院 又周圍睇下見唔見到佢 ~
之後我再問家姐駛唔駛一齊搵 佢又話唔駛 咁我地都去咗換嘢先喇 咁去到嘅時候就按飛等換購啦 但要等 25 個號碼 咁家姐打黎話管理處 d 人話幾日無見親戚呀 嚇死人啦 因為要報警嘛 所以我地即走喇 叫家姐打 999 先 我地即飛的過黎 ~
咁里奧大人話口渴 所以去 OK 買嘢飲先 正想打的嘅時候 家姐打黎話搵到親戚喇 嘩 感謝主 我開心到我喊呀 如果家姐遲 1 分鐘打黎 我地都已經上咗的士喇 但家姐話原來打過比我地 不過打極唔通 因為我地搭緊 lift 嘛 ~
咁我地即刻上番去拎嘢啦 喺門口已經聽到我地個 number 喇 所以叫里奧大人飛去呀 因為我地無諗過咁快 同埋無諗過會番上去拎呢 哈 ~
呢兩件事當中 我切切實實感受到神嘅保守帶領 因為前後 1 分鐘時間 所做嘅嘢係完全唔同呢 感恩感恩 ~
之後我地打的去親戚屋企喇 叫家姐等埋我地一齊食 lunch ~
坐緊的士嘅時候 我同里奧大人講話要買部平安手機比親戚 所以里奧大人即上網搵資料 同埋打去問有關資料 仲留埋佢自己電話做聯絡人 我真係好感激佢咁盡心幫我呢 ~
上到屋企 親戚見到我就非常開心啦 因為真係好耐無見嘛 等佢笑住 我就即刻話佢喇 今次真係比佢嚇死 家姐話我去到嘅時候 個咀唇係白哂架 大佬 真係好驚架 ~
家姐再同我講 如果佢早 5 分鐘黎到就真係報咗警架喇 因為親戚當時仲未番到屋企 但家姐話其實佢 12 點半已經黎過屋企 不過無人認 所以家姐要走黎走去問人囉 ~
丫 原來親戚真係無交電話費呀 所以頭先落去交電話費囉 真係唔知好嬲定好笑 不過佢交咗一年電話費 所以就唔同佢申請平安手機喇 等佢完咗約先申請 同埋好在佢都有平安鐘 咁都好 d ~
差唔多 2 點 45 分 諗住同佢一齊食嘢 佢又唔食喎 因為佢已經食咗嘢 咁我地都走喇 ~
同家姐一齊去食 tea 估唔到一連兩餐都一齊食 好似啱啱同佢食完嘢無耐又食咁 哈 ~
炸雞肶薯條
干炒牛河
家姐仲搞笑啦 佢話驚到諗埋 d 鬼故情節呀 痴鬼線 叫佢咪睇咁多鬼片架啦 自己嚇自己 ~
食完都 4 點喇 咁去家品店買嘢 之後家姐去美心買 cake 里奧大人無啦啦又話想食栗子 cake 食食食 ~
原來黃色果粒係栗子 我成日見到都唔知係咩黎架 哈
之後同家姐去洗手間 家姐問我有無 tissue 我都未答佢 佢已經講話唔知咩美心餅卡 咁我話我要 1 張 ( 其實我係話要 1 張 tissue ) 佢好快咁話話佢無美心餅卡架喎 笑死我啦 我係要 tissue 唔係要餅卡呀 痴線 ~
家姐坐巴士 我就同里奧大人行去黃金商場 因為想買部手機比親戚呢 ~
經過西九龍中心又行下啦 行下行下覺得有 d 攰 之後我話唔行喇 但原來已經行咗個幾鐘 ~
咁去埋鴨療街 我第一次去咋 原來都好多人行 因為 d 嘢真係好平 買開 $59 嘅 呢度買 $20 暈喇 ~
行完就去番黃金果頭 見到牛丸哥哥呀 超勁開心 因為成日唔記得佢喺邊嘛 所以即買鮮蝦卷同墨魚卷 再買埋墨魚丸就去食嘢喇 ~
我勁想食傷心酸辣粉 但今次我覺得好辣呀 慘 ~
食完就去買電話 感恩買到部平靚正 Nokia 112 手機 $378 仲要係行貨 啱哂老人家呢 ~
今晚搭地鐵 不過就去油麻地轉車 因為我想坐呀 哈哈 ~
番到屋企即沖涼喇 頻頻樸樸真係好攰呀 所以 11 點瞓喇 ~
12合1多功能切菜百寶箱 ( $98 ) / 特大矽膠墊 ( $39 )
4 則留言:
炸雞脾笠..又係我呀! 食埋麥皮添啦回覆刪除
依日好似好多野做~媽咪個朋友又會咁攪笑
不過有時就係咁囉~時間地點同發生既事有咁岩得咁橋
好在唔係有事咋~有時我CALL媽咪都係架..搵幾次搵唔到
個心都離埋~好驚囉! 搵到就會話返佢咁咁咁囉..哈哈
我地依頭都有間傷心粉~開左好耐..不過都無試過~個滷水好吸引呀回覆
一觸即發笠 ~ 下 食麥皮唔好預我 哈哈 ~刪除
呢日忙爆添啦 嚇我唔死已經偷笑 ~
妳話係咪咁啱先得架 真係嚇到命都無
好在呢日 off 有小奧陪我 我先夠冷靜咋 好感恩真係無事呀 ~
係啦 call 唔到人真係令人好多嘢諗家嘛 真係呢 ~
我呢頭無傷心酸辣粉 所以見到就會好想食架 ~
滷水其實真係唔錯 但件件都非常之薄同細囉 ~
雙辣頻撲三之之~ 午安喇又 今日有冇lunch box呀..我原本有架 不過噚晚無啦啦要同小俊個表哥慶祝生日冇得帶lu 又突然想食魚柳包喎 咁又唔健康佐一餐喇回覆刪除
你同之家姐真係見得好鬼密呀 放假都特登約出嚟食早餐 太興早午同下午茶啲餐都差唔多..真係慳水慳力 嗰日去食個羅宋湯通粉配雞翼下午茶 啲通粉少到3啖食晒喇...好心喇 比多2啖人都唔怕喇
嘩..打極都唔通又冇人見過佢出入真係驚架 都真係感恩最後一刻搵到佢咋 唔係報佐警又要攪一餐 你地又頻撲多一次
之前聽人講傷心酸辣粉好辣 所以我都唔敢去試 佢係咪麻辣嚟架? 你下次試下用個新切菜百保箱刨肉 可能會刨到佢咁薄架 wakaka回覆
雙辣呀 好似講緊打麻將咁 哈哈 ~刪除
有慶生飯食都唔錯丫 唔駛煮嘛 一餐半餐魚柳包唔緊要啦 ~
我呢日 off 咁家姐又咁啱要去銀行先約埋食早餐咋 ~
其實我覺得太興好小選擇 不過坐得舒服囉 ~
妳都覺得小 ?!?!?! 咁真係小咯 佢依家個通粉餐 我見到佢轉咗用大匙更裝住 但份量好小咋 所以我唔會食 哈哈 ~
係啦 呢日好感恩無事咋 諗起都一額汗 @@
我唔係食大辣 所以 feel 唔到點傷心囉 不過中辣都好辣 但又未至於會流眼淚喎 哈哈 ~
百保箱唔係刨肉架 只係 for 蔬菜生果呢 ~


text:
百家姓起名:宋姓起名大全
宋姓是当今中国百家姓当中的一个姓氏,在当今中国的姓氏排行榜当中排名第二十二位,人口居多,大概占全国汉族人口总数的百分之零点九左右.那么,,如果姓宋的宝宝出生之后,我们应该要选择一个什么样的名字呢?
接下来,就让我们一起从百家姓起名的角度一起来寻找答案吧!
姓宋的男孩名字:
宋伟敏 宋洪健 宋继伟 宋早朋 宋早鹏 宋智超 宋赵辰 宋赵筠
宋赵念 宋赵恬 宋满堂 宋德财 宋泽宇 宋志鹏 宋志烨 宋绍禄
宋志旭 宋志珩 宋志泽 宋思潮 宋志霖 宋子浚 宋健飞 宋和真
宋志扬 宋国选 宋永恒 宋思祥 宋立新 宋志昊 宋志萧 宋志方
宋志欣 宋志轩 宋志箫 宋奕妮 宋志心 宋志晨 宋志详 宋志祥
宋志翔 宋浏阳 宋增增 宋佳凌 宋建立 宋衍声 宋衍平 宋洪丞
宋金鸿 宋坤鹏 宋明蔚 宋雪麟 宋珩平 宋君兰 宋秀玫 宋佳钰
宋均兰 宋寿山 宋锦木 宋为俊 宋亚龙 宋恒平 宋衡平 宋天珠
宋天柱 宋永海 宋永波 宋浃浩 宋怀彬 宋慧云 宋改香 宋楚恒
宋高胜 宋超越 宋宏波 宋羽畅 宋家辉 宋官政 宋易硕 宋国丰
宋新峰 宋晓丹 宋小亮 宋钥宁 宋淑宁 宋小福 宋思宁 宋焕鑫
宋斯宁 宋一泓 宋嘉旗 宋嘉浩 宋亚君 宋虹瑾 宋道政 宋道祯
宋道蓁 宋道贞 宋道臻 宋道珍 宋道真 宋果帧 宋果政 宋果臻
宋果蓁 宋果真 宋果珍 宋果贞 宋果祯 宋鸿亮 宋宏亮 宋虹超
宋鸿衫 宋鸿山 宋大海 宋鸿彭 宋鸿米 宋鸿耖 宋鸿绰 宋鸿朝
宋桂荣 宋鸿钞 宋鸿怊 宋鸿焯 宋鸿明 宋鸿裕 宋弘超 宋洪晁
宋洪超 宋红超 宋韶光 宋一诺 宋李军 宋礼君 宋丽君 宋鸿晁
宋文兮 宋泽裕 宋鸿超 宋佳轩 宋建琛 宋佳华 宋荭晁 宋韵竹
宋宏超 宋小明 宋小华 宋双利 宋心宇 宋立华 宋晓波 宋平芝
宋丰羽 宋嘉宁 宋正平 宋彬健 宋镇庭 宋来春 宋懿盈 宋伟良
您可能也喜爱:
宝宝起名的七大禁忌
给宝宝起名的四大注意事项
给宝宝起名应遵守的五大原则
给宝宝起乳名的6种常见法子


text:
2012年11月21日 星期三
[潮文]某台其實係寵物,兼論奴才之高下
功利小家又無知嘅香港人,經常以為某個電視台係一盤生意,所以推而廣之,認為佢嘅收視咁低,應該執咗佢,收返個牌俾其他人搞...
錯! 錯晒! 一間蝕足廿幾年,日日推架法拉利落海嘅公司,點可能係一盤生意? 咁嘅生意,點可能唔破產之餘,仲有幾個老闆接住買?
不才以為,由一隻寵物,或者一件富貴玩具嘅角度睇比較合符事實.好簡單一個道理,唔計狗房,寵物店,車廠之類,呢個世界養寵物,儲法拉利同林寶嘅人,有幾多係為賺錢? 只怕萬中無一.相反,我哋只會見到狗主同車主用一大筆錢買返嚟,再用好多大筆錢去養狗養車,經濟效益係絕對負數,但對佢哋嚟講,又有乜所謂,自己開心就得啦.
呢間一日幾次零收視,節目重播幾十次嘅電視台亦一樣,而家只係某政權為咗自己開心自己爽,揾某富商代養嘅超富貴寵物,或者係一堆寵物,同以前MJ個動物園一樣.而特衰政府當然唔夠膽做任何危害呢隻寵物嘅事,俾着你,就算老闆隻狗點樣鍾意亂吠,都唔敢毒死佢;如果老闆就係鍾意隻狗狂吠,你又等錢駛,可能仲要讚隻狗好中氣,主動提出幫手放狗,擦狗毛順便擦老闆鞋.
當然,你真係頂唔順隻衰狗嘅可以釜底抽薪,介紹老闆養其他狗,等老闆覺得呢隻狗其實無其他狗咁好玩,令呢隻惡頂狗失寵.失寵嘅寵物下場永遠都淒慘,睇住隻衰狗嘅慘樣,你條氣當堂順返晒,仲可以藉呢啲功績得到賞賜及加分.九流嘅奴才淨係識忍,三流嘅奴才淨係識讚,一流嘅奴才呢?要識得俾老闆更好嘅選擇,而令老闆貪新厭舊.連呢個道理都唔識,喺處理電視牌照時只會粒聲唔出,就證明處理發牌嘅官員以及特衰政府根本只係九流嘅奴才,難怪乜都做唔成.
張貼者: Jacky Chan 於 下午3:04
訂閱: 張貼留言 (Atom)


text:
今日係試妝.set頭日,兩個禮拜後就結婚啦,宜家先黎做第一次試妝,我諗係我呢個新娘先咁夠膽!
結婚當日會係好朋友Phoebe幫我化妝,跟住髮型由呀Bee幫手,佢係Phoebe的朋友;原本所有野係Phoebe一手包辦,但佢話想專心幫我扮靚,加上宜家出面個trend係1化妝+1髮型,專業好多喎!乜真係咁咩?係咁我就真係好型,仲好有福喇!
專業的化妝用具:
今日Vivian都有黎,雖然佢到時幫手化姊妹們,佢今日都有黎,話要跟Phoebe佢地偷師同學野喎,佢仲好醒咁幫我拍片!
Vivian同Phoebe真係好多化妝話題同交流,我就係度趷趷腳等人服侍!呵呵~~
攪攪下係三個人服侍我~~
Vivian跟呀Bee學野+ing:
見唔見呀Bee同Vivian都各拎住條辮?呢part好堅架...(下有更精彩部份)
呢條唔係普通既賓辮黎架,望上去似有三四層咁架!
賓完之後拉開,就會有呢個效果,冇諗過賓辮可變到呢個樣,好似龍蝦咁!哈哈~~
點賓?睇下呀Bee教賓辮啦:
教埋您點拉開:
我個妝都差唔多啦~~
Vivian真係好認真學野,係咁拍片~~跟住佢就要走啦,其實頭先係太陽哥哥車Vivian黎架,原本車完佢黎,太陽哥哥就繼續開工,但因為Vivian四點幾都要過返海,太陽哥哥又被我地吸引左留低,所以最後佢地係由兩點到三點九都係度既!
我地就繼續...呀Bee好比心機幫我試左幾款造型,有d唔記得影;而呢個係佢自己諗既,其實睇個頭唔睇我個樣,呢個頭set得真係好靚,好多details;呀Bee有樣野講得好岩,佢話結婚當日個造型唔同影結婚相,影結婚相前面靚就得,後面穿晒崩都唔怕;但結婚當日,比人睇係360度,所以要全方位兼顧!我都幾buy佢咁講,但我一向面闊,好怕all back...
試下改良下個造型,放返一半頭髮落黎,只紮起一半;但少左一半頭髮,又唔夠多頭髮造個波波效果喎!
又試下夾硬紮,點知係一個小波,唉...加左我既意見反而失色左咁,唔係專業就真係差d!哈哈~~
今日大致上係咁多啦,試左成六個鐘,真係辛苦晒!最後我地交換意見,呀Bee又教我染髮時染咩色,同埋修邊部份的頭髮;再傾下當日點做,d時間點安排,希望到時big day可以好smooth咁gogogo啦!


text:
買裙買到有錢賺
終於講到我今次買影相嘅衫嘅高潮位喇!
淘寶買裙
話說我今次影相同我個 image stylist 一致決定咗會有七個造型,兩個人總共加埋十四套衫仲未計首飾同鞋.所以為咗荷包著想,唔少嘅 wardrobe 會喺淘寶搞掂,其中就有我嗰幾條裙喇.
我用咗幾晚喺淘寶揾好晒我鍾意嘅裙,就 send 晒俾 Jammie 篩選.最後決定要訂做兩條旗袍,一條婚紗,一條晚裝同買一條現成嘅 casual wear . 當時候係三月頭,我仲有一個月先要去影相.時間話多唔多,話少唔少,所以我都同每個賣家講清楚我要三月第三個禮拜就收到貨.到時後利發嗰邊用兩,三日時間發落嚟香港俾我,我喺香港仲有時間改.一路等呀等,終於等到三月第三個禮拜.根據運單編號所顯示,所有賣家嘅衫都到晒利發嗰邊,除咗條晚裝裙.
心愛的蝦肉雅典娜
其實我揀到嗰條晚裝裙都幾唔簡單.好多人好有心機出去試衫,譬如我今晚同個朋友食飯,佢同我講總共試過嘅婚紗有五十幾,六十幾條!而我都唔輸蝕,分別在於我足不出戶,但喺淘寶睇咗成千條裙都有.而呢千條裙裡面竟然只有一條我係非常之鍾意.當我知道呢條雅典娜風格嘅晚裝裙係可以訂做,我就根據佢地提供嘅相揀咗蝦肉色同俾埋晒我嘅尺碼俾佢地幫我做條裙.同其他賣家一樣,呢個賣家都話可以三個禮拜內可以起貨.
當我其他裙都一條一條咁到咗利發,唯獨是係晚裝裙連貨都未發,我當然即刻問個賣家.佢都唔算覆得慢,但係佢就話裙已經寄出咗,不過運單號碼唔喺手,要轉頭先可以俾我.如是者佢每一次都係咁講,我等吓等吓就過咗幾日.個賣家竟然突然同我講話原來佢個同事搞錯咗.佢話條裙其實做錯咗色,我將會收到嗰條嘅顏色同尺碼都係錯嘅,問我可唔可以要.如果唔可以就即刻做過條俾我,並可以第二日即刻發順丰俾我,而當我收到條裙嘅話就退返俾佢地咁話.問題係佢同我講發俾我條裙係我最驚嘅粉紅色,所以我同佢講我唔可以要.況且尺碼都唔啱.我計一計,時間都仲可以等,咁我就同佢講叫佢即刻開始做過條俾我,我等佢.
到第二晚,佢就同我話條裙已經做好咗,已經發咗貨,話會第二朝俾個運單號碼俾我.我聽到都放咗半個心.但因為我自己都好忙,有好多臨飛前嘅嘢要搞,所以最後無追佢攞單號,諗住今次應該無甩拖啦.又過咗幾日,我問過利發都係無嘢到,於是我突然心知不妙,即刻旺旺個賣家.回覆我個人話自己係小二唔知乜事,但係竟然立刻退款俾我.我初初收到個退款收得好爽,但係就醒起退咗款我就唔可以用俾差評嚟威脅佢,覺得蠢咗,於是乎我立刻打長途俾個賣家.
淘寶神經刀
就係呢個時候個賣家帶嚟一個比噩夢更恐怖嘅消息.佢話原來其實佢地一直都無做起過條裙,因為佢地買唔到我想要嗰隻蝦肉色布,仲一直喺度揾緊.唔係做衫嘅我都知,嗰種嘅紗係好普通嘅姊妹裙質地,週圍都揾得到.我真係唔知佢發緊乜嘢噏風!總之呢個消息嚟得太突然,同埋我已經時間無多,我當場控制唔到喺個電話度鬧到佢飛起.而最奇怪嘅事終就係喺呢一刻發生.當我喺度鬧爆佢時,話我無衫去影相(我之前有同佢講話件衫係影相用),佢話佢已經退返錢俾我啦!我話你退錢俾我有鬼用,我咁嘅尺寸突然間去邊度買現成衫??雖然我鬧到成個癲婆咁,但佢無收線不特止,仲答應話今次真係會即刻做起條裙俾我,然後立刻發俾我.但我當然無可能再信佢!佢竟然同我話佢會發啲錢過嚟俾我,如果我收唔到條裙就攞啲錢去買過條裙,仲問我要幾多錢!我大佢話要條裙一倍嘅價錢 600 蚊,並真心同意佢話如果我一收到條裙就會即刻退返錢俾佢.注意我係真心答應佢,因為嗰一刻 I really cared about getting the dress more than anything else.個賣家竟然真係立刻喺個電腦度過錢俾我,重要過完先收線.其實佢真係可以一早收我線,因為我都已經唔可以俾差評佢,佢亦知我喺香港,做唔到啲乜.我真係用盡我不俗嘅偵探頭腦都諗唔明呢位神經刀諗緊乜!
最後當然條裙係無嚟到.我喺淘寶買嘢都算係老手,接觸無一千都有幾百個賣家,卻從來未遇過一個咁厚顏無恥地吹水同老作嘅賣家.雖然佢最後係賠錢俾我,我亦好開心,但不得不承認呢個實在係一個非常莫名其妙嘅賣家,零願賠 600 蚊人民幣俾我都唔肯趕少少做起條裙俾我.咁我亦唯有收下佢嘅「好意」.咁到底最後我搞唔搞得掂我條晚裝裙呢?
破釜沈舟之百利一戰
我同個賣家開拖嗰日已經係禮拜一,而我係禮拜三飛.時間無多,我唯有週圍問人邊度有多啲款,多啲尺碼嘅裙俾我揀.最後我決定咗去百利.其實我已經無諗住喺香港咁少時間可以 600 幾蚊搞掂到一條晚裝裙,揾到已經偷笑,重邊有資格睇價錢?我去到百利,一層一層咁行,有啲款同尺碼好似可以,但係一試上身都係唔得.最後行晒三層,乜嘢都買唔到,嗰一刻任何危機都唔怕嘅我覺得前所未有嘅徬徨.陪住我嘅老番,唯有陪我從三樓開始掉轉頭再行一次.
其實行多一次啲裙同舖頭都唔會唔同晒,所以好多基本入都唔駛再入去睇.不過當我行落到一樓,我入返去一間之前有入過去睇嘅舖頭.其實佢唔係啲衫唔得,而係我第一次入去嘅時候都無點睇,個老闆娘答乜都寸寸貢,我都無意思繼續睇落去.今次行返轉頭,因為真係行完成個場都無收穫,唯有死死地氣入去睇多次.當我喺度撥開喺個架啲密質質嘅裙逐條睇嘅時候,我霎眼望到啲裙下面打橫放嘅兩張長櫈仔.我突然醒起一個畫面,然後我問個老闆娘:「呢度係咪 Yvonne 嘅舖頭呀?」而個老闆娘就話「我咪 Yvonne 攞!你係邊個呀?」
再見舊友感觸萬千
之後接住嘅就係一番好感觸同興奮嘅相認.故事係咁嘅,話說我中學時期有一位同學喺百利度揾咗一份暑期工,就係 exactly 呢一間舖頭做 sales 喇.而我地幾個同學會成日落去陪吓佢坐,陪吓佢傾計咁,而我地就正正係成日坐喺呢兩張長櫈度.隔咗咁多年,我地一個二個都大晒,亦好耐無落百利.但係估唔到 Yvonne 一直仲搞緊間舖,繼續幫人做裙,而兩張長櫈亦一直源用至今!
相認過後 Yvonne 亦抹走咗之前怕我係混吉人嘅防衛心,好俾心機好專業咁幫我.我同佢娓娓道來我單淘寶奇聞,佢亦同我講只要我係揀佢地手頭上嘅款,佢就可以 24 小時起到條裙俾我,仲係只需要 500 蚊!但係因為我之前心裡面一直都諗住條蝦肉色裙係一定得,所以都無諗過我仲可以著咩款,所以呢一刻佢問我想要咩款我都唔識答佢.最後都係由 Yvonne 幫我揀款同顏色.佢建議咗一條會著得我瘦同埋影相會靚嘅珊瑚紅色俾我.同埋佢為咗等條裙顯得高貴啲,仲免費送條閃石俾我釘喺上面用.決定好晒啲嘢之後 Yvonne 答應我 24 小時內一定可以做起,叫我第日五點上去攞!竟然喺 last minute 彈出一個 reconnect 同一個咁好嘅解決辦法,令我舒一口氣放心晒之餘,亦不得不承認實在太戲劇性!
危機修復
再重申一次,嗰日係禮拜一,我地禮拜三一早就要飛.之前就係為咗等條蝦肉色晚裝搞到其他所有衫禮拜一先到香港,mun 到呢……! 本來禮拜一係應該要攞兩條太窄嘅旗袍出去放,但係實在係補買條晚裝裙緊要啲,所以我亦無時間理啲旗袍住.喺禮拜二嗰朝我問到有朋友話百利有間改衫好出名嘅,於是禮拜二我地帶埋啲旗袍去百利,一次過改埋同 pick up Yvonne 條裙.條裙試上身,覺得 Yvonne 講得無錯,呢個款同呢隻色真係好顯瘦哦!!!我同老番都好鍾意,好滿意!:D Yvonne 真係實實在在咁救咗我地一命!
改衫方面,因為個裁縫得一對手,淨係可以幫我改一件旗袍.咁我情急底下,諗到個方法,就係揾佢隔離嗰間幫我改另外嗰條.當我等緊啲旗袍嘅時候就上返一樓上去做一樣我一路要做但係都無時間做嘅嘢--就係修甲.最後啲衫改好晒,fit 晒,我啲手甲都靚晒!我地就一抽二袋咁去同 wholala 家人食晚飯.雖然遲咗成個鐘,但係佢地都知道我地第二日要飛,好多手尾要搞,所以都好體諒我地!
The happiest ending…and beginning
最完美嘅係,本來約唔到俾 Jammie 睇嘅 final fitting 都喺嗰晚搞掂埋.食完飯佢上我地屋企幫我地 confirm 晒所有配搭,即係呢件西裝襯我呢條裙,同埋配呢對鞋同呢啲首飾.其實佢第二朝一早都要上機去台北,但係佢冒死都嚟幫我地 check 埋啲嘢.全靠佢嘅犧牲,令我地可以好有信心,好安心咁對住啲鏡頭,啲相效果出到嚟好好佢絕對應記一功! 真係要同 Jammie 講多幾百次多謝都唔夠!
喺最後一日我地竟然可以一樣不漏咁搞掂晒所有嘢,個賣家肯退返條裙嘅錢俾我不特止,仲肯倒賠 600蚊人民幣俾我.而我只係 500 蚊港紙就可以買返一條好鍾意嘅裙!真係要恕我有以下嘅結論--幫 wedding 買衫買到有錢賺,邊個夠我嚟??
One Response to “買裙買到有錢賺”
But you didn’t include the long distance call charges wor! Haha!


text:
轉眼間去到東京, 今次真係要等行李
京急出左呢款遊客票, 即係一張由羽田去泉岳寺票+3日東京subway pass, 注意: 而家subway pass係可以坐埋都營綫, 以前只可以坐metro, 盛惠1900yen
話說我地係國內綫問京急counter係無得賣, 佢要我地去國際綫買, 唯有坐接駁巴士去國際綫, 感覺自己好傻
11:30am落機, 趕上12:24PM既Access車, 呢班可以直達日本橋駅
由始至終都睇唔明Access車既時刻表>.<
1點左右去到東京站既酒店但未可以check-in住, 唔緊要, 反正我地約左食鐵板燒
點樣由日本橋坐車去東京灣又善用個subway pass?? 老公諗到坐去門前仲町轉都營大江戶綫去汐留再坐無人駕駛列車(即係去台場個架車)去竹芝站(有夠複雜同花時間) <-- 其實係日本橋坐銀座綫去新橋咪可以轉車去竹芝囉
攪到遲左15分鐘先到Intercontinental 酒店, 我係經一休訂5400yen一位午餐, 點解book呢度因為貪有和牛食
訂座時已講明我地English Speaking, 同埋我老公唔食豆唔食青椒, 果然揾一個講英文既Chef招呼我地
第一款係燒番茄, 講明係道產, 我地唔係剛剛係北海道返黎嗎?? Chef做每一道菜都同我地解釋做法, 好似個蕃茄係會倒法國制既白兰地一齊燒, 佢叫我地預備定相機影著火
真係好大火喎
制成品, 白色個d係lemon salt, 我覺得唔加salt仲好味
個餐包埋香檳
炒菜走晒我老公唔食既菜
制成品
鹽有幾款可以揀, Chef叫我地試下味先點
以下係味憎豉油同柚子醋等
Chef切和牛中
有兩款, 一種係tenderloin, 另一種唔記得
入口即融呀
炒飯要加300yen一位
同其他鐵板燒一樣, 食完會請你去另一個area飲咖啡
Lobby Lounge正喎, 仲以為自己miss左呢度既high tea
餐既甜品係雪糕
估唔到之後有人推架甜品車黎問我地食mud, 樣樣都點d
滿腹的一餐, 出外走走, 原來我地未黎過東京灣
行左一陣就落雨
返去汐留視察下, 因為過兩日要去買Arashi Blast Hawaii Con Goods
知道正確位置, 確保買goods順利
賣GOODS旁邊有宅配便真細心
朋友叫我幫佢買金田一熊仔, 但已經切了
志村先生滑梯
跟住返酒店check-in, 今次住龍名館酒店, 14500yen一晚, 我覺得好ok
因為盆休商業區酒店先咁平呀
床上面圓型那個係廁所窗, 點解要整個窗係度?? 實在好唔安心
浴室設備完善
走廊很cozy
酒店lobby15樓, 我地住下一層14樓
後來去左銀座行街, 本來想去千房食大阪燒但居然無位, 我頂唔順坐地鐵行樓梯所以坐左一個站JR返東京站食飯
呢間成日排長龍拉麪見條隊得幾個人就入去食
拉麪彈牙爽口
當然要飲一番搾
累透回酒店, 遠遠可以見到東京鐵塔


text:
又要戴頭盔,我唔係完全反對教會對戀愛婚姻的教導,係出自聖經又好,出自傳統又好,出自民間智慧都好,總有一定道理,毋須全面拋棄,又嘗造創造一套「真● 基督徒戀愛婚姻觀」.凡事整過一套基督教版本出黎,係一件相當無聊嘅事,因為呢D基督教乜乜,好多時同坊間大同小異,而坊間果套,過去又有好多基督徒有份一 齊建設,滲透左好多基督教價值入去.即使未信都好,戀愛同婚姻嘅價值本身都好崇高,夾硬要整一套更好更崇高出黎,只會係擾民而徒勞無功.
同我之前寫初職信徒牧養缺失一樣,教會呢套戀愛教導出現同樣嘅問題,就係同信徒一般生活會面對嘅處境有一段好大距離,極難應用係實際生活上.
你叫我祈禱等候問牧者睇屬靈書安排集體活動再等候祈禱,有目標都比人追左去啦or目標都追咗第二個啦,唔好話教會女多男少,女仔要面對好大競爭,男仔其實 一樣,尤其突然間有個外來嘅姊妹,條件又唔錯,會剎時發揮出強大的鮎魚效應,同一時間團契入面幾個男仔去追,你估我又未見過,甚至都追過添啦.
當有人發現唔work,返到教會講到果種挫敗同擔心時,就比人覺得係怨婦,成日投訴,而好少有人真係去關心下呢類人.
其實,返得教會耐,無人唔知道理想嘅戀愛同婚姻係點,但當去唔到呢個理想時,我地應該接受幾多現實,幾多妥協呢,而家係教會根本無呢個討論空間,一講就,哦,你唔屬靈你唔夠祈禱你無依靠神,或者認為你挑戰教會教導,挑戰教會權威.
到最後結果,唔少信徒講一套做一套,係戀愛呢件事上依照所謂世俗價值行事,目標為本,明明無短宣心志,因為心儀對像係短宣隊,所以就不斷參加短宣,投其所 好,而取得「成功」往往就係呢班人,因為個世界的確係咁運作.明知教會唔鍾意,就唔會將自己經歷拎出黎講,分享時就同人講自細就好鍾意宣教,覺得呢個係神 比佢嘅異像,佢從來無特登去搵對象,結果神就因為佢呢個心志而令到佢遇到另一半,好感恩好感謝神,虛偽到爆,Hi Auntie,識佢十幾年都無聽過話鍾意宣教呀,而溝到女結埋婚生埋仔之後又話有家庭負擔,唔可以再去宣教.
另一班真係好敬虔咁嘗試實踐呢一堆教導,「寧願無都唔想亂黎」(一位姊妹excactly wording),結果求仁得仁,就係無.
教會咁強調呢D教導同價值觀,不旦無幫到信徒面對呢個世界挑戰,反之仲好容易製造左兩種人出黎,一種就世俗虛偽但快人一步理想達到,另一種就神聖屬靈卻充滿挫敗.果D少數又神聖又成功,就一早上晒天使心接受訪問.
如果抱住追女仔心態,諗住係教會入面搵女朋友的話,倒不如去學Pick Up Artist(把妹達人)果套,會更加有用,更快見效,而唔好將時間浪費係教會呢類活動入面,或者聽晒教會果種壞鬼教導.如果教會想班姊妹唔好咁容易比外 面D人「呃」,更加要比佢地知乜野係PUA,去明白呢D招數,唔好咁容易比人氹.
當然,學完PUA返黎唔好比教會知喇,唔係又比人話你「依靠人嘅方法,唔依靠神.」
背後道理一D都唔深奧,只係一個好簡單嘅邏輯:教會果套得,就唔會咁多單男獨女啦,就係教會呢套有問題,先會咁樣,仲要人繼續落去?不斷咁重覆同一個做法,然後期望出現一個唔同結果,會唔會傻豬豬咗D呢.


text:
香港人結婚豪使已經唔算係新聞,最近有機構做調查,就話好多香港新人近年因為經濟差,已經使少咗好多,仲話平均開支已經減到30萬.不過開支就縮咗皮,但係人情價就不跌反升,話普通酒樓已經升到$700,酒店仲要上到$1,200!好多新人都覺得擺酒係一個為結婚開支「止血」嘅過程,所以不其然希望各位人情畀大封啲,等自己日後鬆動啲,大出血都唔使咁厲害.當然作為賓客,如果份屬好友親戚,一定無所謂,至緊要新人開開心心;不過一般朋友喇喎,每餐$700,甚至$1,200,都咪話唔肉痛.不過好多新人結婚時有想過其他人嗎?沒有,因為佢哋眼中只有自己.所以有時唔覺意做出咗一啲令人氣憤難平嘅行為,以下個案你有無見過?
影婚照就豪使 擺酒就慳皮
有網民話朋友結婚,未擺酒前已經去勻5個國家,足足影咗3次Pre-Wedding,包括冰島,英國,非洲等地,開支極大;但一去到擺酒,唔單止揀星期一呢啲日子,而且仲因為預少咗酒席,夠到開咗席仲有賓客無枱坐,攝影師,化妝師全部要分散「懾」入其他枱.
奉旨叫人畀多啲
新人結婚自不然要使一嚿錢,而婚後更加係用錢嘅開始,要供樓,要生仔,有新人就結婚一早Send短訊畀所有朋友,話明希望婚後可以快啲有小朋友,「還望各位好友幫手夾一夾奶粉錢」,雖然好似講笑咁講,不過朋友聽落都覺得唔係好舒服,好似要貼錢幫人養仔咁.
酒樓場地收酒店人情
香港宜家好多專門做婚宴場地嘅地方,其實都係豪裝少少嘅酒樓格局,不過有新人就預先同親戚朋友強調嗰度係酒店.仲話「雖然個名唔係叫酒店,但無論食物同場地同酒店無分別」,言下之意好明顯係叫大家畀酒店人情價啦!
即時開人情Mark價錢
詹瑞文即場拆人情呢個Gag睇戲就笑咗好耐,估唔到現實上都隨時出現,有網友話去飲,一喺門口交低利是,姊妹們就即場打開,並且張數額對番來賓名填落個表到,而整個過程係公開,即係話大家都會見到每人封咗幾多人情,令賓客尷尬亦極唔尊重!


text:
Sunday, March 15, 2009
FEELING
Sunday, March 15, 2009 Jay No comments
今個星期,財經界最受人注目嘅應該係滙控u盤同青姐落淚嘅一幕.
自從滙控宣布左業績,調整股息政策同世紀大供股之後,報章,電台,blog界,甚至新聞(無記用超過十分鐘講滙控)嘅分析有如秋天落葉一樣,無處不在,多到嘔,本篇其實都想做其中一分子,但係明知自己無料,唔想係各大高手面前獻醜,所以都係講下自己感想就算.
1. 滙控同香港人有好深嘅情結.好多團體,強積金,個人賬戶入邊定必會以5仔坐陣作為收息/退休之用,佢嘅一升一跌關乎到香港嘅穩定.(聽人講有阿婆係星期一u盤見到咁大場面係銀行暈左)
2. 供股與否.無需同人比較,自己要想清楚幾點:a) 有無正現金流 b)滙控前途,即係會唔會好似citi咁變左疆屍銀行 c)若果今日有筆錢,你會否買滙控(以供股價計) d)你當初買佢嘅原因仲係唔係度定係己經變左
3. 分析當然要睇,但係唔好盲目去相信.一間咁大規模嘅國際大行,要好"切"底咁分析佢可以講係無可能,甚至連佢入邊嘅管理層,分析員,精算師又好,都可能對滙控並不能作出百分之一百而又客觀嘅分析,何況其他分析員.而我地作為散戶,對比佢地無論係人力同資源上都係蚊比同牛比,所有資料都係要透過年報去了解(仲要係四百幾頁,有幾多人可以讀完之後話自己明哂架?),所以最緊要係唔同嘅分析入邊過濾,找出佢地嘅立論點係對與否,啱嘅咪用lor,錯嘅當笑話咁睇(好似某大行上演"今日嘅我打倒昨日嘅我",真係好睇過連續劇)
投資並不是人云亦云,可以講係一個戰場,少數人先可以係呢個戰入邊搵到食.要有自己思想(無唔緊要,交下學費,透過反省,改進,訓練,行動,重覆又重覆,攞下經驗,日積月累會有),膽大心細,遠望大環境,近觀個股,搵到自己嘅規律,相信一定可以係入邊生存.我自己都係一個初哥,零七年尾到而家都係重傷,但係唔會無左信心,亦都盡力吸取別人經驗(成功or失敗),作為自己借鏡.


text:
今年年頭做咗一件好愚蠢既事就係1月1日去三門仔影日出.好似旺角咁多人,終於俾人踼到腳架.不過就影咗人生第一次星軌.星軌日日有,搵日冇雲同唔好咁滿月就得.不過原來冇雲係好難,日日陰天等咗好耐先等到.今次去遠小小既大尾篤,再遠搵車走會好麻煩.
現場一邊好黑,星好清,另一邊光害頗大,啲星好高吓.開個星夜行一照, Too bad,正北對正光害嗰邊.冇辦法都要硬幹.一來冬天冇銀河,二來我發覺我部機影一粒粒星始終noise係太大.照舊都係影咗個地景先,一來唔駛驚途中出現意外,二來可以用細小小光圈同低啲Iso影.跟住影個天,真係超勁光害,用翻上次既Iso 400, F1.8, 30秒一張爆晒.你可能會覺得咁咪好囉,可以再減Iso.事實係一減Iso啲星會暗咗.由於星係郁緊,只要曝光時間長過粒星移動一個身位,再長既曝光時間都唔會令星軌變光,而只會劃出更長既星軌.最後我係將曝光時間縮短至15秒.寧可影多一倍相翻去夾.15秒其實都好光吓,但加吓對比,拉吓curve該會差不多.
再提提先影地景既好處,就係個天狂加味精,搞到鬼五馬六都可以有個正常既地景,當時個天其實好淺色,搞到咁地面係好古怪的.人算不如天算,明明朝早一粒雲都冇,影影吓竟然成天都係雲.义滿電都係嘥心機,影咗20分鐘就被迫收工 @@


text:
2014年12月12日 星期五
K1求學大作戰 ~ Day 5 (Part 1)
29/11/2014
第十回合:聖公會聖三一堂曾肇添幼稚園 8:45
呢間係考慮咗好耐先決定報嘅學校,因為報呢間前已經報咗11間學校,當時已經畀米高話緊艾菲怪獸,但半日有學券仲要一條龍加Happy School實在好吸引,再加上我哋屋企樓上原來有個哥哥仔讀緊,即學校真係睇小朋友表現,而唔係睇學生家庭背景來收生啦,經米高同意後艾菲就喺截止報名當日朝早去交表,以為咁遲交表實係安排下午先見啦,點知畀咗最早個time slot我哋,等我哋可以一朝早趕三場.
呢晚燒腩仔算瞓得OK,不過七點我哋未叫佢已經自己醒咗,食完早餐換好衫我哋就出發,有人猛話停唔到車又話咁近怕畀的士司機鬧,結果我哋一家三口坐巴士去,上車十分鐘已經落車堅係近,落車穿過公園已經到學校,八點半到但未入得要排隊,燒腩仔有D企唔定,要我哋輪流帶佢行吓,當佢發現禮堂入面有個超邪惡嘅滑梯同彈床之後,就勁開心咁返埋去排隊(因為艾菲話要乖老師先畀玩),等咗十分鐘左右終於開始登記.
好彩我哋係第一批見,登記完已經可以直接去課室門口排隊,否則畀燒腩仔扭玩滑梯就大件事﹗去到課室門口,我哋都未貼好label老師就話入得(我哋係同組最後一個登記),interview只可以一個家長陪,咁呢D重任梗係又係艾菲做啦,一組六個小朋友對三個老師,全程只係小朋友玩唔使問家長嘢.
2014年12月11日 星期四
26個月
Hi! 媽媽又唔記得咗上星期日係我26個月大嘅日子啦﹗佢話呢排只記得我幾時interview同D學校幾時放榜,記得爸爸呢排公司peak season好忙成日weekend唔得閒搞到佢都無得抖,記得自己就來生日同聖誕要安排定D活動畀我玩喎...真係無心肝㗎佢...
其實過咗兩歲之後,媽媽話我已經變成小朋友,都無咩特別大嘅轉變啦,呢個月嘅飲食狀況都係差唔多,只係揀飲擇食嘅情況好咗DD,終於肯食返菜(只限菜框唔食葉,可能因為出緊四隻犬齒牙痕,食菜框可以止吓痕掛),終於無再食到咁誓願(但到尾都係要催同餵),終於肯踏出第一步試食糖(艾菲:其實邊有阿媽要逼個仔食糖咁騎㗎?).
瞓覺就比上個月好返D,不過因為返學後長期咳同流鼻水,所以多咗半夜咳醒大叫,但好快又會瞓返,通常十點幾入房搞到十一點先瞓,瞓到第二朝九點半起身,但好多時七點幾就跟爸爸醒,要媽媽過來陪我一齊瞓先肯瞓多陣, 又忽然要返媽媽陪瞓服務,仲會指定媽媽瞓邊個位,至於晏覺就每日放學返屋企先瞓,瞓一個鐘左右媽媽就會開歌叫我起身,例必扭一輪先出房食飯(所以要落街食飯一定要提早叫佢起身).
2014年12月4日 星期四
K1求學大作戰 ~ Day 4
22/11/2014
第八回合:香港創價幼稚園 9:00
呢間係艾菲第二心儀嘅學校,皆因艾菲未生燒腩仔前,已經喺前上司嘅口中認識到呢間學校,佢嘅一對孖仔喺到讀得好開心,唔多功課唔多節日慶祝扮嘢活動(簡單D講係唔會難為家長),課程有別於傳統名校,唔一定要小朋友坐定定先叫乖,再加上教育局評核報告都對學校有讚無彈,所以明知呢間學校有好多人報(好似話上年都五千幾個application,今年龍B就更加唔止呢個數啦),艾菲都要試一試睇吓會唔會咁好彩入到.
唔知係唔係艾菲早報名呢,我哋獲安排第一日第一個time slot in,可惜呢日燒腩仔因為咳而成晚瞓吓醒吓,而艾菲就為咗準備呢日interview而搞到好夜先瞓(因為明知呢間會問家長,亦比較著重家長嘅諗法,所以有D壓力啦),所以呢朝我哋成家都明顯呆滯mode.
坐的士去到見學校仲未開門,唯有去對面公園玩陣畀佢warm up吓,學校準時8:45畀小朋友入,因為我哋趕住有下場interview,就拿拿聲排隊入學校,上到二樓課室未九點已經見緊第一個,我哋排第三個要坐出面等陣,期間坐唔定嘅燒腩仔睇完地下D跳飛機公仔,又走去撩靚女miss傾偈,艾菲都真係不得不讚吓呢間學校嘅校長同老師,全部都好靚女同nice,睇到我哋一家好賞心悅目呢﹗kakaka...
2014年12月3日 星期三
K1求學大作戰 ~ Day 3 (Part 2)
15/11/2014
第七回合:香港培道小學幼稚園 16:00
呢間學校係艾菲最心儀嘅一間學校,除咗因為係一條龍100%直升小學之外,最重要係艾菲好buy校長嘅教育理念,無論係報名須知後面,還是簡介會時,佢都一再提醒家長唔好將面試睇得咁重,唔需要特別催谷小朋友,最緊要係開開心心咁當玩,畀小朋友做返一個小朋友,當係一個親子活動咁見完就算,所以艾菲每次in完都會讚燒腩仔,仲會請佢食嘢等佢開心吓,畢竟每個星期六同爸爸媽媽四圍去interview實在唔係佢哋想要嘅嘢,只係宜家嘅教育制度逼到父母唔咁做唔得.
離開九龍城浸信會幼稚園之後,我哋就拿拿聲趕返屋企,食個快飯就捉咗燒腩仔上床瞓晏覺,一瞓就瞓咗兩個鐘,明顯瞓醒之後精神咗好多,同佢慢慢食埋下午茶先出發,由於時間實在太鬆動,我哋決定坐巴士去順便等燒腩仔個腦清醒吓,上車唔使十五分鐘就到,原本連埋行入去嘅時間應該都係五分鐘左右,點知有個爸爸就唔信艾菲識路(明明艾菲之前去過學校聽簡介會),跟前面對家長行錯咗路入咗邨,終於用多十分鐘先到,去到學校已經係15:55.
都唔知咁樣行轉大運係好彩定唔好彩,入到學校當然係人山人海啦,門口嘅staff畀咗張程序表我哋就話可以喺playground到玩陣,不過playground嘅玩具實在太惡毒,滑梯,蟲蟲隧道,車同韆鞦,全部都係燒腩仔嘅至愛,放佢去玩肯定會好失控,但唔畀佢玩佢又實唔肯喪扭,所以最終都畀佢埋去玩陣滑梯,玩咗五分鐘已經宣布排隊入禮堂,但當時仲未輪到佢sir,艾菲上前勸佢走,唔甘心嘅佢即刻衝咗去爬隧道,講咗幾次玩多一次要走都唔理,無計可施下唯有活捉佢去排隊(米高當時已經幫手排緊),再用山渣餅馴服佢(如果已經玩緊車或者玩耐D肯定唔會咁順攤),期間佢不停指住話要玩車同玩韆鞦,艾菲唯有出口術話「你一陣問吓老師畀唔畀你玩先,佢話畀我哋就見完老師再出來玩,但佢話你唔乖唔畀玩就無得玩啦」.
2014年12月2日 星期二
K1求學大作戰 ~ Day 3 (Part 1)
15/11/2014
第四回合:藍田靈糧幼稚園 8:30
呢個星期六有四間學校in,難得四間都無撞期(其實更難得係我哋報13間,13間都無撞時間去得晒),當然都盡量出席啦,不過唔撞時間嘅代價,就係要晨早起身出發,對於平日瞓到9:30先起身嘅燒腩仔來講,都真係有D難度㗎﹗
為咗唔好令燒腩仔咁辛苦,艾菲都有諗過放棄唔in,因為呢間本身有N直升,K1唔係得返好多位放出來,而且位置唔太就腳,我哋屋企只得一架等好耐嘅巴士到,畀佢咁好彩入到可能要考慮坐校車先掂(但艾菲個心一直想親自接送),不過佢個音樂教學又確係好吸引(之前都提過燒腩仔對音樂好敏感,一播歌發緊脾氣都會自動收火),最終米高支持見咗先算.
我哋坐的士過去, 八點左右已經到學校門口,見無人排隊唔想燒腩仔呆企,就去咗對面公園仔玩陣,然後學校門口喺8:15開始出現人龍,準時8:30放行,先喺大堂排隊登記,再跟老師入一間課室玩玩具同拎label,燒腩仔初時表現呆滯,叫早晨叫到蚊滋咁嘅聲,跟住到老師話收玩具排隊去另一間房時,佢突然發難大大聲話「唔收」(好彩呢part應該唔計分同無老師見到),繼而扭抱唔行,其實艾菲都畀佢呢一吓嚇親,米高即刻提艾菲出絕招山渣餅,艾菲拿拿聲收好佢份玩具,再拎半塊山渣餅出來賄賂佢,佢先乖乖自己排隊行去第二個課室.
訂閱: 文章 (Atom)


text:
原來對上一次寫淘物誌已經係上年六月嘅事,對於淘寶癮唔係好大嘅艾菲來講,呢大半年來都只係淘咗兩次嘢咁大把,對上一次因為啱啱有咗BB豆豬唔太舒服無寫,咁今次又來個大雜燴啦﹗
艾菲個肚一直都唔係好大,到宜家都仲未過34寸(應該仲細過燒腩仔同期),平日條牛仔褲當然一早就著唔落,但普通legging還可以嘅,再加埋之前陀燒腩仔時淘咗條大肚褲仲啱著,勉強都叫做夠著,但講到襯衫就點都好似買返條牛仔褲好,所以就淘咗條托腹牛仔褲返來,順手淘多兩條大肚legging,十幾廿蚊條legging,真心唔敢有咩期望,但著上身又OK舒服喎,而且最近天氣凍,落街包返實個肚係暖D,至於條牛仔褲亦的確係顯瘦款,著上身有返個腳型,都算唔錯.
淘開褲,反正搞集運就睇埋有無嘢啱BB豆豬,預產期係五月嘅BB豆豬,好肯定會係個馬騮妹,記得想當年都淘咗個手鈴同恐龍帽套裝返來親手整畀燒腩仔,為公平計都想整返D手作嘢畀妹妹,艾菲今次就揀咗整馬騮口水肩同馬騮妹鞋仔,睇圖好似幾靚咁,唔知艾菲幾時先會的起心肝整,又唔知整唔整到圖入面咁靚呢,嘻...
燒腩仔開始大個,好多時見大人用鉸剪剪嘢都想伸手埋來試,所以一直想買把安全剪刀畀佢專用,無奈喺香港都搵咗段時間,始終唔知邊把先啱佢,早排同妹豬媽傾開佢話淘咗呢把OK,咁艾菲又跟住淘返把畀燒腩仔,當然小手肌未係發展得好好嘅佢仲係用到姐手姐腳咁啦,但practice makes perfect嘛,艾菲唔介意畀D時間佢練習,另外喺同一間鋪頭見D大卡紙十張只需四蚊就又淘咗疊返來,用來平時整小手作或者做功課備用都好呀(佢學校成日話要搜集D唔同顏色嘅紙碎做功課,次次艾菲都要四出搜尋先搵到>.<)
同樣係訓練小手肌嘅好物,上次睇暲暲媽介紹完艾菲就即刻入手,燒腩仔向來對螺絲玩具無乜興趣,叫親佢做都出口術話唔得唔得,但你逼佢去做其實佢係做到㗎,而且呢個係佢至愛嘅車仔造型,砌完可以當車玩,所以都玩咗一排先被打入冷宮.
前排行書局見到有Usborne Big Book of English Words,見幾得意又學到英文就即管上淘寶搵搵,估唔到又畀艾菲搵到喎,仲要35蚊人仔一本咋(香港書局減價都賣百幾)﹗再湊之前嘅Wally熱淘咗兩本日版Wally返來玩,可惜燒腩仔係無乜耐性玩㗎,反而係艾菲自己真係會好認真咁搵返Wally出來.
燒腩仔兩歲生日時,佢姑姐送咗個動物園畀佢,但個動物園除咗一隻企鵝就無其他,咁艾菲見淘寶四十蚊左右有咁大堆動物,就淘咗set返來畀佢玩,不過實物感覺係有D醜樣囉,車迷燒腩仔就當然對佢哋無乜興趣咁啦﹗
艾菲同燒腩仔由上年十月開始,就一齊喺學校上親子圍棋班,對於一個三歲嘅小朋友來講,要佢好專心咁去捉棋當然係有難度啦,但艾菲都係志在畀佢感受吓氣氛,學吓守規矩同試吓畀人食棋輸咗嘅滋味,估唔到佢似明非明咁都勉強叫做識玩(真係好勉強嗰隻),咁艾菲就諗住買返套棋返來畀佢同爸爸捉(米高話自己識所以唔去上堂喎),本身學校棋會有得買㗎,但size太大兼有D貴,所以艾菲就喺淘寶淘咗呢套平D又可以摺得埋兼有磁石嘅棋返來.
燒腩仔到宜家夜晚仲係有著片瞓,但我哋已經計劃著埋僅餘半包片後就唔再畀佢著片瞓,又其實佢已經識自己起身話去洗手間(呢排仲晚晚半夜三更叫醒我哋話去VV添>.<),實際出意外賴濕片嘅次數唔係好多,所以長遠計都係淘定兩張大嘅隔尿墊返來(之前用BB床size嘅隔尿墊會移位,再加埋遲吓要留返畀BB豆豬用),睇落好薄但艾菲試過真係隔到水,而且背後有個橡筋位箍實張床褥,相對無咁容易移位安全好多.
臨近農曆新年,雖然陀住BB豆豬,但艾菲見呢排仲行得走得又入到廚房,個心始終想整D簡單嘢來送禮畀長輩,所以專登淘咗四個曲奇罐返來,仲淘埋福字封口貼紙,希望掣成品能夠以靚靚樣示人啦﹗至於右邊嘅係之前一次準備燒腩仔生日會時喺同一間鋪頭淘嘅,四款動物造型方型包裝袋,用來入曲奇餅送畀佢D同學好good fit,亦順手淘咗圓型嘅麵包紙托同曲奇印字模返來.
屋企三個鑄鐵煲都用咗一段時間,上面D clip開始有損耗,雖則話可以埋專櫃問姐姐免費拎,但無幫
襯就咁拎幾個clip,感覺有D核突,所以見淘寶有得淘,仲要一蚊人仔有十個(運費仲貴過件貨),艾菲索性淘一大堆返來慢慢用.
呢堆魚絲魚鈎係幫燒腩仔公公淘嘅,佢一向鐘意行山鈎魚呢D玩意,但又唔太捨得投資D裝備,所以見淘寶價錢咁平即雙眼發光,所以艾菲就叫佢揀啱通知聲,淘開嘢幫佢一齊淘就可以再慳返D運費啦﹗
記得上次講過畀黑店神州集運激到啤啤聲,艾菲當然死都唔會再用佢哋,咁呢兩次淘寶就要轉集運公司,無意中畀艾菲發現咗集運王,可以喺百家匯分店或自提點拎件(其中一個位直情喺艾菲屋企樓下),見佢價錢都算合理,而且可以匯豐過數唔使蝕信用卡手續費,所以呢兩次都揀咗用佢,一次送上樓一次自己拎,星期五晚confirm order,星期一已經有貨拎,感覺都OK D貨返到來唔會甩皮甩骨(雖然有人喺討論區話集得多會唔見貨),如無意外的話應該可以keep住用佢.


text:
尋晚睇埋〝魔戒二部曲:雙城奇謀〞零晨4點幾先訓,今日9點就起身,咁早係因為約左去熊貓姐姐家聚.尋日與熊貓姐姐通電約時間時老公話天氣凍晚餐〝打邊爐〞可以用開心果姐姐既〝麻辣火煱〞湯包,大家同意左.
我梳洗完後就食左粒長效先,佳因扯到個頭好痛,每逢放假就咁夜訓要改下先得喇!之後諗住一陣再戰〝墨西哥〞,但唔夠時間執材料,明天又諗住整另一款包,咁就要另覓日子開工.
我地會合後因開心果姐姐唔舒服,所以〝麻辣火煱〞要告吹改為叫外賣.大家明天不用上班,只得熊貓姐姐要返工~慘情.
上到去見到阿囡著左衫,咁緊係同佢影番張相先喇!我好辛苦先捕捉到,點知高達叔叔攪攪振就攪成咁喇!
熊貓姐姐見到咁就抱阿囡上麻雀枱比我影,但係佢成日都唔望鏡頭好難影.
大家準備就緒開始,今日參戰者我與老公為一組,開心果姐姐,熊貓姐姐,至Fit姐姐,高達叔叔輪流打,所以大家都會有空檔時間.
我趁有空檔就去與佢地影相,阿囡著呢件衫好似〝福爾摩B〞.
我見阿囡剪左毛,但條尾唔記得剪,所以成把〝雞先掃〞咁.
熊貓姐姐話平時阿仔係到開罐頭好快就食晒,但係阿仔因個腎有事要留院,所以有剩.阿仔快D返大家都好掛住你架!
細B成日匿埋好難先影到佢.
今日細B成日〝喵~喵~喵~〞,因為係〝發情期〞,佢仲成日撩阿囡,阿囡都冇騷佢,細B你地2個都係女嚟架!
睇下細B用隻手叫阿囡,但係阿囡依然唔騷佢.
打麻雀時發生左D攪笑野,當時我係電腦房至Fit姐姐冇打麻雀,所以佢入嚟幫老公拎野,佢一出房高達叔叔講粗口話〝仆X喇!〞,跟住至Fit姐姐回應〝快D〞,大家都知高達叔叔係鬧D牌啫!不過就笑到我地死.
我係電腦房又見到我鍾意既薯蛋,所以又忍唔住影下囉!
我係4,5點已經肚餓,所以8點幾就叫外賣,但可能今日假期外賣份量少過平時和等得比平時耐.
至Fit姐姐與高達叔叔開始已經贏,中途熊貓姐姐都有贏過下,輸得最勁係我,戰況最慘時差2蚊就輸左4百蚊喇!我地追番又輸下就係咁浮浮沉沉,老公打打下都冇打比晒我打.經我幾番努力之下,最終至Fit姐姐一家贏4家,而我只係輸50蚊咋!由頭輸到尾,輸少當贏喇!


text:
December 19, 2014, Friday
今日响國內趕返落嚟同鄰居提早慶祝聖誕....點解咁早, 因為有兩位鄰居要出外旅行, 但大家又想聚一聚, 咁咪提早的囉.
今日要返工, 整唔到的咩, 都係吩咐Cindy幫手.
但我拎咗枝靚香檳一齊共享
呢枝香檳, 2000年限量出品, 1.5Litre, 好野嚟架.
因為未等齊人, 我地飲咗一枝1.5 Liter 紅酒先開香檳(其實應該開香檳先麻)
我叫了Cindy用免油炸錮整咗雞軟骨
林家整了蒜片台灣腸
主人家亦整了黑椒腸
仲有....
煙三文魚
配呢的生洋蔥好好味架
Mrs Kua整咗好靚嘅牛油果雙蝦(龍蝦海蝦)薯仔沙律, 好靚又美味
林家的香菇炒什菜
而今晚主角係呢件4kg嘅靚牛肉
整得啱啱好, 但份量太多, 呢嚿牛我地食咗一半都無
Side disk介有焗蕃薯角(唔係薯他嚟架)
非常豐富的一餐
今日飲咗三款酒, 香檳, 紅酒, 而男士就開咗嗰皮4.5litre嘅Macallan
而甜品就有主人家指定要我煲的腐竹雞蛋糖水(我都係叫Cindy煲咋, 邊有時間咩), 呢個糖水同今日嘅西餐好似有的唔夾, 但係大家食得好開心, 好味就得啦.
仲有Mrs Kua仲歐洲帶回來嘅果仁酥糖
好好味架, 由其是用腰果做嗰款
呢款杏仁棗一樣咁好味.
明天係星期六, 大家可以飲夜的, 非常盡興呀!


text:
今日行鴨記執到好嘢,鬼咁大枝projector lens掉喺到冇人理.其實都好正常,因為應該冇乜人會覺得佢有用.我呢個垃圾佬見到就當寶拿拿臨比錢,有時間嘅話試下用佢嚟整部slide機都好吖.(唔知要等多耐)
分類彙整:亂買野
又去長洲買飽飽
每年都會嚟長洲打個轉,為嘅唔係睇飄色,而係嗰啲圓碌碌漲卜卜嘅平安飽😛
叮噹果凍
經過便利店時見到佢哋,本來諗住當睇唔到走人,點知忽然又聽到佢哋嘅呼喚.咁冇辦法,唯有抱佢返屋企😅
至於啲果凍...一於就拎返公司迫同事食晒佢😈
又買玩具
跑完步同朋友落尖咀行街,無啦啦比我見到有青蛙.個價錢仲要超平,即時要買一隻
買個菠蘿油
今日行年宵見到一樣好難抗拒嘅嘢,明知係無謂嘢,又明知冇位放,但都係抱住佢返屋企😅
鴨記買野
連續兩日落鴨記,買咗勁多野.有工具,有無聊野,仲有部分係用嚟整相機攪作嘅材料
溝淡
話說早喺鴨記用$15蚊買咗個鐘用嚟做研究工作,以為自好醒買得平.點知今日行過宜家見到$10蚊唔洗就有一個,咁要買多兩個溝淡佢先得.之前嗰個就留返嚟用算了
無聊文具
早幾日行12蚊店時見到好得意嘅燈,其實冇乜實際用途,不過個樣夠晒得意
又落鴨記亂買野
放假唔好天冇得去郊外玩,咁就行下街啦.由大南街開始,睇完單車睇皮革,最後又係落鴨記
鴨記 shopping
每次去鴨記都總會買一大堆唔等使嘅嘢,今日又唔見咗幾舊水💸💸💸
又落鴨記亂買野
諗住入機場睇日落,又又少少時間空檔,走咗落鴨記行.結果又洗咗幾舊水買啲無謂野💸💸💸💸😅
新玩具 – Hoptimist
新玩具 – Green Farm Cube
喺壞朋友慫恿之下由日本訂咗呢個新玩具,試下喺屋企入面做農夫.呢個係近來時興嘅水耕栽培器,除咗入水之外就全自動操作,乾淨企理又唔嘥位.就算種出嚟唔食當裝飾都得
落鴨記
早兩日放假,去鴨記買咗一大堆無謂野 =p
拉釘,六角螺絲,絲母,螺絲膠,電子磅,溫度計,USB hub,SD card套,gopro腳架mount,如果唔用亂買野嚟形容,都幾難串連到我因乜事要買呢堆野 XD
唔食糖但又走去買糖
有時都覺得自己好低能,但係每次見到啲得意野又會忍唔住要買.呢枝就咁望埋去都知唔荒好食嘅綿花糖將會成為放喺枱頭嘅裝飾品


text:
Pig...Pig...Pig...
timeline
女人無論係3歲定80歲,都會有一顆少女心.適逢月刊少女漫畫雜誌「Ribon」創刊60周年,會喺嚟緊2017年1月9日至3月31日舉辦「250萬少女心跳迴廊」(250万乙女のときめき回廊 at TOKYO SKYTREE).活動會喺東京Skytree舉辦,Ribon嘅經典漫畫同角色會一舉攻入Skytree,令大家一邊睇靚景一邊浸淫在少女心的氛圍底下.
timeline
奇趣日本 廁所都可以係景點
如果你係第一次去日本旅行,最衝擊最震撼嘅應該係日本隨處可見可以幫你洗pat pat嘅高科技廁所.但係日本人嘅創意又豈止一個智能廁所咁簡單,由裝飾,工具,標語以至外型,日本人窮盡創意打造出嚇你一大跳嘅廁所.似乎喺日本,連廁所都可以成為景點,而家就等小編帶大家睇吓各式各樣千奇百趣嘅廁所啦!
timeline
神木隆之介伊藤英明 藝人童年抗病史
有留意開日本藝能嘅朋友,應該都知道日本藝能界有幾咁難捱,但今次小編想同大家開心share嘅笨唔係藝能界腥風血雨,波譎雲詭嘅殘酷戰況,而係喺呢個廣大藝能圈當中,有一部份自細已經同病魔奮鬥到底嘅藝人.或者就係因為佢地自細早已經歷過劣境,令佢地嘅心智更強大,造就到佢地喺藝能界嘅生死鬥中闖出一片天.
timeline
女生必去 助你女子力猛升京都景點五選
提到京都,自自然然會聯想起當地嘅詩情畫意,係充滿日本風土人情嘅地方.香港人去京都旅行打咭,例牌一定去伏見稻荷大社,清水寺或者金閣寺呢啲人氣高企嘅景點.香港人去旅行,無非都係想睇靚景影靚相,暫時擺脫高壓力嘅生活節奏,今次就等小編介紹五個充滿女子力嘅景點畀大家,等大家可以影到靚相之餘,又可以特別啲呃多啲like啦!
timeline
結婚周年都關事?美容院廣告牌創意無極限
日本人嘅創作力量同幻想成日都會嚇人一跳,今次小編就同大家講吓廣告牌.近日一間美容院喺Twitter引起咗廣泛討論,並唔係因為呢間美容院嘅廣告牌內容promotion有幾有創意,而係因為佢實在太九唔搭八喇,無厘頭到冇人明佢究竟宣傳緊啲咩,但估唔到呢個另類宣傳策略反而令到唔少人慕名而來嚟添,仲成功吸引到電視台嚟採訪添!所以話,創意呢家嘢外行人真係識條鐵咩~
timeline
日網民開心大發現 結衣BB變裝勁過百變怪!
雖然新垣結衣bb本身已經係女神級人馬,但最近因為〈逃恥〉一劇人氣再創高峰,恋Dance更加已經係全民皆曉嘅舞蹈.隨著結衣bb愈嚟愈高人氣,網民對佢嘅討論就愈嚟愈激烈.最近就有網友發現結衣bb可以輕鬆carry各種style,著出既係結衣但又兼具其他風味嘅style,無意識底下cosplay種好多藝人.究竟結衣bb可以行幾多種路線,小編自然係用例子答你啦,不過補充番先,小編都係鍾意結衣bb今日子嘅造型多啲囉!
timeline
學校不思議 東大附屬中學專收雙胞胎!
如果大家身邊都有朋友係雙胞胎,唔多唔少都會對雙胞胎產生好奇,例如係佢地嘅外表啦行為啦,小編甚至有聽過一啲雙胞胎朋友講佢地有時會感應到彼此嘅諗法添!不過換個角度睇,如果自己係雙胞胎成日被人討論嘅話分分鐘會有啲唔好受.但日本就有一間學校為咗做研究,專收雙胞胎做學生,如果只係純粹被人觀察就可以作為入學條件嘅話,咁似乎做雙胞胎都唔係一件壞事啵!
timeline
聽個名就想去 日論壇瘋狂討論「最靚車站名」
香港嘅鐵路站名通常都係地方名,唔係有咩特別或者雙重意思,但日本喺呢方面就同香港好唔同,日本嘅鐵路站多到數極都數唔完,而且仲有好多古靈精怪嘅鐵路站名,好似有個站叫「小前田站」,乍看之下冇咩特別,但用日語發音就會同「就係你啦!」有相同意思,真係珍奇到O嘴.


text:
情人節當晚就諗住買take-out同謝菲及媽咪一齊share, 去到6:30pm, 堂食都已經有一半座滿啦, 真係估佢唔到. 因為係take out既關係, 所以款式同堂食會唔同, 同埋選擇唔多, 只係得5款揀咋.
最後莎拉就買咗3款番屋企: 迷你意大利芝士($48); Raspberry star night($40); Mango mousse($40). 價錢同tony wong差唔多, 但係個賣相真係好得!
迷你意大利芝士: 杯內有一個朱古力波入面就載住cheese cake, 而係杯底就有啲crumbs, 所以食既時候, 就要整碎個朱古力波波, 然後將啲料撈埋一齊食, 味道唔太甜, 而cheese cake既質素係水準之作, 或者出面其他bakery shop都可以有此水準, 但係呢杯既display真係太靚啦, 見到都唔多捨得整爛佢嚟食.
Mango mousse: 呢一款莎拉就無福消受啦, 因為唔食得mango呀嗎, 不過謝菲同媽咪就話好香既芒果, 但係相對另外兩款就失色咗啲啦.
Rasberry star night: 又係一個好靚既朱古力波, 仲要有少少銀色真係好吸引呀, 味道又係好味, 濃味既朱古力mousse蛋糕加上酸咪咪既rasberry醬真係剛剛好, 呢個好啱莎拉食呢.
我地一路食, 貓貓糖糖就一路虎視眈眈, 好似想嚟食埋一份呢!!!


text:
以下有 Shu Uemura Glow On M85
Missha Moisture Lipstick PP302
Clinique Superbalm Moisturizing Gloss #10
雖然三款仲有少少淨, 但用到咁都算 "仁至義盡" 啦...
Missha 買左好耐 lu, 大家都見到仲係舊包裝啦, 顏色睇落好紅咁, 但搽出黎係無乜色, 好 gloss 咁架, 仲有 d 甜甜地既香味, missha d 野都 ok, 可惜 BA 真係 hard sell 到嚇死人
Clinique 新出果時上官網玩 game 抽中既 gift 黎架, 搽出黎係無色既, 不過幾潤又唔 lup, 我放係公司當 lipbalm 用, 雖然仲有少少, 但已經好難吱出黎啦
最 後係今年先買既 Shu Uemura, 上化妝班後用 deposit 買既, 估唔到咁快用完, 10個月咋, 一年都無, 不過粉質係幾幼細, 又夠顯色, 可惜做 sharding 就細盒左 d 啦, 可能我塊面太多掛, hahaha, 個框仲有少少, 但我用支細掃都好難上, 怪格硬掃會整到支掃 d 毛開叉呀, 所以都係放棄啦


text:
2013年10月8日 星期二
長毛飛遊汀九(05OCT2013)
除左好天之外,重好好風添!
黎到公園,除左有人釣魚外,都無o麥幾他人!
金黃色o既太陽,真係特別令人興奮!
行又得,跑又得!
不過重係有D熱,行山應該重要遲多少少先得!
我跑到出晒口水,係時候要休息一下!
玩左一粒鐘,係時候返屋企做看更!
12 則留言:
有得玩完先開工做「看更」,都好過無啦回覆刪除
好好天呀~ 幾時搞行山呀~ 今次一定要join 到你地呀~回覆刪除
奶茶你就好啦, 我星期六ON居居起屋企成日呀, 仲咩咁近唔去揾下契媽同乖乖短聚一下呀.回覆刪除回覆
係啦去到汀九都唔嚟深井探我!嚟我度好過喺屋企做看更啦!刪除
嘩! 呢到好大風, 奶茶又再吹到頭髮也亂了.{{ ( * 口 * ) }}回覆刪除
行下吹下風,真係好享受 ~回覆刪除
哩個地方唔錯喎.. 啱我哩啲行不到山的人...回覆刪除
奶茶玩左一粒鐘,真係倦了! haha, 不過 秋涼也很舒服回覆刪除
圓波波嘅頭, 睇唔到對眼仔啦回覆刪除
奶茶, 您心口舊黑色東東係新相機定係平安鐘?回覆刪除
雖然仲熱, 但好似幾好風咁喎, 波波頭都扁了 wakakakaka回覆刪除
毛毛: 有得出去玩完少做看更都好吖, 我成日係屋企做看更啊 ~.~
好似好大風,好可愛!!ha ha回覆刪除


text:
2010年1月11日 星期一
雪國漫遊 Day 3 2010-01-11
起身梳洗完,嘆咗個頗豐富嘅早餐,整理好行理就出發嘞,第一站係酒店附近嘅酒店附近嘅海鮮及青果市場,但去到先知無開. 唯有跳去下一個行程,出發去松島.
由仙台去松島大概只係半個鐘車程,好快就到咗. 第一站先松島市場,果然如其他網友所言,松島市場細得可憐, 映下相就走嘞.
見時間差唔多,就去燒蠔小屋排定隊等食飯,燒蠔小屋都幾難搵, 足足兜咗半個鐘先搵到,泊好車登記咗就坐响度等食, 無聊行去燒蠔小屋後面嘅碼頭映下相,之後一路等,等到洛洛瞓着, 足足等咗2個鐘,捽之有得食喇!
大家坐定定就有職員將一大堆好肥美嘅蠔放上鐵板上面燒, 等蠔燒熟期間小屋嘅婆婆好熱心咁教我哋點開嚎食,又同我哋傾計. d蠔熟咗,食得喇,我哋急不及待 將d熱辣辣嘅蠔放入口,蠔嘅鮮味加埋海水嘅咸味好正, 由於係放題,我哋響60分鐘不停咁食,食到尾段已經好滯, 婆婆仲不斷幫我哋開蠔,又叫我哋"奸爸爹"食多d,終於食完喇, 再上埋蠔湯同蠔飯,飽晒! 大家食完呢餐嘅結論就係響未來一年內唔會再食蠔, 因為今次食得太盡!
食飽有d眼瞓,所以做d靜態d嘅嘢-遊船河. 我哋去到碼頭啱啱有班船就嚟開, 快快手手買飛跑上船坐定就開船喇, 開船無耐小食部就放咗d卡樂b蝦條出嚟賣, 買咗一包諗住同洛洛去餵海鷗,點知佢唔制,唯有自己出去餵, d海鷗知道有得食,一路追住隻船飛,一有人揸住蝦條就啄落嚟, 百發百中!餵咗一陣再叫洛洛出嚟玩,今次佢肯啦,仲餵得幾開心, 餵咗一陣佢話唔喂啦,原來佢話要留番d蝦條自己食, 如事者我哋入番船倉,坐下食下嘢欣賞松島嘅日落美景.
五十分鐘嘅船程好快過去,落咗船信步行去嚴瑞寺,嗰度古木參天, 又另有一番感覺.
沿路行去攞車,見到有鯛魚燒又買嚟食,不過無噚日咁好食, 見時間唔早就開車返酒店.今晚酒店響松島嘅半山, 小巧但好有渡假氣氛嘅酒店,check in 咗上房嘞,間房都幾大,泰式陳設,最緊要係張床又大又舒服.
趁未夠鐘食飯,我哋去浸浸溫泉.大浴場幾乎無人, 等同浸私人溫泉.舒舒服服浸完,時間尚早就去咗遊戲室打乒乓波, 再去咗lobby食免費供應嘅啫喱同咖啡,終於夠鐘食飯啦!
今晚食牛肉海鮮火鍋,有三種底湯底揀,另外仲有蔬菜粉麵放題. 食完再去食個雪糕再上房瞓覺啦.
張貼者: jacqueline 於 上午9:12
標籤: 2010 雪國漫遊
訂閱: 張貼留言 (Atom)